text:
10種HR同事 總有一位Excel達人?
職場就如社會縮影,充斥不同性格的人.於人事部工作的博客「HR小薯蓉」撰文,形容在人事部工作的10種不同類型的員工,各位上班族又遇過嗎?
以下為全文:
1. 急口令神童
此類同事因為簽約次數太多太頻密或者太多interview要做,連講嘢嘅時間都要大大壓縮.聽佢講嘢幾乎要拎個電話出嚟錄音,replay幾次先聽到佢講乜.
特徵:說話速度快到可以由你左耳直穿右耳
2. 唯一男丁
人事部少男丁出晒名,佢地主要嘅職責係搬文件,換水同埋搬文件,換水.喺女性當道嘅HR,地位一般處於食物鏈嘅最底層,有冤無路訴.
特徵:經常(淨係)於換水時被稱讚靚仔
3. Photohunt高手
人事部文件唔錯得係理所當然,每個人事部總有一兩個高手,所有錯字錯格式都逃唔過佢對鷹眼,去機舖玩photohunt一定玩到天光都未輸.
特徵:發現3連錯combo會陰笑
4. 法律狂人
熟讀勞工法例,唔駛睇勞工署書仔都背得出法律條文.問佢一條問題會講幾個案例故仔畀你聽,屬於人力資源部的法律諮詢顧問.
特徵:唔制止佢會講唔停口
5. Excel之神
喺需要處理大量data嘅HR,部門裡總有個Excel之神.當你睇到佢用緊個excel就知自己平時有幾無知.喺錯縱複雜嘅formula當中你睇到神嘅偉大,慨嘆原來excel係咁神奇.神呀!教教我吧!
特徵:經常有人排隊問excel
6. 偽黑面神
平時唔講嘢個樣超正經,每次做interview都會擺起個款,嚴肅嘅樣子經常嚇親candidate,以為佢好鬼惡死.但一同佢傾閒計,你會發現佢係真·kai嘅.
特徵: 睇得下(唔出聲嘅話)
7. 傳說中的同事
呢位同事好似只係活係傳說當中,除咗朝早返工或者放工時間見到佢之外,個位大部分時間都冇人坐.傳說中佢地可能係做recruitment成日去見人,又或者係做training永遠都去咗上堂,又或者根本冇人知佢去咗邊...
特徵:披住隱形斗蓬嗰個
8. 三寸不爛之舌
為員工爭取福利喺人事部嘅天職,總有條三寸不爛之舌向各大商戶搲折扣,謀福利.但千祈唔好同佢過唔去,同佢嘈交你實冇運行,認輸啦.
特徵:超難應付
9. 自然自語怪
人事部同事每日工作好多時都要不停同唔同嘅人講嘢,呢種同事唔知係咪冇人同佢講嘢會周身唔聚財,又或只係太大壓力做到short咗,成日都會坐喺個位度自己同自己講嘢.你以為佢同人講緊嘢,但望過去鬼影都冇隻,又唔係講緊電話,原來係自己同自己傾緊計.
特徵:左手識同右手傾計
10. 長氣凶靈
開會最怕同佢一齊開,見人最怕同佢joint interview.特技係擴充句子,一句講完嘅事情往往會分廿句講,無限擴張開會嘅痛苦時空.佢每次做完interview你都會發現個candidate面青口唇白.如果同長氣凶靈開會,建議開會前飲少啲水食少啲嘢.
特徵:講嘢嗰陣人人都想打鑊佢
原文刊於「HR小薯蓉」Facebook,TOPick獲授權刊載.
撰文 : HR小薯蓉


c: text/html

text:
作者:認真小毒毒 | POSTED ON 4 NOVEMBER 2021
大家好,今次會開箱嘅成人用品係由EXE推出嘅「任性電動自慰器 三代」,如同其名啦,就係「任性電動自慰器」系列嘅第三代作品啦.
自從任性系列開始推出電動自慰器之後,我每個月都mon到佢哋個網實一實,睇下幾時又會有新款,記得當年初代嘅包裝已經同我以往認知嘅任性系列有啲分別,有少少類似科技產品嘅感覺,仲好似帶有些少科技感,一睇就令人覺得好似好正嘅感覺!
總而言之,今次就係任性電動自慰器嘅第三代,我諗應該都會係最後一代啦,因為好似要出嘅都已經出晒,第一代就玩最基本最萬能嘅顆粒,第二代就係仿陰道,至於今次就係口交,好似自慰器會出嘅要素都玩齊晒啦.
至於功能方面,第一代係「抽插」+「旋轉」,第二代係「震動」+「按壓」,而第三代就係「抽插」……吓,無啦?做乜好似比第一代仲少咗功能嘅,逆進化?我開始感到略有不安.
不過講真,除非真係去到二三千蚊嗰啲高級歐美牌子啦,如果唔係嘅話電動杯功能其實都真係大同小異,最重要都係睇個管道構造同個動向能唔能夠完美配合啦.
開箱
內容物一共有本體,充電線,耳機,說明書同埋固定用台座,老實講,第一代出個發聲功能就話貪得意搞gimnmick姐,估唔到去到第三代都仲玩緊,仲要都係夾硬要人用耳機先會聽到,仲要啲聲沙到…為乜呢?
至於呢個就係固定用嘅吸盤台座啦,基本上都係最常見嘅可調角度規格.
本體係啞黑色嘅機身配搭多面體嘅設計,重量約635g,全長27cm.
機身上只有兩個操作用按鈕,係相當簡約嘅設計,而且其中一個仲係用作聲音開關,所以實際上真正有用嘅按鈕其實只有一個.
長按控制開關,開啟後單按可以切換模式.一共有7種唔同抽插模式,不過肉眼觀察就好似比較難察覺到動作上嘅變化,可能要實際插入先會試到啦.
底部嘅金色孔就係固定台座用嘅螺絲口,另一邊就係耳機同充電共用嘅接觸孔.
打開蓋即刻見到仿口部嘅設計.
自慰器內籠重約235g,全長14.5cm左右,入口附近位置相對比較肉厚,而後面管道位置為咗配合電動杯嘅設計而做得相得薄,應該就無乜肉厚感可言㗎啦.
材質偏硬,氣味同出油度都唔算明顯,帶有相當唔錯嘅伸延性.
打開內部可以見到舌頭構造,再深入就似乎係結構比較複雜嘅肉紋.
肉紋反出嚟就好似成碌爆晒青筋嘅陰莖咁,紋路唔算突出,都難怪嘅,畢竟自慰器本身肉厚都設計得比較薄身.
*內反動作只屬評測之用,請勿模仿.
*如因任何使用不當導致產品損壞,本公司恕不負責.
如果今次呢款係一般嘅小型自慰器,我諗睇到咁嘅構造都已經唔洗試,你睇嗰層肉壁薄到好似紙咁,根本無可能承受到內部咁複雜嘅構造,更莫講話要整咩真空深喉位啦.
裝脫非常簡單,用後清洗亦都相當方便啦.
力度同扭矩足夠有餘,活塞猛烈而有力,不過呢個機器音量…好似突然靈機一觸明白左點解發聲功能都堅持係要插耳機.
雖然我個人就自從第一代之後已經對呢個發聲功能無乜特別大興趣,但我相信在座各位都總會有啲聲優控係衝住呢個功能而入手嘅,所以都係咁以介紹下啦.
配音員依然係由そよかぜみらい擔當,至於今次嘅設定就係女僕嘅晚間仕奉服務,唔洗我多講都知係毒毒最愛嘅情節啦,錄音內容係同初代一樣係段循序漸進嘅情境故事, 同樣要挑剔的地方都係一樣,附送嘅耳機係仲差過$12店嘅水平,呢種音質我諗就算連日本人都未必聽得明係講緊乜.
現今科技發達嘅社會,我相信整個download code比用家喺手機或者電腦入面下載段錄音都唔係花好多功夫姐, 點解要咁樣糟質我哋嘅耳朵呢……
試用
首先我一插入嘅感覺係…「嘩,乜今次緊到咁誇張阿!」
然後當我研究過一輪之後,我得出嘅結論係:非常之蝦人用.
以我自己為例,粗略量度過下體圓周大約係13.5~14.5cm,而我呢種粗幼配上中黏度潤滑液插入嘅時候,真係緊到不得之了,直情連個抽插功能都唔能夠好好運作咁濟,再加上最深處嘅真空吸吮位吸到成條陰莖實一實,就連用手輔助都唔係好郁到,成個體驗就淨係感覺到震動.
我直接將內部嘅自慰器分拆出嚟用,老實講紋路感覺真係唔算太差,或者下體比較幼細嘅朋友體驗上會更加良好呢.
最後我利用台座將本體固定於枱上,再配合低黏潤滑液加上自己嘅腰部活動,總算比較能夠實現到原本應有嘅玩法,雖然又未去到「不堪入穴」嘅,但係抵唔抵玩呢,就真係要好好考慮吓啦.
*試用文內容只屬用家意見,實際用感因應個人體質情況以及使用方式而異,不能保證效果完全相同.
相關成人用品連結︰任性電動自慰器 三代
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 21 | 18 Gifts – 成人用品 | 版權所有,未經許可,不得轉載.

robotstxt: allowed

filter: keep


text:
之前講到澳門現成外僱點解甘鍾意係澳門大肚,偷竊,騎牛搵馬同埋攪犯罪行為?
吾講你地吾知菲律賓拎住旅遊證黎澳門,係要出示係澳門嘅老公同埋親屬嘅推薦信先可以過關嘅,所以佢地在職懷孕嘅機會係大好多架.而佢地大部分都係外宿,所以佢地好易大肚,吾好以為請留宿就吾會,因為澳門僱主冇可能永遠吾比佢地放假.
至於緬甸同埋印尼,佢地更加係因為佢地係拎住旅遊證黎澳門做野,所以佢地天不怕地不怕,簡稱冇王管.就連澳門嘅僱傭中心都使佢地吾郁.
至於越南我真係未聽過佢地在職懷孕.
再講偷竊同埋攪犯罪行為…我比較多聽到越南現成外僱會有偷竊同埋攪犯罪行為.可能因為佢地係澳門時間長,而且佔澳門外勞比例也好多,根據資料截至2018年10月,本地外僱人數就超過18萬,外僱的來源地,最多是中國內地(117,420人),菲律賓(31,130人)和越南(15,066人).係我嘅經驗黎講,有D家庭同埋中小企業的確係好需要請越南嘅,甘係因為對中小企業黎講,而家中國大陸人工都算好高了,澳門僱主根本應付吾到,8千葡幣可以換幾多人仔,大家心知肚明,仲未計佢地係澳門租屋同水電費, 扣埋真係所剩無幾,吾好話我幫住D外勞,事實係澳門D樓價同物價真係不得了.至於家傭方面,好多需要照顧BB同老人家都係請越南工人的,但係在於我認為…如果要請越南工人,真係空運海外外僱係最合適嘅,澳門現成越南外僱真係好簡工,要人工高,外宿,年紀平均超過45歲,不照顧BB,總之好多好多要求.


text:
「君の前前前世から僕は君を探し始めたよ〜」相信唔使我特別介紹,大部分讀者都有睇過新海誠大熱電影《你的名字.》,同埋聽過呢首勁洗腦嘅主題曲「前前前世」,以及認識RADWIMPS呢隊band啦!今次呢隊由2001年結成至今,喺日本非常受歡迎嘅搖滾樂隊三年後再次嚟到香港開騷,一齊睇下佢哋嘅心境有咩變化啦!
上一次來香港已經係2014年嘅事,再次嚟到呢度,有冇咩唔同嘅感覺呢?
野田:上次我哋係中午就到香港,今次我們尋晚就到咗,於是去咗坐巴士睇夜景.真係覺得香港嘅夜景好靚呢,覺得好感動!
被問到有冇特別掛住香港啲乜嘢,想去做多次,佢哋有咁嘅回應~
野田:上次我哋去咗維港海旁行,一路行一路行,來回差唔多行咗一個鐘!不過真係好熱呢(笑)
不過今次佢哋好慘,一嚟到香港就打風,佢哋都話有啲擔心會唔會影響聽日嘅演唱會.不過作為香港人,經過咁多次經歷李氏力場嘅經驗,我就叫佢哋唔需要擔心.因為聽日返工前應該就會冇事,睇緊呢篇文嘅讀者記得聽日準時番工呀.
上年為新海誠嘅超人氣電影《你的名字.》擔任全套電影嘅音樂製作,電影於全球大熱,佢哋更加為主題曲「前前前世」製作咗英文版,唔知佢哋覺得寫日本歌同英文歌嘅分別係咩呢?
野田:完全唔一樣呢!平時寫日文歌會跟住日文原本嘅旋律同音調去創作,寫英文歌嘅時候都係.不過今次係我第一次將一首日本歌變成英文歌,係非常新鮮嘅經驗,都真係幾難嘅.因為英文歌詞字數比日文多好多,我一邊寫一邊加咗好多新嘅歌詞入去,大概用咗我兩個星期時間呢.
知道呢排野田洋次郎仲主演埋日劇《百萬日圓的女人們》,之前又拎過電影新人獎,唔知「音樂人」同「演員」之間,佢比較鍾意邊個角色呢?我問完之後佢偷望咗成員們一眼,仲笑住話係佢哋面前梗係唔可以答係演員.成員們就叫佢放心可以誠實作答.
野田:咁一定係音樂人呢.我想做一名音樂人.我覺得成為一名音樂人遠遠比較能夠喺呢個世界留下一啲東西.演員嘅話,如果有啲海外嘅合作機會,或者係一啲會令人出乎意料之外嘅合作呀,創作的話,我都會想演嘅.而家嘅我係咁諗.
問到成員們有冇支持野田睇佢啲日劇,佢哋好好笑咁話雖然有,不過就覺得有啲違和感.
桑原:我哋梗係有睇啦~
武田:仲覺得佢好犀利添!
野田:真係?真係咩?
武田:真係㗎.不過有時望住個電視覺得都幾神奇,明明係洋次郎,但睇睇下又變左唔係.
野田:係咪呀?我自己睇都覺得有啲怪呢!
桑原:不過真係佢嚟嘅.好犀利呢.
又為電影創作音樂,今年仲成功登上紅白嘅舞台,唔知佢哋嚟緊最想達成嘅目標係咩呢?
桑原:希望可以喺亞洲各地嘅大場館舉行大型巡迴演唱啦.因為始終有啲嘢我哋無法喺日本拎過嚟,例如音響,燈光等等.希望我哋可以將我哋心入面想要呈現嘅演出,如實地帶畀各地嘅fans就好啦.
武田:係呀.今次可以第二次嚟香港我哋真係好開心.為咗可以再有第三次,第四次,我哋一定會繼續努力加油嘅,請各位一定要多多支持我哋.
最後,因為有粉絲朋友希望我可以問下佢哋,之前因為患上局部肌張力不全症嘅一種神經性病症而進入無限期休養嘅鼓手山口智史嘅近況,而成員們都好樂意開腔.
武田:最近都有同佢聯絡.之前我哋喺日本開巡迴演唱會嘅時候佢都有嚟支持我哋.個陣同佢聯絡嘅時侯覺得佢最近都係幾好嘅.
野田:我有時都會同佢有短訊嘅交流.我會同佢講「我哋依家係邊度邊度」,佢都會答「係呀~」,都係一啲小交流.因為係一種比較敏感嘅病,所以我哋都唔方便,亦都唔應該俾佢感到壓力.所以我哋都係輕鬆咁同佢交流.不過桑原應該無收到過任何聯絡囉(笑)
桑原:(躺著也中箭)係呢,不過我諗,佢有send畀大家嘅短訊應該都有send畀我嘅.
野田:咁咪即係Default message?
桑原:(尷尬笑)係呀,不過大家收到嘅,我都有收到嘅.(笑)
同佢哋做完訪問後覺得,從成員之間嘅小互動之間能夠睇到佢哋都非常支持及重視彼此嘅意見,同埋感情真係好好呢.其實結成及出道咁多年,佢哋喺日本一直都有好多歌迷覺得佢哋被人underrated.舊年憑住電影《你的名字.》一躍而紅,令到世界各地都多咗好多歌迷留意佢哋.喺呢度衷心希望佢哋可以繼續走得更遠,同埋下次嚟嘅時候可以再帶更精彩嘅演出畀我哋啦!
各位中意佢哋嘅粉絲聽日記得支持佢哋喇!
訪問及撰文:Anne 偽現充的日常
RADWIMPS 2017 Asia Live Tour in Hong Kong
日期: 2017年6月13日(星期二)
場地: MacPherson Stadium 麥花臣場館
時間: 開場19:00/ 20:00 開演
票價: HK$ 890 企位- 憑序號進場/ $690/ $490 劃位坐位
門票開售日期: 2017年3月20日(星期一)上午10 點
售票系統 :
Cityline購票通 www.cityline.com / 或致電購票熱線 2111 5333
或親臨Cityline購票通及通利琴行售票處購票 (10am – 8pm)


text:
唔知係唔係聖誕將至既關係,Pekkle 既新貨可以話係 "排山倒海" 咁推出,真係荷包大出血呀!
呢一篇就由 Manis 既新貨講起先啦!
布手挽袋,個袋既設計,顏色都係我鍾意既,可惜唔大唔細既 size,真係唔知要佢黎做乜好?帶飯又嫌佢太大,當出街用既袋又嫌佢太細喎..... 唯有只買一個用黎儲啦!
另一款厚身布袋,雖然呢個 size 比上面果個 size 好 d,又有拉鍊位,但係呢種藍色我就麻麻地鍾意,不過最 "驚嚇" 既位,就係袋面 Pekkle 個咀同對腳,雖然 Pekkle 個咀同對腳原裝都係黃色既,不過唔知係唔係襯係呢隻藍色上面,搞到 Pekkle 對腳同個咀仔變左好突出咁,我就唔多鍾意,我寧願佢好似袋底隻 Pekkle 咁,得個 outline 會順眼好多囉!所以呢個袋我都只係買左一個用黎儲咋!
冇乜特別既鬧鐘,不過個人覺得呢一款比 Gift Gate 今年出既款好睇 d,Gift Gate 款鬧鐘太大個,而且鐘面個訓覺 Pekkle 造型我都麻麻地.
長方形 Pekkle 証件套連頸繩
Pekkle 銀包,一個內籠設計麻麻地,質地又唔慌會襟用既銀包,都係為左儲而買!
呢個夾紙機係 Manis 近年難得推出既實用文具,其實一路都見 Sanrio 其公仔出既釘書機,萬字夾,筆刨呢 d 實用既文具,但每次總係冇 Pekkle 份,今年終於都有 Pekkle 份,出左呢個夾紙機,梗係二話不說就買左佢啦!不過買左番黎之後都仲未試用過,唸住如果好用既話,應該會買多幾個分別擺係屋企同公司用....


text:
「舊酒」
好多時見到一啲新創公司其實唔係一啲乜嘢創意嘢,只不過係一啲舊酒新瓶嘅業務.最常見嘅係將一啲傳統行業數碼化,而今次去台灣同樣聽到同一樣嘢.就好似香港叫貨車唔係一啲新嘅事物,將傳統士多變成網上店舖,其實我哋身邊仲有好多類似嘅例子.但係佢哋嘅成功係邊?就係有一個好好嘅故事係背後支撐.到最後將一啲好平凡嘅產品同服務重新包裝,利用科技去現代化傳統運作.
「新瓶」
今次去台灣有幸認識咗徐竹先老師,而通過同佢嘅交談令我了解咗好多同台灣嘅創業有關嘅訊息.其實係香港咁耐都有發現嘅就係成功個案都係好靠包裝同營銷.就算一啲好平常嘅產品同服務,只要知道點樣去推銷,其實就算係夕陽行業都可以再創一片天.另外就係視野夠唔夠廣闊,而兩地都有一個問題就係要向世界出發,真係唔可以淨係針對本土市場,放眼中國.應該要向整個亞洲,甚至乎向全世界出發!
「互惠」
係徐竹先老師口中聽到唔同嘅個案而且學咗好多嘢.總括嚟講台灣有好多產業只不過佢哋需要嘅係同國際接軌同需重新包裝,而當然香港係有機會作為嚟個橋樑.反而我自己覺得香港其實可以善用台灣嘅產業同人才去發展業務,就好一啲國際企業咁善用每個國家同地區嘅優勢,集合唔同嘅人才發揮所長,做到國際化.咁樣就可以讓香港嘅公司有多啲嘅資源,而且另一方面可以令台灣嘅人才接觸更多國資訊嘅機會.


text:
Unwire 一直有同大家追蹤住「數碼港 – 大學合作夥伴計劃」(CUPP)嘅進展(早前報導:CUPP 介紹 及 同學回程感想),而今個年度整個計劃已經嚟到尾聲喇,早前全部 18 隊同學仔就喺 Demo Day 上展示成果,其中 10 隊表現優異嘅隊伍各可獲得港幣 $10 萬元現金獎,同埋可以直接進入數碼港培育計劃嘅面試!今次 CUPP 嘅主題係金融科技(FinTech),不過獲獎隊伍嘅 Project 類別好多元化,除咗有金融產品(如保險,強積金等)嘅自動化方案,亦有電子商貿改善方案,匯款,股票投資等不同範疇嘅概念.咁好機會小編梗係搵機會同幾隊同學仔傾吓計,佢哋嘅概念全部都好特別㗎!
QR Code 數碼加簽
Authpaper 係香港中文大學嘅團隊,佢哋針對 hard copy 文件製作咗個認證技術,利用 QR Code 嚟做數碼加簽防止偽冒,幫助金融業更有效率咁處理及核實文件.Demo Day 當日雖然佢哋一開始遇到少少技術問題,不過佢哋都好冷靜,重新開始並且順利完成 Pitching,最後更加成為咗 10 隊獲勝隊伍之一.
佢哋話當初報名參加 CUPP 嘅時候,一早已經朝住參加數碼港培育計劃嘅目標而準備,所以勝出之後嘅培育計劃面試佢哋亦都非常有信心;而贏取比賽嘅 10 萬元,佢哋就希望用嚟做宣傳,例如: 參加一 D 即將舉行嘅大型會議,希望可以建立更多相關人脈,等更多人認識佢哋嘅品牌.
幫外傭匯錢回鄉
另一隊獲勝嘅 Bank Without Limit – ETransfer 係香港理工大學嘅團隊,佢哋喺 Pitching 之前已經表現得非常有信心.ETransfer 係一個協助跨國匯錢嘅方案.創辦人之一 Davon 表示,佢哋見到外傭匯錢回鄉嘅時候需要付上高昂手續費,所以希望將跨國外匯分拆成 P2P 本地轉帳,藉此慳返外匯轉移費用.不過由於行政上面涉及牌照同埋好多法律嘅問題,勝出嘅 10 萬元將會用嚟申請牌照同埋進一步完善系統,而佢哋嘅團隊亦將會請第三位同事幫忙.Davon 覺得數碼港培育計劃對於冇乜資源嘅畢業生嚟講有好大嘅吸引力,佢期望兩年之內可以成立到自己嘅 Startup.
網店經營好幫手
Initial 參加 CUPP 之前曾經喺 Startup Weekend 活動上勝出,今次代表香港城市大學參賽,佢哋喺台上表現得非常有自信.Initial 睇中現時流行網店經營模式嘅缺陷,特別製作出一個可以跨平台使用嘅系統,協助網店店主處理訂單.創辦人之一阿 Ray 笑住話佢喺 Demo Day 之前一天已經辭咗職,全心準備搞好自己嘅 Startup.佢表示 Initial 嘅基本開發已經完成,所以 10 萬元獎金可以全部用嚟做宣傳,不過宣傳方案就仲諗緊,阿 Ray 希望可以透過數碼港,獲得更多資源同埋人脈,做好 Marketing,幫助 Initial 進一步發展.
投資資訊處理
MegaEye 創辦人之一 Eric 喺一開始就同小編講佢啱啱喺接受訪問當日嘅上午辭職,諗住全職搞好自己嘅方案.小編覺得非常鼓舞,因為佢哋嘅方案非常專業,亦好值得放手一試.MegaEye 代表香港科技大學參加 CUPP,佢哋提供嘅服務主要針對中國獨立股票投資者,利用 Machine Learning 同埋大數據分析,幫助投資者分析及理解股票資訊,並向投資者提供最適合嘅股票 portfolio,唔駛「盲中中」接收資訊,做錯投資決定.Eric 話喺 Demo Day 當日嘅 Pitching 上,只能夠用圖片嚟說明嘅原因係 Server 唔能夠支持處理數據,運算速度亦較慢,故此佢希望可以用贏得嘅 10 萬元獎金將雲端電腦系統(Cloud Computing)升級,減輕 Server 壓力,令整個用戶體驗更加暢順.
當日仲有其他六支隊伍各獲 10 萬元獎金,以及可以進入數碼港培育計劃的面試,數碼港今次出錢又出力,先帶同學去美國史丹福大學取經,返嚟仲俾機會佢哋發展自己嘅 Startup,希望同學仔都可以珍惜呢 D 咁難得嘅經驗同機會,繼續好好發展佢地嘅FinTech Startup 啦!


text:
早幾日阿史就同史友們講到持續咗接近二十年嘅阿富汗戰爭,其實凡係陷入戰亂當中,唔單止一個國家嘅人民會受害,就連文物古蹟亦都好難避免受到破壞.阿富汗作為世界嘅「十字路口」,自然就有唔少包含希臘文明,波斯文明,埃及文明,印度文明嘅形貴嘅文物古蹟保存到落嚟,咁喺過去二十幾年,當地嘅文物局,博物館又做過啲咩去保護國家嘅文物呢?答案就係將呢啲文物送到海外嘅博物館喇!唔講唔知,其實中國有好多間博物館喺過去嘅日子都有份接力保護阿富汗國寶!
為咗避免文物受到戰火波及,阿富汗國家博物館就喺2006年開始將大批珍貴文物藏匿,转移,並且喺世界展開巡展,呢批文物就先後去過法国,意大利,荷兰,加拿大等20幾個國家巡展.去到2017年6月,呢批文物就喺故宫博物院展览,本應佢哋係應該送到美國繼續展出,以巡展嘅方式進行保護.之不過,當時美國就忽然取消呢場展覽,假如文物搵唔到下一個地方繼續巡展,咁就好大機會會返到受到戰火波及嘅阿富汗.
喺呢個咁關鍵嘅時候,中國選擇繼續伸出援手,由原本嘅國際接力變做中國國內接力,喺文物局,文物交流中心幫助下,呢批文物就先後由國內多家文博機構接力保護,同時亦都令中國人民可以見證到呢份人類共同嘅文明記憶.中國嘅呢個舉動,當時就被譽為係兩個文明古國嘅惺惺相惜.
原圖嚟自網絡


text:
2020年5月8日星期五
母親節呈獻: 蟲草花送阿媽
前幾日同個朋友讚碗米線好食,然後佢問我係邊度,我同佢講:譚仔!
然後,佢妖左我一聲.嗰種仇恨嘅態度就如正常人見到李小姐坐係個主席位就話自己係主席一樣.
當然可能佢見我平時好鍾意食米線,平時讚好嘅米線店如數家珍,以為我會推介一啲小店或者係驚世新店,可惜令佢失望左,唔好意思.
因為跟住落嚟我竟然係介紹譚仔嘅米線,可能你會即刻想轉台.
不過,我又覺得幾特別,咪寫下介紹下,都有gimmick .
連細So都係IG講呢個米線,你就知有幾潮.
嚟緊呢個星期日係母親節,好多餐廳都推出左唔同嘅promotion ,嗰種熱鬧前所未見,撞正限聚令又解封,人人忍唔住都要出街食飯.
基本上每條大街小巷,餐廳大大細細,禮拜六日都高朋滿座,有幾耐冇聽到自助餐分兩個時段都會爆到不行,相信呢個對飲食業來講係一個好消息吧.
有好多唔錯嘅餐廳promotion可以講,不過先講過幾特別嘅譚仔母親節呈獻.
呢個新攪作,就係蟲草花雞湯米線.
見到個樣,好似真係好吸引,而且擺喺你面前呢碗個樣同個廣告都算好似,幾滿意,唔同麥當勞,常常真實情況同廣告相差甚遠,就好似嗰啲網上騙案嘅美女一樣.
不過如果你想來吃辣嘅話,呢個湯就未必啱你,因為係飲雞湯嘅為主,冇得點一二三四五六七八小辣.
先飲一口雞湯,感覺唔錯好鮮甜.
有蟲草花,竹絲雞蛋,雲耳,杞子,雞卷,米線配上蟲草花和雲耳,加上清甜嘅雞湯好夾.
不過好食嘅竟然係個竹絲雞蛋,當然你唔可以攞日本拉麵店嘅流心蛋來對比.
覺得幾好食嘅仲有呢件雞卷,大大件,全部雞肉冇平常嘅咁乾身,件件都不錯.
呢個期間限定,只係兩個禮拜,完咗就冇啦.
說真呢碗米線驚喜度甚高,同平時譚仔米線有少少分別,聽朋友講譚仔三哥米線其實都有新攪作,果一碗就係花膠雞湯米線,同樣可以幫阿媽養顏滋陰.
如果你訂唔到位,又唔知食咩好,同佢過嚟食碗米線都係一個小小驚喜嘅心意吧.
凡事都係講心意,和媽媽簡單吃個飯,其實無論食乜嘢都一樣咁高興.
可能你會話,食米線咁cheap,你估而家好好景咩?美國今日剛剛公布嘅首次申領失業救濟人數又話二戰後新高,慳啲錢都好.
無論點,食乜好,都在此祝天下媽媽一樣快樂.
譚仔雲南米線
全線分店
訂閱: 發佈留言 (Atom)


text:
「廣告」
其實做咗數據分析咁耐都會發現好多公司會或多或少都有係搜尋器到落廣告.而好多係透過廣告公司幫手落廣告,原因係佢哋唔識同無人手.當然有啲公司係可信任佢哋,但係就無好好睇下個成效,淨係一味揼錢落去.所以就算有啲中小企係咁買廣告就一直睇唔到成效,就好似詐騙案咁,俾人呃晒啲錢.而市面上係有好多技術嚟欺騙點擊率嚟收取回報.所以真係要監控買賣嘅情況!
「問題」
當然有時未必係廣告公司嘅問題,但係大家就應該要清楚知道啲錢用左去邊,究竟買咗啲乜.個個月由幾百蚊到幾千蚊甚至去到幾萬蚊都見過,而我哋做分析其實係需要知道每一個關鍵字需要用幾多錢同佢實際嘅經濟效益.往往我哋遇到嘅一個問題係廣告公司唔會俾嚟啲數據我哋,令到我哋同客戶都無辦法知道實質每個關鍵字用咗幾多錢.
「詐騙」
雖然係網上面落廣告係平啲同方便啲,但係就因為咁好容易被人欺騙.原因係好多客戶都唔知道實質購買廣告嘅價錢,除非客戶自己本身建立帳戶後再交給廣告公司負責管理廣告.咁樣客戶就可以監控投資情況,而唔係單靠廣告公司嘅報告.同時我哋做分析嘅時候都要求廣告公司提供關鍵字嘅價格,但係好多時都被拒絕.真係唔明有乜嘢要收收埋埋,除非佢哋欺騙客戶啦!


text:
「成長」
每個人都想成功,但係成功嘅背後一定有無數嘅失敗.如果唔面對自己寫失敗,其實係無辦法成功.正所謂失敗乃成功之母,因此好多人都係係失敗中成長.經一事,長一智,所以有時係可以容許別人有犯錯嘅空間.如果沒次都唔容許別人犯錯嘅話,其實到頭來最辛苦嘅係自己.有時太過驚別人犯錯,所以每件事都親力親為嘅話,唔單止其他人唔會成長,就連自己都無機會成長!
「失敗」
無人天生出嚟就乜都識,更何況人總有嘢係唔識?每個人都係從錯誤中學習,因為人生總會有失敗嘅時候.其實由細細個開始慢慢培養小朋友如何係失敗同錯誤當中學習係好緊要,事關如果次次都只有成功無失敗嘅話,到佢哋大咗嘅時候就唔知道點樣面對失敗.當然都要睇下嗰樣嘢有無危險,所以如果有一個安全嘅空間同環境俾小朋友嘗試失敗,再從中教育佢哋其實不失為一件好事.
「環境」
係香港,好多人都希望贏,但係人生無可能永遠都贏.而亦都因為係咁其實你會見到好多香港嘅小朋友經唔起失敗,亦都唔知點樣應對失敗.好多時候環境係好緊要,只不過好多時係我哋令到小朋友無一個失敗嘅空間,原因係我哋越嚟越保護佢哋.每次當佢哋失敗之前,好多家長其實已經出咗手.當然忍手係一件好難嘅事,因為大家都想保護自己嘅小朋友,但係保護唔代表唔容許失敗.令小朋友學習失敗亦都係保護佢哋嘅其中一種方法.
Also published on Medium.


text:
[HKKTA心底話] 第二回: 我是鄒卓琳
HKKTA 大使 . 鄒卓琳 . 9歲 家長 鄒太
1. 你覺得小朋友成為HKKTA大使之後有咩改變?Jamie 成為咗 HKKTA 嘅大使之後,因為有好多演出嘅機會,令佢清楚自己嘅能力,變得比以前積極和有自信.
2. 可否詳述佢邊一刻既改變令你特別有深刻印象及感動?其實由妹妹出世之後,可能我好多時因為會分心去照顧妹妹,令卓琳覺得被忽視.到妹妹漸漸長大,大家又要卓琳遷就妹妹,好多時為咗平息兩姊妹嘅爭執,因為卓琳較年長容易控制,所以多數我都會責罵卓琳,令到佢成日會做啲嘢引我哋注意,但係反而增加咗比我哋鬧佢嘅機會,加上喺做功課同溫習上同我都有不少磨擦,所以卓琳會因為怕被鬧而好少會表露佢內心嘅感受. 其實由卓琳三年級開始,佢嘅音樂老師同我講覺得卓琳好鍾意唱歌而且有天份,叫我搵啲專業啲嘅者師教佢,不過因為要照顧妹妹,我哋又住得離市區遠,所以好難安排時間帶佢去上堂,而且一直未遇到一個適合嘅團隊.直至係 facebook 見到 HKKTA 招募大使,初時我都覺得安排照顧妹妹有啲困難,不過又想比卓琳一個發揮自己長處嘅機會,呢個決定不但增加咗我同卓琳相處嘅時間,卓琳亦非常投入同期待每一次嘅排練同演出,我見到佢感受到被重視嘅感覺,變得有自信.展演當日,初時我都有啲擔心佢會跳得唔好或者跌低,因為佢平時無論做任何事或玩任何嘢都覺得自己唔得,會做得唔好,怕輸,但結果佢喺整個表演都表現得相當自信,自然,嗰一刻我都忍唔住流涙,原來我個女真係大個女喇,只係我一直冇停落嚟欣賞佢,係媽媽一直忽視咗佢…
3. 你覺得HKKTA是一個怎樣的團隊?HKKTA 係一個 非一般嘅團隊,冇階級,學院所有創辨人以至總監都與家長及小朋友打成一片,好似一個大家庭. HKKTA 透明度極高,每一次排練同演出,都歡迎家長一齊參與,家長清楚知道小朋友整個學習過程,課堂過後家長可以同小朋友分享,可以令小朋友更投入,唔似得大部分學院,家長只係負責做接送工作,之後只可以等結果,即係課程完結嘅表演,只有做得好定唔好,完全睇唔到小朋友過程中嘅努力,其實過程比結果重要嘛.仲有多完化嘅體驗,除咗表演,仲會去錄音室錄歌,影樓拍造型照,接受訪問,拍MV,拍宣傳片等等,全部都係小朋友係學校唔會接觸同學到嘅體驗.


text:
講到海你會諗到咩?海鷗?沙灘?夏天?據聞嚮往自由又充滿創意嘅人都會聯想到遊艇!
喺台灣,被譽為遊艇製造龍頭嘅「嘉信遊艇」,今次再度同集比攜手合作,打造出超級吸引人,漂亮又高質感嘅禮物USB手指.
到底靚到咩程度,連高雄海洋局都慕名而來?
到底精緻到咩程度,令嘉信遊艇愛不釋手,驚呼連連?
而家就一齊嚟睇下背後嘅精采故事!
「見到官網嘅成品照片,就認定絕對唔平凡!」
(截圖自:嘉信遊艇官網)
嘉信遊艇,成立於1977年,至今已經有超過40年嘅歷史,已經係集比嘅超級老客戶之一,合作好多次嘅嘉信遊艇今次亦將機會再次交畀集比!
但講起嚟,當初到底嘉信遊艇點解會揀集比呢?
負責嘅窗口表示,當初見到集比嘅網站,上面陳列好多優良成品相,從嗰時心底就已經認為集比嘅實力絕對唔普通.
而家集比同嘉信遊艇相識多年,共事已久,再次揀集比嘅嘉信遊艇,以自家嘅遊艇船隻為造型主題,彼此合作,運用集比擅長嘅軟膠開模技術,成功做出逼真又得意嘅遊艇USB手指.
模擬嘉信公司嘅「伊莉莎白號」遊艇,無論係遊艇本身嘅流線型,定係船身上嘅窗口,就連駕駛艙都唔放過,船體每個部份都逼真製造.
(截圖自:嘉信遊艇官網)
集比嘅開模技術完美複製出遊艇,更加掌握到其特有嘅優美線條同形狀,淨係擺喺度睇,都好似個小型藝術品.
除咗外部造型,集比喺USB手指機身嘅細節出盡全力,將「嘉信遊艇」呢四個筆劃咁多嘅中文字,同樣以開模嘅方式呈現,一拉開睇,就可以看到公司全名,營造出好似拆禮物咁嘅驚喜感!
「從內到外全部都要完美!」
負責今次案子嘅E業務表示,嘉信遊艇公司唔只要求USB手指本身嘅質感,就連外包裝都非常講究!
作為公司開船儀式發送用嘅重要公關禮品,當然兩邊都唔敢馬虎對待啦!
嘉信遊艇喺包裝上不惜成本嘅用高級手工禮盒,要求每個部分都要完美無缺.
喺禮盒入面仲用咗防撞材質嘅EVA泡棉,將造型USB手指緊緊包實,每道功夫都細心而且慎重.
拎出嚟絕對會吸引人目光嘅銀灰色手工禮盒,表面甚至有珠光感.
「承先啟後,用遊艇開啟軟膠嘅『大航海時代』」
嘉信遊艇喺開船記者會送出嘅遊艇USB手指廣受好評,甚至引起高雄市海洋局嘅注意,喺呢次之後聯繫集比,產生共同合作嘅新契機.
對於E業務嚟講,今次嘅案子其實唔單只係造型USB手指咁簡單,更多嘅係「承先啟後」.
用嘉信遊艇靚成品跨出遊艇系列嘅第一步,之後亦吸引更多以遊艇外型為需求嘅客戶同集比攜手,開啟咗軟膠嘅大時代.
對於一般人嚟講,遊艇承載嘅係人,但對嘉信遊艇同集比嚟講,從遊艇而嚟嘅造型USB手指,更加係串聯後續合作機會嘅重要牽線.
你鍾唔鍾意遊艇?定係鍾意飛機?
無論鍾意咩交通工具都冇關係,集比都可以幫你開模製作!
有任何想要製作嘅,有任何想要實現嘅,都快啲同集比聯絡,同我哋一齊開創新嘅軟膠時代!


text:
作為一個土生土長嘅屯門人,筆者最常畀人問到嘅就係:「屯門係咪有牛㗎?」或者喺昔日嘅屯門真係有牛嘅,而家就唔太有喇,馬就有幾隻!喺屯門碼頭近美樂花園嘅山邊,就有一個騎術學校,不過,今次筆者想介紹嘅反而係近渡輪碼頭嘅區域!
屯門作為香港其中一個沿海地區,除左屯門人騎牛返學嘅傳言之外,原來仲有一個沿海而建嘅海濱花園!花園全長2公里,由避風塘方向嘅慧豐園側邊空地,一直延伸至蝴蝶灣,無論係花園嘅邊個位置,都可以見到海嘅存在,可以話係180度無敵大海景!雖然有多個出入口,但想盡情欣賞海景,趁呢個機會放鬆下嘅朋友,筆者就推薦大家,由慧豐園側邊嘅入口開始行喇!
海濱花園
沿住屯門碼頭嘅主馬路,向邁亞美海灣(藍色建築群)行,到盡頭就會見到右邊有個海濱花園嘅入口.雖然都係同一個公園,但因為比較偏離商場同交通中心樞紐,人流都會比較少,適合大家嚟散步,紓緩繃緊嘅精神狀態!沿路都會有唔少長凳同涼亭,畀大家坐喺度休息之餘,細心觀賞呢片寧靜嘅避風塘景色同海景.沿路深入,就會見到一條向外延伸嘅步道,原來呢條就係避風塘嘅堤岸!
平時呢個位置都會吹住涼涼海風,最適合影相打咭!筆者最推薦大家夜晚嚟呢條堤岸行下,好運嘅話仲會見到鬧市間嘅幾粒星星㗎!如果大家去過其他海濱公園,就會覺得,淨係得海景都無咩特色.而屯門海濱花園最別具特色嘅地方,就係可以一次過滿足多類人嘅需求!如果係好似筆者咁,鍾意睇下海景,思考人生嘅朋友,就可以行沿海邊而建嘅長廊,吹住海風,聆聽自己嘅心聲,有時仲會見到有人係度悠閒釣魚添!如果想做下運動,或者漫步樹蔭下,就可以行隔離嘅步行徑,想像下住係側邊屋苑既生活享受!
渡輪碼頭
渡輪碼頭就位於輕鐵總站對面,位置便利,唔單止可以搭返船出東涌,早嚟嘅朋友甚至可以考慮搭船去埋大澳!而渡輪碼頭嘅右邊,就係香港三個可以搭船去澳門嘅碼頭之一喇!
啟豐商場
見到渡輪碼頭之後,再向前行少少,就係啟豐商場.喺商場嘅靠海位置,可以見到有好多餐廳都提供戶外座位,而喺比較後嘅位置仲有一間向海café,大家不妨可以嚟食返個視覺同味覺完美融合嘅一餐!筆者就特別推薦一間叫美味屋嘅小餐廳,麻雀雖小,五臟俱全,各式美食選擇多之餘,仲可以選擇唔同嘅特色飲料,實在一舉兩得!行入商場,喺一排餐廳之中,仲可以發現到一間以平民價錢就買到高級甜品享受嘅小店,呢度就留返畀大家自己去發掘喇!
喺香港呢個好似蟻窩一樣人口密集嘅城市,表面上可能十分無趣,但其實好多有趣嘅事物,需要我哋自己去細心觀察先會揾到.要睇海景,唔一定要去到澳洲,英國,有時只要我哋「停一停,諗一諗」,行入幾步,就會發現我哋平時忽略咗嘅美好風光.


text:
2017-02-07
80.7K
(育兒)5招對付BB「厭奶期」
小JM雖然已經踏入全人奶11個月,但回想起初初小JM降臨的時候,媽媽我真係有啲「拿手唔成勢」,始終係初為人母,有好多野都係「第一次」做同試,真係又新奇又緊張.
特別記得當我遇上小JM第一次厭奶期,簡直就似由天堂再次跌落地獄一樣,真係可以用「來回地獄又折返」來形容!(小JM喺我返工前已經自行戒夜奶,Skip咗半夜三點個餐,可以由夜晚十二點食完奶瞓到第二朝七點)
到底「厭奶期」係咩一回事?點解可以令到媽媽們咁恐懼?不如又一齊討論下研究下.(諗返起都覺得眼訓,半夜不停醒)
咩係「厭奶期」?
「厭奶期」其實係指小B們大咗之後唔再專注飲奶,會成日八掛周邊事物,搞到食下又停下咁,好易受到周邊人和事而影響到進食.
喺厭奶期時,媽媽們或多或少都會察覺得到小B們食量明顯比平常少,但媽媽們請放心,呢個情況係正常(但變相小B會需要食返密啲).厭奶期唔會維持好耐,過一段小時間小B就會自自然然恢復往日進食態度架啦!
厭奶期會幾時出現架?會有咩徵狀架?
一般來講,小B們會有兩個階段有機會出現厭奶徵兆.
第一階段:三,四個月左右
第二階段:六,七個月左右
厭奶期出現特徵:
.唔太識餓(但精神度同活躍度依舊)
.餵奶時都會將頭扭開/用手推開
.餵奶時會用脷將乳頭/奶咀頂返出來
.不願意吞嚥
.不專注,會四處望來望去,易被外來事物吸引
曾經我亦因為「厭奶」問題而係小JM四個月時問過健康院姑娘可以點處理,我有同姑娘講過小JM食奶嗰陣突然變得好容易分心,只要有屋企人同小JM打招呼/傾計,小JM就會即刻將奶咀吐出.為此,姑娘都建議我係餵奶個陣要俾小B「面壁」,結果又真係好啲.所以媽媽們真係唔需要太擔心,因為喺呢個時期媽媽們只要餵返密啲就可以了.
點樣可以輕鬆過渡「厭奶期」?
其實想要輕輕鬆鬆咁同小B一齊渡過厭奶期都唔係一件難事來嘅,秘訣我就無乜啦,我都係向健康院姑娘取經,再自己同小JM進行「實戰演練」而得來,希望可以幫到各位新手爸爸媽媽啦!
1. 定時餵奶,但不強迫
媽媽們必須遵照以往定立嘅餵哺時間餵小B, 即使小B不願進食也必須跟從,但媽媽可以按小B需求將餐與餐時間拉近少少.
小分享:
小JM曾經厭奶厭到直頭自己skip咗一餐,無論點餵都唔要,樽餵都唔得,所以只好等下一餐早半個鐘至一個鐘餵小JM係啦,結果下一餐又真係好好地乖乖埋身/樽餵都食晒!其實嗰陣有時都會好擔心小JM會餓親,但久而久之媽媽已經變到見怪不怪了!
2. 幫小B們放電
即係同小B們玩多啲,消耗小B們多啲嘅體力,從而增加小B們肚餓感覺,以幫助改善進食.
小分享:
小JM都上過「被放電」,有時放完電都唔一定會食,但就一定會訓,爸爸試過係小JM半夢半醒嗰陣餵,係真係成功嘅.不過爸爸媽媽們就要好小心去餵,以免濁親小B呀!
3. 改善餵哺環境
媽媽們餵哺時可以選擇較為寧靜的房間,將燈光調到柔和一啲,暗一啲,等小B們可以專心一致咁進食.同時媽媽可與家人商量,當小B進食時盡量不要打擾,以免小B因為受到外來干擾而打斷進食.
小分享:
因為小JM厭奶期真係完全唔可以專心進食,結果媽媽我就唯有帶小JM一齊去面壁!情況的確有改善,最重要係要家人都唔打擾先可以完全專心進食.真係一律嚴禁無啦啦Say Hello/傾計!
4.(如樽餵)檢查奶嘴口size啱唔啱小B
爸爸媽媽們要記得每3個月左右就要檢查一下小B們嘅奶咀,以確保奶奶可以好順暢咁流出,因為奶咀洞太細嘅話小B就會自然食得好辛苦,就會唔想進食架啦!
小分享:
要定期檢查之餘亦要留意奶量流出情況,以免有過慢或過急嘅情況出現,因為過急小B食唔切,會有濁親嘅機會,從而嚇怕咗小B;而太慢就會令小B食得辛苦而唔想進食.
5. 餵食前可幫小B按摩/沖涼
爸爸媽媽們可嘗試係小B食奶前約半個鐘至一個鐘為小B沖涼/按摩,可以令小B放鬆,再同小B輕鬆咁玩一陣先再餵哺都唔錯架!
* 通常夜晚嗰餐沖完涼先餵小JM嘅話,小JM都會好乖咁食完就訓,媽媽就可以有自己嘅時間做自己野!
總括而言,其實只要小B們夠濕片,有Bubu/放屁 嘅話,爸爸媽媽們都唔需要太擔心嘅,一時嘅「厭奶期」係唔會令小B對日後都厭奶嘅,厭奶期只會存在係一段短時期而已,只要順利過渡到就無問題架啦!
當然,如果小B持續唔願進食,又唔夠濕片,同時又好似成日無氣無力無精神嘅話,就真係要帶小B見一見兒科醫生啦,以便盡早發現有無其他疾病嘅存在而影響到小B嘛!


text:
最近呢段時間,相信大家都係留喺屋企嘅時間比較多,自然用電都會多咗,艱難時勢下能源節約梗係唔少得,咁大家又知唔知某D常見嘅家用電器點樣可以慳電呢?今日功師傅就列舉部分俾大家參考下.
洗衣機
每個家庭必不可少嘅洗衣機,其實喺日常用水同用電量都好高嘅.一般洗衣機分前置式(大眼仔)及頂揭葉輪式(波輪式),而根據之前消委會嘅數據報告,兩種洗衣機嘅慳電程度最高可以相差80%.
測試結果表明,葉輪式樣本較前置式樣本慳電,平均慳電約8成,因為冇加熱設計,脫水時滾筒轉速亦較慢.而前置式樣本嘅用電量參差不齊,最多可相差約7成﹗慳水程度方面,前置式樣本比葉輪式樣本平均慳水約6成,而同類別樣本之間慳水程度差別可達5成.
常見疑問1:有冇必要用熱水洗衫?
兩款洗衣機其中一個最明顯嘅分別係,前置式洗衣機可以用熱水或室溫水洗衫,而頂揭葉輪式就通常冇加熱功能.好多商家會將用熱水洗可以消毒殺菌作為賣點,如果用室溫水對呵護衣服纖維,避免褪色同縮水係好有幫助嘅.
但用熱水洗衫並唔係每個人都會覺得有必要,如果你咁諗,揀洗衣機嘅時候揀翻頂揭式就可以.冇加熱功能嘅頂揭式比一般前置式慳電約8成,而且佢脫水轉速較低,洗一次衫需要時間會唔洗咁耐,慳埋時間.
常見疑問2:洗衣機點樣可以根據各種唔同情況洗衫?
而家嘅洗衣機其實功能都唔止單純洗衫咁簡單,大家可以根據唔同程度以及種類嘅功能,物盡其用,研究邊款功能最適合自己嘅唔同情況.譬如按衫嘅種類及多少,用翻洗衣機自帶嘅洗衣程序清洗,更可考慮選用洗衣機常見嘅「節能」程序,達到慳電嘅效果.
LED電燈膽
LED電燈膽,每個家庭基本都會用,而且數量都唔會少,大眾認知都認為LED電燈膽比傳統嘅電燈膽相對慳電.而其實LED電燈膽當中慳電程度都有分高低,光線黯淡未必慳電,光猛都未必一定係曬電!
小知識1: 慳電LED電燈膽要睇「光效」
「光效」指每度電可以產生幾多光,光效越高就等於越慳電.黯淡嘅燈膽(光度低)和光猛燈膽(光度高)理論上可以有同等「光效」,關鍵在於它們要消耗幾多電力先可以製造出同等嘅光度.
揀電燈膽嘅時候時可留意盒上的流明值(LM),流明數值愈高,代表燈膽愈光.當兩者輸出光度一致,可揀功率較低嘅一款,亦即係「光效」高,相對就會較為慳電.
小知識2:揀LED電燈膽將燈膽壽命列入考慮因素.
當LED電燈膽輸出光度跌至70%時,壽命一般會被視作期滿.市面上燈泡聲稱壽命可以從15000小時到25000小時不等,揀壽命愈長嘅燈泡更為耐用,而且環保.
今日就先介紹呢兩樣我哋屋企入面較為常用嘅電器,之後我哋仲會介紹其他,記得留意翻功師傅嘅專欄啦.如果大家有任何關於家電或者家居裝修等問題,都可以通過WhatsApp 6628 4865 聯絡我哋精英師傅!


text:
衣櫃冇位?要扔舊衫?咪住!其實你嘅衣櫃仲有好多位嘅!只要你善用以下 衣物收納 8招,就可以為你嘅衣櫃騰出更多空間,仲可以更方便攞到你想要嘅衣物,即刻睇睇!
第1招:EzStax可疊收納板
呢樣簡直係收納神器!每當啲衫摺埋疊起咗,而你想攞下層嘅衫,肯定會整亂成楝衫.只要你利用可疊收納板,墊在衣物之間,除咗會更整齊之外,搵衫時亦唔會整亂啲衫,十分好用!
第2招:防塵衣格
防塵衣格除咗方便方物收納,更有防塵防潮嘅作用.衣格相當輕便,可以隨時變更位置,可以好彈性咁配合其他家具使用,善用空間.
第3招:有轆揭蓋收納箱
呢類收納箱好適合放換季衣物.即使天氣突然有變化,透明嘅收納箱讓你可以好易搵到要用嘅外套,而斜揭蓋亦方便你攞衫,唔使下下要搬開上層嘅箱.
第4招:不鏽鋼褲架
呢類褲架,讓你可以唔使整亂一疊褲而抽出你想要嘅嗰條褲.最緊要係,一個褲架可以掛5條褲,大大增加咗衣櫃內嘅可用空間.
第5招:防塵手袋掛袋
女士們嘅手袋,比衣服更加重要!但佢哋往往被塞喺衣櫃一二角,真到女主人想用時先會被摷出來.如果使手防塵掛袋,一來可以防止包包發霉,二來又可以方便女主人搵到,相當實用!
第6招:小衣物收納盒
呢類小衣物收納盒,專門用來收納內衣褲,襪子等,可以避免呢啲小衣物消失喺其他衣物之中,方便搵,方便配搭.
第7招:懸掛式衣物收納盒
懸掛式收納盒為你增加衣櫃內嘅空間,將原本掛起來嘅衫以摺疊方式收納.唔需要用時,又可以摺成扁平易於收納.
第8招:Boxful幫你更慳位
甚少用嘅換季衣物,可以花少少錢搵Boxful幫手,有專人上門為你收納在優質倉庫,大大節省你家中嘅空間!
——
緊貼Boxful Blog同Facebook Page,獲取更多家居生活貼士!


text:
「數學」
數學係大家由細到大都會學嘅嘢,雖然我數學唔叻,而我每日所做嘅嘢同數字有關,但係諗返過往所學嘅嘢,到底有幾多真係我哋日常可以用到!數學係培養一個人嘅邏輯性,計數叻係唔係有著數?其實某程度係,因為好多行業都會用到,尤其係寫電腦程式.到咗數碼分析年代,數學更加係其中一個比較重要知識.不過一個小學生到底要學幾深嘅數呢?
「用途」
其實久唔久都會係社交媒體上面見有啲人分享依家啲小學生做嘅數學題.但係每次都係一啲深奧嘅題目,就算係成年人都會企咗係度嘅數學題.其實我想問係現實生活入面,除咗專業人士之外,到底由細到大係數學堂所學到嘅嘢究竟你會用幾多?我相信如果我話大部份嘅時間淨係用「加減乘除」同「百分比」嘅機會最多,你會唔會認同呢?所以其實小學生要學啲咁深奧嘅數學題咩?
「難題」
前幾日有一條真係幾難嘅問題係網絡上面瘋傳,最變態嘅係有人竟然寫咗個程式去解答個問題.同一條題目係有好多個答案嘅時候,其實個老師係想考啲學生乜嘢呢?講真如果條數係可以用常理去計嘅話還好,但係有啲數學題根本唔合常理,嗰啲先至係變態.如果連一個成年人都冇辦法去解答嘅時候,咁佢哋點樣可以教育自己嘅小朋友呢?係唔係我哋要去返讀小學先得?


text:
之前就同大家分享過有關Thermatrix膠原槍嘅價錢同效果.今次就想同大家詳細講解下,有邊幾類人係唔適合進行Thermatrix膠原槍,呢個教學有關安全知識,希望大家可以留心去睇,因為如果自己係屬於以下三種類型人士嘅其中一種,勉強去打Thermatrix膠原槍,會有副作用,甚至生命危險!
有關Thermatrix膠原槍,黑店絕不會告訴你的事
Thermatrix膠原槍,眼袋槍,近年非常流行,尤其是自從有幾間大型醫學美容中心包括Perfect Medical,Dr Protalk,Dr Reborn大量廣告之後,呢類型嘅單極射頻儀器喺市面上嘅認知程度大大提升.
Thermatrix膠原槍價錢唔太貴,而且效果即時見到,去眼圈,去眼袋,大量增生膠原蛋白,減淡皺紋,以上都係呢部機嘅效果.所以Thermatrix膠原槍係可以稱為新一代嘅小天王級醫學美容儀器.
Thermatrix膠原槍對於大部份使用者來講都係屬於安全,不過,佢嘅生產商醫學美容儀器專家Daeyang Medical曾經指出,有以下身體狀況嘅人,其實並唔適合做.
Thermatrix膠原槍安全建議,好似香港大部份美容院,或者醫學美容平台,唔知有心定無意,都冇清楚講比顧客知.
的確,對於大部份嘅人來講,Thermatrix膠原槍係一個安全嘅療程,但係唔代表冇任何安全守則需要遵守.呢啲守則係必須要完全遵守,先至可以令到療程安全,否則會有各種嘅後遺症.
MK黑店sales其實絕對唔係一個可信嘅資料來源.如果大家有興趣減退細紋,減走眼袋,試Thermatrix膠原槍,你最好信科學,信科研,參考原廠Daeyang Medical嘅建議,千祈唔好信MK黑店sales.
不適合進行Thermatrix膠原槍的人
根據官方Daeyang Medical資料,有三種人,絕對唔適合打Thermatrix膠原槍.
如果你曾經做過植入式療程,包括用透明質酸隆鼻,或者傳統舊式嘅侵入式水光槍,又或者而家最流行嘅Volite水神針,曾經打嘅部份,同埋佢嘅附近,就唔適合再打Thermatrix膠原槍.因為療程嘅射頻熱力,可能會干擾咗已經注入身體嘅填充物,導致變形嘅情況.
過去幾個月內曾經打過入侵水光針,任何透明質酸隆鼻,水神針嘅人,等多少少時間先做.
不適合進行Thermatrix膠原槍:面上有大量暗瘡人士
如果你嘅皮膚係屬於暗瘡型,未做療程之前已經有好多仍然發炎嘅暗瘡位,就唔適合係呢個時候做Thermatrix膠原槍.
原因係因為射頻嘅熱力,會激發同干擾暗瘡,溫度過高亦都容易令到皮膚響敏感嘅情況之下灼傷.所以如果你本身係有暗瘡,就唔適合做Thermatrix膠原槍.要等到皮膚已經進入穩定狀態,冇再有發炎嘅情況,先至可以做.
係正確嘅時候做,Thermatrix膠原槍就可以令到暗瘡疤痕,凹凸洞得以慢慢改善.咁當然,呢個係要等皮膚穩定狀態,冇發炎嘅情況之下.
不適合進行Thermatrix膠原槍:身體裏有任何金屬起搏器,金屬物質人士
最後一批唔適合做嘅人士,就係身體裏面有外來金屬物質嘅人.乜嘢會係金屬物質?例如心臟起搏器,內置體內嘅任何醫學儀器,都唔適合做.
另外一點大家要注意,就係如果打嘅時候唔係打喺面度,係打身體上邊,就一定要避開一啲有紋身嘅位置.因為紋身嘅位置本身有機會影響能量嘅傳遞,令到能量傳遞不平均,做成某啲位置吸收過多能量,對皮膚造成傷害,亦都影響紋身.


text:
話說而家搵緊樓,然後我同阿媽講咗一句話想搬,然後幾日後之後又問我係咪搵到樓 :o(
如果搵樓有咁易就好(又或者調轉講,因為我窮,所以唔易LOL)
件事係,喺柏林真係好多人搬入嚟 + 從世界各地嘅熱錢係咁衝入嚟,咁you know 柏林係性感嘅窮撚,有外資衝入嚟狗衝係正常嘅-咁令到好多住喺度嘅local 真係難搵樓.可能話一個盤可以有50個人排隊睇,如果你唔想排隊咪租貴盤囉囉,起碼7000幾蚊港紙起跳,一個人住,但係呢度嘅人無搵咁多錢可以租7000幾蚊港紙而唔肉痛.問題在於,好多時就算你希望去比多啲錢去租,但如果租金一過你人工1/3,好多時都唔會俾你咁樣租,so yea :o(
咁搵樓唔係話你行去個agent度就得,除非你真係好比得起錢搵agent啦,喺街可以就咁walk in 嘅通常都係你比唔起,(而呢度都唔係周街地產鋪嘅you know)而好多人搵樓都係上網直接搵業主/搵網上agent-柏林樓真係好多人爭.例如話我地個flat有人走,要放一間房出去租,係可以有成百幾200個email衝入黎話想租,所以其實如果係搵少啲/無母幹真係人生會好困難,而我一直住緊呢個flat點解租到係因為租前一間屋嗰時識到人,然後佢介紹我一齊住入去我而家間屋,就一直咁多年啦-而就算當年2013/2014年嘅時候,我租一間房300歐已經比人話仲可以搵平啲,而家2020年,如果你budget 450歐都比人話你low bud,但係問題又返返去,就算我想比多啲,一過人工1/3我都會租唔到 :o( 人生 所以我先會話,要改善生活質素,一定係我要搵到南部啲,近返工啲嘅平樓,一係直接搵過份高收入啲嘅工,但係就算有其他工approach我,我呢啲麻煩外國人個situation真係kic(我要一份full time + 長約工),所以無啦,都真係要慢慢黎,而畢業後最黑暗嘅時間當然都係過咗嘅,起碼就算未過proba都係一份full time 工.
(我一路打都覺得自己kic過鳩毛)
Anyway -
點樣喺云云眾生入面脫穎而出,咁就要有穩定收入+信用証明(Schufa)+最好就有德國人擔保埋你,咁我就無人可以擔保我,得返工先可以.然後網上面有啲搵屋網站,可以比你一站式upload哂所有文件,然後你要寫段字介紹你自己,幫你gen個pdf出黎方便你可以拎比唔同嘅業主睇你係唔會走數,而圖入面就係個pdf個封面-令我有少少諗起香港啲家長幫小朋友報幼稚園咁 :o( 真係同樣都係咁sick.
點解我一直都會咁開心個Schufa係無事係因為做學生嗰時個戶口成日跌到得10歐,又返香港之前唔記得放錢入去,交唔到電費然後差啲比人告,但最終無事(咁以後我就一定keep住戶口要有錢,我戶口錢唔多但係我會有錢架租樓比我啦!)拎到個信用証明返黎見到自己無事所以開心過grad到,master grad cert 唔會幫你搵到樓,但係一張靚仔Schufa 會.
不過不幸中之大幸係,就算一時三刻搵唔到,都唔洗訓街,只係要每日commute 3-4個鐘姐…但係加埋返工時鐘真係令我好崩潰,但真係如果係比人迫遷就真係食撚得屎…
如果有香港人有見到呢段字,希望有人見到柏林南部有租盤請介紹介紹~~或者介紹一份好pay啲嘅工比我,我會用以身相許嘅心情感謝你.


text:
「培訓」
過去幾年,我都話香港嘅數據分析一直比其他亞洲國家落後,雖然透過唔同嘅渠道推廣數據分析,但係效果唔係好顯著.好多時都會有人無啦啦搵我問關於數據分析嘅問題,尤其係問我邊度有堂上.講真香港真係冇乜,就算有教嗰個都唔知佢係邊個.最少我相信我認識大部份已經從事數據分析工作嘅人.最慘係有時有啲一知半解嘅人出去教,點知好多嘢都係錯誤詮釋同表達.
「課程」
今年終於扚起心肝去搞數據分析嘅培訓課程,之前大部份時間都係幫人哋做培訓做講座.今次終於嘗試行多一步,就係希望自己同團隊可以搞多啲關於數據分析嘅課程.而要將香港打造成為亞太區嘅數據分析樞紐,人才係好重要,希望今日嘅一小步成就未來嘅大踏步!當然係香港搞專業培訓課程係好難,但係我好相信只要用心做就一定做得好!希望有興趣投身數碼分析行業嘅朋友可以多一個渠道接受專業培訓.
「理念」
當然我哋唔係得一兩個課程咁簡單啦,雖然開始嘅時候做啲比較熟悉嘅題材,而唔係個個人都覺得有用.嚟個亦都係開培訓課程嘅原意,因為每個人需要嘅培訓都好唔同.如果暫時無息合嘅課程,唔代表之後冇.有時真係唔明有啲人打電話嚟話覺得個培訓好淺,好表面,想參加但係又唔知有冇用.都係個句喇,課程就係咁,我可能係電話傾一兩句就可以話俾你知個課程識唔識合囉.


text:
TVB神劇《金宵大廈》出街以嚟大獲好評,劇情主要就係講看更阿蕭(陳山聰飾)及空姐Alex(李施嬅飾)嘅一段前世今生嘅孽緣愛情,同埋大廈一班街坊所遇到嘅奇怪事件.
《金宵大廈2》終于都要喺下個月月尾正式開拍喇,除咗保留兩位主角陳山聰同李施嬅之外,喺第一部表現出彩嘅趙希洛,林子善等人都會繼續參演.
其實喺仲未肯定開拍《金宵大廈2》之前,女主角嘅人選一直都係一個謎,皆因第一部嘅女主角李施嬅喺舊年就已經宣佈離開TVB,前往加拿大發展.
因為按照TVB嘅習慣,離巢藝人好難會喺一年之內再度回巢,再加上李施嬅已經喺加拿大拍戲,究竟有冇時間拍攝第二部,一直都讓大家好擔心.
不過最終仲係如大家所愿,李施嬅確定回巢繼續拍攝第二部,呢次可以繼續回巢主演《金宵大廈2》,其實TVB同李施嬅雙方都做出咗唔少努力.
李施嬅選擇再度回巢拍《金宵大廈2》固然係一件好事,但卻唔少網民覺得李施嬅其實係外闖失敗,先至決定再度返香港發展.
而李施嬅嘅好姊妹胡定欣都有住好類似嘅經歷,較早時胡定欣都係因為今年影視業唔景氣,所以最終決定留喺TVB繼續做「一姐」.
唔理點樣,期待《金宵大廈2》早日出街,同埋希望李施嬅喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
廉政公署 (香港)
廉政公署(簡稱廉署;英文簡稱ICAC,Independent Commission Against Corruption)係香港一個專門打擊貪污嘅獨立執法機構,響1974年2月14號成立,香港主權移交前全名叫做總督特派廉政專員公署.直至到公署成立,香港政府部門貪污問題好嚴重,尤其係負責執法嘅警隊至嚴重,根本無部門可以對抗貪風,因此當時香港總督麥理浩先至會建立廉政公署.直接用港督個名同權來打擊貪污.
未有公署之前,警隊都曾經有一個反貪污小組,但係鑑於警隊貪污嚴重,如果對某人作出調查,有機會連調查員自己亦會被揪出嚟,因此佢嘅效力實際上只係好細.而事實上,唔少警員亦因為各種原因而被逼對貪污妥協,加入行賄同受賄嘅行列.
廉政公署成立初時,民眾本來對廉署冇任何期望,事關過去政府有關反貪污嘅行動都係以失敗告終.但係呢次成立廉政公署,由於係直接向港督負責,因此喺行動上得到唔少方便,以致好快就喺民間建立聲譽同埋威信.但初期對於警隊嘅調查,由於牽連甚廣,令到警隊內人心惶惶,最終引起警員嘅不滿,因此當時廉署人員成日同警員發生衝突.及後宣佈喺1977年以前貪污較輕嘅可以獲得特赦,衝突先至平息.


text:
成日話「香港文學水平低」.考評局三年出閱讀理解卷,都係出台灣文.本地「文化人」更加睇低香港文學嘅水平,周不時呻吟話政府漠視文學,香港文學缺乏生存空間.我睇現今文學萎縮,無法同大眾溝通嘅局面,有兩個病因:其一,封閉喺資助藝術嘅小圈子裡面,唔需要面對市場大眾而圍威喂,呢樣我之前喺輔仁寫幾篇文都講到口臭.而根本影響作品質素嘅問題係,香港文學強求「文藝筆法」,越黎越貼近北京話,結果脫離大眾語言,無辦法普及.
揭開文學雜誌,就知宜家文學界發生咩事.年輕一代嘅作家,明明係香港人,寫文章偏偏要滲雜北方口語,「啥啥啥」咁寫文章.明明係蕃茄,係都要寫西紅柿;明明係冷氣機,係都要寫空調.今日嘅中學教育用分數灌輸畀新一代:口語入文係錯誤,北話就係書面語,書面語先係文學可以用嘅語言.
香港「文化人」一面倒咁膜拜大陸,台灣文學,更加突顯文學界對自己語言嘅自卑感.佢地好努力咁北上,又請兩地學者翻黎交流.有請翻黎嘅學者比如余光中,好多年前都曾經喺香港文藝活動上講:「香港學生的普通話要多努力,這才可以在寫作時,減少一點香港文化.」上年又話:「這就是香港發展文學的一個劣勢,即粵語口語和白話文寫作有區別.」今年農曆新年,《字花》偏要寫「春節」嘅文藝活動.用「春節」呢個名搞文藝活動,感覺上係咪會文藝啲?領頭嘅文藝人提倡去除口語字眼,做後輩嘅緊係跟貼,成個文藝圈揮舞「本土文學」嘅旗幟,踐踏「本土文化」,「本土語言」嘅屍體前行.
今年二月廣東話法定語言風波,文化人又跳出黎,話本土文學混用廣東話創作,係保留本土文化,我睇係笑話一則.睇鄧小樺嘅文 ,當中引用飲江嘅詩,不妨作為例子討論:
〈樣貌娟好〉 飲江
那麼樣貌娟好的人
喜歡把弄戰爭
難怪你我他 和佢
輕言仇恨
麻子把麻子寫在別人的臉上
小人抓小人墊在鞋底上摔打
鐘聲響起
飛彈從飛彈處飛來
鐘聲在鐘聲裡響起
主佑吾王
主佑吾土
主佑吾民
難怪主說
我頂你地唔順
鄧小樺覺得呢首係用粵語創作嘅好例子,係「背負被統治者的身份而堅持以自己的方式反抗」.我睇「仁而無術,則庸醫足以殺人」.成首詩都係北方口語,直至「我頂你地唔順」,先出翻句廣東話,文化人以為咁就係承傳到粵語?錯,粵語喺本地文學中根本被置於低俗語境,講低俗嘢嘅時候廣東話先大派用場.咁唔會促成語言平等,反而廣東話只會喺書寫上飽受歧視,做個曇花一現嘅小丑,難登大雅之堂.
強調北話嘅正統,造成咗新一代文學嘅書寫混亂.廣東話嘅節奏,語法,用詞,都同北話差別甚大.而香港人嘅思考語言係廣東話.結果就將廣東話同北話混雜,再加上鼓吹實驗文學造成本身已經錯亂嘅結構,寫出黎簡直狗屁不通,混亂之至.或習慣用普通話構思,就算點寫得好,都及唔上台灣,大陸寫得通順.用第二語言寫作同人地第一語言比,就造成香港文學不及人嘅現象.
香港文學要復興,唔在乎有冇幾多個文學館,或者政府畀幾多資助.要創造風氣,必須面向大眾,一個「敢」字.我同文友提起廣東話文學創作,佢地都好驚訝,好似廣東話寫文係一項禁忌.語言係思想嘅載體,用自己思想嘅語言創作,點解會有罪?文章要寫得好,最緊要係「真實咁面對自己」.香港文學一直俾「書面語」封印我地嘅本性.五四運動提倡我手寫我口,其時政權喺北方,所以落到廣東都係「我手寫北話」.點解我地唔夠膽用母語書寫呢?我哋需要一場粵語新文化運動,就要敢於由高語境入手,由文學創作開始,我手真正寫我口!


text:
各位學生要留意啦!有好嘢益你哋!大家平時讀書讀得咁辛苦,真係應該多啲跑步郁動下,因為原來跑步對於大家讀書考試係有好大跑好處架!跑步個陣腦入面會分泌出腦內啡,多巴胺,血清素等等,提升專注力同記憶力!
有時覺得跑步真係萬能嘅,強身健體減肥瘦身操肌肉…宜家仲發現原來對讀書都有幫助!有調查學生運動習慣嘅研究發現,每星其會跑步 3 日以上嘅學生,唔單只專注力同胃口變好,仲可以容易入睡添架.運動嘅時候腦內會分泌出好多激素,例如會令人覺得開心,幸福嘅腦內啡,多巴胺,仲可以調節體內正腎上腺素,分泌血清素,提升學生嘅專注力同記憶力!平時溫書一定事半功倍,考試自然有好成績啦!
台灣有一個研究針對小學班高中嘅學生,進行「學生參與跑步運動效益」嘅問卷調查,發現接近 6 成學生每星期跑步 3 日以上,2 成 1 每星期運動 1 至 2 日,另外有 1 成 9 嘅學生冇固定跑步嘅習慣.睇嚟台灣學生嘅連動風氣比起香港好好多.
調查顯示,每星期會跑 3 次步嘅受訪者入面,有 4 成受訪者認為跑步之後專注力有所提升,近 4 成發現胃口變好咗,另外有3成受訪者覺得跑完步個晚更加容易入睡,相比於跑步次數少啲嘅學生 1 至 2 成.但係如果每次跑步跑時間都不超過 30 分鐘,可能令到運動嘅效果冇咁明顯.


text:
1 FEBRUARY 2014(SAT)
大年初二,其實我地都真係冇乜節目,都係今晚要返奶奶屋企食開年飯.
既然成個下午係屋企都冇嘢做,當然要搵啲節目做吓啦!
見MEGABOX個PLAYHOUSE今日都有開,原本都打算帶小小豬去玩返轉, 不過見個天氣真係好好,冇理由浪費左個陽光燦爛嘅天氣嘛,就係咁我地就改變計劃,近近地去觀塘海濱公園玩一轉啦~
其實嚟到依度都係打算俾小小豬跑跑走走咁放吓玩,不過今次就帶埋泡泡俾佢玩吓啦~
上排天氣唔太好,少左去公園玩泡泡,今次小小豬仲唔大玩特玩~
仲當左支泡泡係槍,話要射DADDY呀~
射完之後仲要我地扮瞓係度,真係俾佢激C呀~
哈哈哈...我當然係要反激啦~
之後就走左去玩搖搖架,小小豬真係玩得既開心又大膽,完全唔洗我地扶,仲係度走嚟走去添~
哈哈哈...平日影相多數都係我影企佢地兩父子嘅玩樂時候,今次大肥豬就主動幫我影相,睇吓我地兩個玩得幾開心,笑得好燦爛,真係好鐘意依幾張相呀~
大肥豬見在場另一個家庭帶左部滑板車,為左等小小豬可以玩啲新玩意,大肥豬竟然問那位爸爸借玩~
雖然依個滑板車就唔多適合小小豬個高度玩,不過佢都一樣玩得好ENJOY(不過好似係大肥豬仲更加ENJOY哦).見小小豬玩得咁開心,真係有一衝動買部俾佢玩呀!
最後我同大肥豬都已經能量用盡,都唔明白點解個小小豬可以咁好精力,所以佢就自己玩汽球~
大肥豬又嚟啲剪影相,不過都幾有FEEL呀~
唔覺唔覺我地係海濱公園都玩左甘差唔多兩個半鐘,真係估唔到小小豬啲精力可以多到NON-STOP咁玩唔覺攰呀!
不過,今日又真係玩得幾開心,又影到啲自己好鐘意嘅靚相,所以都好滿足啦!


text:
每日翻工前好多人都會外賣一杯咖啡提神,比起自備水杯裝咖啡嘅人,用紙杯配塑膠杯蓋嘅一次性咖啡杯佔大多數.而近期網路流傳住熱飲杯蓋有毒架嘅傳言,畀好多用紙杯裝嘅啲人覺得惶恐.咁究竟我哋每日所使用嘅塑膠杯蓋有冇毒呢?
一般市面上知名咖啡店,便利店等熱飲外賣杯上所使用嘅膠杯蓋係六號膠(PS).台灣協會秘書長謝和林表示,六號膠化學名為聚苯乙烯(Polystyrene,PS),其熱溫度約攝氏七十到八十度,如果飲料溫度太高,碰到杯蓋,有可能會釋出苯乙烯單體,雖屬微量,但係對人體多少都有危害. (自由時報社會版,2012).
其實根據網友測量,過去七仔,麥當勞甚至係星巴克等都係用六號杯蓋,而熱咖啡沖泡嘅溫度係八十五度到九十五度間,惹黎好多人嘅撻伐,目前小編陸續發現好多店家都改用五號杯蓋,屬安全嘅杯蓋.在那度稍微簡介五號杯蓋,化學學名是聚丙烯(Polypropylene,PP),PP熔點高達167度C,耐熱.
我諗係度冇人想飲有毒嘅物質啦,雖然專家指出六號杯蓋只要唔撞到熱飲嘅情況下,係可以使用嘅,暫且具備將熱飲蓋住唔瀉出黎嘅功能,而距離購買後再攞黎飲或者飲料溫度都下降好多,不過都係建議係飲嗰陣都攞起杯蓋黎飲用較為保險.
如果你真係發現過去每日都用六號杯蓋,而家想徹底畀自己遠離有毒嘅物質,最好嘅方法係自備環保杯,而且有啲店家都有推出優惠畀使用環保杯嘅消費者,無論係價錢折頭定加量唔加價,都係好抵嘅選擇.
再者,市面上都有好多訂造杯蓋,想做環保不如大家一齊,幫同事親朋好友製作佢哋訂造禮物,各種造型款式都可以隨心訂做,選用無毒耐熱材質,係使用上安心且愉快.
寫到呢度,小編決定以後都自備環保杯,突然間發現好多店家都有自備環保杯嘅有關折頭,認真覺得過去真係傻傻地甘呀~~~~
咁你呢?


text:
喺冇地鐵出現嘅時候,巴士可以算係方便嘅代步工具,站與站間距離相近,再偏僻地方都會有巴士站牌,即使有快速嘅交通方式,巴士一直都係大家歡喜嘅選擇之一,然而搭巴士呢種平時生活都會遇到窘境,舉個例子:你係咪有遇過係落車時點睇都揾唔到卡套嗶卡,然後畀後面排隊嘅人白眼呢?以下係經網友投票執出最常見到嘅五種搭巴士遇到嘅窘境,等我哋嚟睇下你曾遇過邊幾種.
晴天霹靂冇帶散紙
落車時發現八達通顯示餘額不足,此時緊張,你開始掏出銀包諗辦法湊出車錢,命運就係咁鍾意整古人,唔知點解到嗰陣嘅銀包入面係剩大鈔或者係根本冇散紙,同司機講唔好意思身上冇散紙時,得到嘅回應週時常鬧緊你大於一聲”唔緊要”,有時會為咗愛面投下五十文,一落巴士就後悔,怨點解唔揀低頭,而部分人選擇同車上嘅人換錢或者係借錢,當下嘅,你係咪覺得一瞬間好似一世,咁漫長咁難頂.
司機甩尾,狂野時速真實版
或者係已經來回開咗好多次,巴士司機顯得開始唔耐煩嘞,馬路直線衝刺當跑跑卡丁車嘅賽制,轉彎處都冇要放慢速度,落車一響近站牌時嚟個勇猛嘅緊急煞掣,坐住嘅人緊抓前方椅背,企住嘅人絕對唔鬆開拿只,此時嘅你宜得將自己系只簷蛇,抓地力良好,屹立唔浪,廿分鐘嘅車程兩個字到目噉,落車嗰陣你將發現自己隻腳發軟,對手緊張嘅出汗,若坐到呢種巴士別太緊張,因為啲司機都係開咗幾十年嘅經驗老手,只不過內心仍會希望:開開心心出門口,平平安安返屋企!
車上好人,搭訕直銷樣樣嚟
「啊?小姐你身上嘅呢件衫好好睇喎,係邊度買嘅」,呢種稱讚作為開頭語嘅唔單止抵會係街度撞到,巴士上都經常會撞到,當你禮貌性嘅回應或者更進一步嘅會畀要whatsapp,咪傻傻地甘以為遇到真命天子,越深傾發現話題開始出現咗一啲推銷保健嘢食,瘦身療程或者送禮,巴士上各種形形色色嘅人,會遇到啲嘢唔預料,搭巴士都係一門學問,訓練自己嘅應變能力.
尖峰時期人逼人,雙腳離開巴士表面
上落班時間可以講係一場大戰,巴士站牌人滿為患,巴士停企時大家好似係汪洋中睇到救生艇一樣興奮,手刀式嘅奔跑向車門嘅懷抱,上咗車你將發現空氣越嚟越稀薄,人潮週時多到差啲要背對背攬,最擾人嘅係動彈不得嘅空間裡點揾唔到自己嘅八達通,到嗰陣嘅,一定會羨慕前方有卡套嘅人,輕鬆自如離機器就可以順利嗶卡,然後完美嘅離開人群.
搭巴士對一部份人嚟講係平常,有些人係久久一次嘅經驗,唔論你係屬於邊一種,都可以回想係咪曾有以上嘅搭巴士窘境,下次係各種節日需要送禮時,最好嘅送禮過於各種有助於搭乘交通工具嘅禮品!


text:
愛迪生
愛迪生(粵拼:oi3 dik6 sang1),全名湯馬士‧歐華‧愛迪生(Thomas Alva Edison,1847年2月11號—1931年10月18號)係美國嘅發明家.佢嘅發明不計其數,而其中一個偉大嘅發明,就係電燈膽.
出世同少年時代改
愛迪生喺美國俄亥俄州(Ohio)米蘭鎮出世;老豆係森姆.奧丹.愛迪生(Samuel Ogden Edison,1804–1896),之前喺加拿大搞飲食開飯店,後來因為加入革命軍而俾人通輯,於是走去美國米蘭鎮,轉搞木材生意;至於愛迪生阿媽蘭茜.瑪菲斯.伊利沃(Nancy Matthews Elliott,1810–1871)喺加拿大做過小學教師,後來嫁咗之後就冇再教書,做個全職嘅住家婦人.而愛迪生就係佢哋嘅第七個仔.
每事問嘅愛迪生改
愛迪生細個時候啲人會叫佢做艾爾;佢個頭望落都幾大,而且成日都有好多問題去問啲大人,好似佢會問:「點解蘋果有紅色有綠色?」,「點解一加一會係二?」,「咁兩嚿泥加埋即係幾多?」,「點解蜜蜂嘅屋企同我屋企唔一樣?」,「點解人天生冇翼唔識飛?」……等一大堆好難答嘅問題,搞到啲大人好多時都口啞啞唔識答佢;當佢知道家禽要保溫嚟孵蛋,竟然三更半夜一個人走入穀倉,坐喺堆禾草上面孵蛋,於是除咗佢父母之外,其他人都覺得佢個頭腦有問題.
佢覺得火呢樣嘢好神奇,於是有一次向老豆間木廠嘅工友問長問短,不過得唔到答案,於是自己暱埋喺貨倉嘅一角點火,想研究一吓火係點樣燃燒,點知一發不可收拾,差啲燒晒成個貨倉.
後來佢同屋企人喺1854年搬咗屋去密茲根州(Michigan)嘅波特蘭居住;第一次返學,佢就一直問嘢,問到個神父班主任發晒脾氣,卒之三個月後頂唔順向愛迪生嘅父母提出唔再教佢;好彩媽咪蘭茜曾經教過書,於是好嬲咁同學校講話要退學,決定自己做老師,教個仔學知識同埋畀佢自修.
阿媽嘅啟發改
愛迪生學嘢好快,而且乜都想知想學,先後讀過《英國史》同埋《世界史》,又睇過好多唔同類型嘅文學作品;蘭茜見愛迪生進度咁快,認為佢會對科學有興趣,於是送咗本由R.G.柏加(R.G.Parker)寫嘅書《自然科學的學校》(School of natural philosophy)畀佢睇,點知愛迪生睇過之後就迷咗落去,而蘭茜亦已經一早預備咗屋企嘅地下室一角畀佢學做實驗.
發明嘅第一步~實驗改
到咗大約十歲,愛迪生基本上已經試過晒所有喺(自然科學的學校)裏面所講嘅實驗,佢亦有將呢啲實驗嘅結果組合,搞咗好多新嘅實驗,不過用貓貓狗狗嚟玩嘅居多,好似喺啲貓狗嘅身上面摩擦,比較吓產生嘅靜電量有幾多……等等,搞到啲貓狗見到佢都怕怕;佢重將全部冇毒嘅物料樽都貼晒毒藥標籤,搞到佢父母落到地牢嘅時候都唔敢走埋去掂呢啲樽.而自從有咗小型「實驗室」之後,愛迪生就好少出去同啲朋友仔玩,但係一有機會佢就會出去整蠱佢啲朋友;佢嘅挑皮同埋愛玩嘢嘅性格,完全係受咗佢老豆嘅樂觀開朗所影響.
有一次,愛迪生做緊升氣球實驗嘅時候,佢見到嚟自荷蘭大佢一歲嘅朋友仔阿麥想捉雀仔捉唔到,於是拿拿林返去調製咗杯可以產生氣體嘅「氣化劑」畀阿麥飲,呢劑嘢係用炭酸鈉再混合幾種藥物而成,以為體內產生氣體就可以減輕重量,點知阿麥飛唔起之餘重勁肚痛,愛迪生終於第一次俾佢阿媽狠狠咁打咗一餐.
做蔬果生意改
愛迪生十一歲嘅時候,佢意識到做實驗要有一定嘅資金,於是搵埋阿麥一齊種菜出市集賣賺錢,啲人見到兩個賣菜小朋友好可愛,於是都樂於幫襯,令到生意出奇咁好;遇到有人想要一啲特別嘅蔬果而佢哋冇嘅時候,愛迪生重識得去搵低價嘅小販買入,再加返少少價嚟賣出,可以話細細個已經有商業嘅頭腦.不過後來因為放太多時間喺種菜同販賣上面,搞到冇乜時間去做實驗,於是佢唯有放棄種菜,返返去佢嘅實驗小天地.
賣報紙嘅日子改
喺1859年到1862年呢段其間,愛迪生喺連接侯倫港(Port Huron)到底特律(Detroit)嘅火車上面賣報紙同埋小食雜貨,而當時嘅列車行駛時間係由朝頭早七點到朝早十點;因為愛迪生每次一到底特律就即刻會入去公共圖書館睇書,於是後來啲人傳聞話呢間公共圖書館裏面嘅書幾乎都俾愛迪生睇過晒.
喺愛迪生十三歲嗰年,佢獲批准喺火車嘅車廂裏面設置實驗室,於是佢可以一邊做實驗一邊賺錢,成為咗佢當時最夢寐以求嘅工作.之但係冇幾耐之後,有一日佢喺賣報紙嘅時候趕唔切上返火車,於是即刻搏命咁追,佢用一隻手攬住叠報紙,一隻手拉住車邊嘅欄杆企圖擒上返車,當時介紹佢做呢份工嘅車長喺火車上面見到佢咁危險,於是人急手快即刻用對手就揪住愛迪生對耳借力,終於救咗佢返上車;因為呢一下揪耳仔救命嘅行動,愛迪生嘅聽覺自此以後變得非常之差,正如佢嘅記述咁講:「對耳仔一拉起嗰時剩係聽到轟一聲,跟住聽乜都唔再清楚……」,「…十三歲之後都冇再聽過雀仔嘅叫聲…」.
1861年,美國因為解放奴隸問題而引發嘅南北戰爭爆發,愛迪生要咗比平時數量多幾倍嘅報紙上火車,重加價嚟賣,居然俾佢賺到一大筆錢;佢見辦報紙原來都幾好搵,於是決定用呢筆資金自己做編輯出報紙,命名為(新聞一週)(News Weekly),主要刊登一啲交通工具嘅價錢,火車嘅班次時間同埋失物待領……之類嘅消息,後來慢慢加入咗好多關於其他人嘅私隱同壞話,終於招嚟某啲人嘅不滿而搵佢麻煩,唯有打消做報業大王嘅念頭,重投實驗嘅懷抱.
不過有一次,愛迪生喺流動實驗室裏面用黃燐做實驗嗰陣,因為架列車搖得太犀利,樽易燃嘅黃燐一滑手就跌咗落地,重引發咗一場火災,呢一吓嚇親啲乘客之餘亦驚動到火車當局,於是落命令唔准佢再喺火車度做實驗,不過就照舊畀佢喺車度賣報紙.
青年時代改
後生電報員嘅誕生改
自從喺1838年電報機實用化之後,電報員成為咗好多年青人嘅夢想職業;愛迪生都唔例外,佢為咗想成為一個電報員,喺十一二歲嘅時候利用賣菜賺返嚟嘅錢買咗部標準嘅摩斯電報機,閒來就同阿麥一齊實習收發電報.雖然佢喺十三歲嗰年因為一次意外令到聽覺變壞,但好彩嘅係,電報嘅發報聲佢居然重可以聽得清清楚楚,於是佢重新燃起做電報員嘅鬥志.
喺1863年嘅夏天,十五歲嘅愛迪生喺密蘇里州(Missouri)一個火車站上面等火車埋站,忽然俾佢見到一個細路仔喺火車軌上面玩,重有架列車就快撞埋去,於是佢即刻奮不顧身咁衝出去救返個細路;原來呢個細路仔係曼特基利文斯車站(Station Mount Clemens)嘅站長麥肯治(J. U. Mackenzie)個三歲嘅仔占美 麥肯治(Jimmie Mackenzie),麥肯治極之感激,佢知道愛迪生想成為一個電報員,為咗報答佢對個仔嘅捨身相救,於是答應收佢做契仔教佢電信嘅各種技術;麥肯治站長邀請愛迪生返佢屋企住,期間剩係需要愛迪生畀伙食費,半年之後愛迪生已經達到電報二級技士嘅資格,而當時二級技士嘅要求係要喺一分鐘之內收發30至51個字母.
1864年,愛迪生正式受僱成為一個集團嘅電報技術員,得閒嘅時候就繼續睇關於科學嘅書同埋做實驗.有一次因為連接美國同加拿大嘅河底電纜斷咗,愛迪生靈機一觸用火車頭嘅汽笛發摩斯訊號畀河嘅加拿大對岸,而對面嘅發報員真係收到訊息,於是愛迪生一夜成名.
獨闖加拿大改
喺1864年五月,愛迪生隻身去到加拿大搵發展,佢喺加拿大安大略省(Ontario)嘅史德福特火車站(Station Stratford)搵到份夜間嘅電訊技士,工作時間係夜晚七點到第朝七點,但係佢日頭仍然爭取時間睇書同埋做實驗;火車當局為咗監察車站嘅職員有冇蛇王,就規定車站嘅電報員每晚九點之後要每個鐘發個電訊畀車務中心,但係愛迪生憑住佢嘅小聰明發明咗一部連住時鐘嘅定時發報機,自己就爭取時間瞓覺,所以中心方面一度認為佢係最勤力可靠嘅職員,不過因為有次車務中心嘅突擊檢查之中發現愛迪生冇回覆,於是總務由車務中心騎快馬去到史德福特車站,見到愛迪生居然喺度瞓覺,但個電報機就仍然嘟嘟響喺度發訊號,質問之下愛迪生唯有認錯,雖然總務好欣賞愛迪生嘅呢件小作品,但係車站始終係要一個職員而唔係機器,所以叫愛迪生即刻拆走部機,於是愛迪生嘅第一件發明品宣告玩完.五日之後,愛迪生收到電報話車站有列火車要入,通知喺嗰度嘅另外一段貨卡開走,點知愛迪生發訊號畀站頭時候冇回應,衝到去嘅時候兩架火車已經撞埋咗;呢次意外令到愛迪生被叫到多倫多(Toronto)總公司問話,因為佢有偷懶嘅前科,於是問責嘅矛頭就直指愛迪生,除咗即時炒佢魷魚之外,重考慮起訴佢失職,佢驚起坐監上嚟,當晚就即刻執嘢走佬返美國.
流離浪蕩嘅日子改
愛迪生出走加拿大返到美國之後嘅幾年,先後做過好多間電信公司,並且冇固定屋企,四處流離浪蕩.
喺呢段期間,佢識到人生裏面一個重要嘅朋友--米爾頓阿當(Milton Adam);阿當係一間電信公司嘅發報員,1865年愛迪生去呢間公司申請電報員工作,就係由佢嚟做考核,之後就非常欣賞愛迪生,最後更成為咗好朋友.同年嘅4月14日,成功解放奴隸制度嘅美國總統林肯(Abraham Lincoln)喺華盛頓福特劇院俾人暗殺,愛迪生因為遲咗收發呢單新聞嘅電報而俾人鬧到狗血淋頭,愛迪生引咎辭職,咁啱阿當亦都想另謀發展,於是同愛迪生一齊唔撈,暫時分開各自再去尋找新天地.
不斷嘅見工同辭職,加上做電報員剩係收收發發冇乜挑戰,於是愛迪生開始厭倦想搵另外一啲工作;1867年,佢諗住遠赴巴西去搵出路,但最後因為唔想離開太遠,於是中途返返轉頭.到到1868年,廿一歲嘅愛迪生喺波士頓一間圖書館睇書時撞返阿當,於是阿當邀請佢一齊住分擔宿舍費用;期間愛迪生日頭喺電信局做嘢,空閒或者夜晚時份就好似以前一樣用嚟做實驗,終於喺同年10月28號,佢得到發明品嘅第一件專利權--電氣投票紀錄機,不過因為一班議會議員覺得用機器點票始終太過兒戲,會忽略少數人嘅意見,所以最終冇俾議會採用,成為咗愛迪生第一件,但係唔實用嘅專利發明.不過愛迪生冇放棄繼續研究,只係認為既然要發展就要去大城市,可惜資金唔夠,於是阿當自願傾盡身家畀愛迪生做水腳去紐約發展.
發明家嘅誕生改
踏上發明之路改
愛迪生嘅第一件專利產品雖然唔實用,但係喺1869年嘅一月,電信新聞就刊登咗「愛迪生成為發明家」嘅消息.
愛迪生離開咗波士頓去咗紐約,不過初初去到搵唔到佢嘅朋友,於是喺街度流浪咗幾日,最後俾佢搵到一個電氣廠嘅地下室做暫時棲身嘅地方.三日之後嘅一晚,愛迪生瞓瞓吓聽到上面工廠突然發出好大聲,於是八卦上去睇吓,原來係有部大型機器壞咗,佢見到成班人流晒汗咁喺度整緊就自動請纓幫手,憑住佢對機器嘅知識,佢好快就發現原來有一條彈弓跌咗落堆齒輪中間卡住;廠長同意愛迪生係有啲料子,於是提出畀月薪300元美金請佢做技師,佢嘅生活得到改善之餘,重認識咗同樣係技師嘅另一個重要朋友--富蘭克林 利安納特 波布(Franklin Leonard Pope),而據聞呢份工都係由波布大力推舉先成事.冇幾耐之後,喺1869年9月24號紐約嘅金價大暴漲,佢哋做嘅呢間公司因為支持唔住而俾財團收購,於是兩個人決定自己創業.
開合資公司同埋工廠改
愛迪生同波布搵多個合伙人一齊開咗間電器公司,專門處理關於電器嘅問題,而且生意唔錯,一路都有好多人嚟搵佢哋做顧問,而愛迪生一邊照顧客戶自己亦一邊進行研究,繼續為佢嘅發明申請專利,而佢喺呢段時期嘅發明多數係用喺商業之上,例如黃金報價機,股市行情機等.
有一次,愛迪生幫一間工廠修理一部大型機器,點知佢拆晒成部機再重新安裝之後,竟然令到生產率提高三倍以上,個工廠嘅老細喜出望外,於是要求愛迪生將呢部機嘅修理同埋構造專利賣畀佢,愛迪生諗住開價三千美金,點知個老細一口價就話畀四萬美金,愛迪生諗都冇諗過收咁多錢,搞到去銀行兌支票攞現金嘅時候,將啲十蚊廿蚊嘅美金紙塞到成個人爆晒.因為呢一大筆資金,喺1871年愛迪生廿三歲嘅時候,佢再融資入去間合資公司,開設咗第一間最初只係請咗18個員工嘅工廠,而喺同年,工廠嘅第一件製成品「電報印刷機」正式面世,呢部係可以將電報打印成文字嘅機器.憑住愛迪生不斷推出發明品,令到工廠越嚟越強大.而佢不斷發明同研究,淨係喺1872年就已經得到37件嘅專利,到咗1873年再加多35件,令到當時佢手上嘅專利權已經有成一百二十幾個.
阿媽嘅死改
喺愛迪生同人合資開工廠嘅期間(1871年嘅某一日),佢老豆傳嚟電報話佢阿媽--蘭茜因為急病唔掂,點知趕到返去密茲根嘅時候,佢阿媽已經等唔到見佢個仔最後一眼就死咗;佢好傷心.據聞話,愛迪生一見到已經唔再郁唔再同佢講嘢嘅阿媽嘅時候,伏咗喺阿媽屍體嘅床邊喊咗足足一晚都無停.
後來佢回憶話:「如果當初冇媽媽一路悉心嘅教導,就唔會有今日嘅愛迪生;每當我諗起呢一點,我就盡辦法唔好令佢失望.」
第一任老婆改
1871年冬天嘅某一日,有人向愛迪生提親,於是愛迪生去到瑪莉.史特威爾(Mary Stilwell)嘅屋企作第一次見面(相親),兩個人一直唔出聲,瑪莉嘅屋企人就好擔心,忽然愛迪生話大家都冇問題,可以即刻結婚,原來佢哋一直用湯馬士密碼溝通;終於喺同年嘅聖誕節當日(1871年12月25號),愛迪生同當時只有十六歲嘅瑪莉成為咗夫婦,後來生咗三個仔女,其中兩個嘅名重加入咗密碼用嘅「點」同「橫」;佢哋分別係:
- 瑪莉安.托特(點).艾斯泰莉.愛迪生(Marion Dot Estelle Edison,1873–1965)
- 湯馬士.戴殊(橫).艾爾巴.小愛迪生(Thomas Dash Alva Edison, Jr,1876–1935)
- 威廉.賴斯利.愛迪生(William Leslie Edison,1878–1937)
不過愛迪生因為十分投入發明同埋研究,所以好多時都唔可以陪伴啲屋企人,令到瑪莉經常抑鬱.瑪莉.愛迪生夫人喺1884年8月9號與世長辭,當時愛迪生三十七歲.
發明嘅路改
第一間研究所改
1876年,愛迪生喺新澤西州(New Jersey)嘅文盧柏加(Menlo Park)開設文盧柏加研究所(Menlo Park Laboratory);佢當呢度係佢屋企一樣,經常埋頭喺研究所做實驗搞發明,亦都因為咁,當時好多嘅發明品或者改良品都係喺呢度出品.
電話發明爭奪戰改
研究所開始冇幾耐之後,有人發表「識講嘢嘅電報機」,即係電話嘅雛型;有一間電信公司邀請愛迪生加入電話發明嘅行列,後來佢同另一個電氣發明家貝爾(Alexander Graham Bell)差唔多同一時間發表用電磁振動原理嘅電話,不過喺競爭之下,最後俾貝爾攞咗電話嘅發明權.
留聲機改
愛迪生唔介意失去咗電話嘅發明專利權,佢即刻着手搞下一個項目:「可以紀錄電話聲音喺紙帶上面嘅機器」.因為佢自己嘅耳仔有嚴重嘅聽覺問題,佢知道點樣可以令到細微嘅聲音得到最大嘅傳播,於是佢嘗試將好細小嘅針加入電話入面嘅振動板,希望將好細嘅聲音都紀錄得到,點知靈機一觸,俾佢諗到另一個設計.
同
1877年八月嘅某一日,佢將一幅草圖交畀助手去進行初模生產,而係1877年12月6日,愛迪生喺報紙上發表留聲唱機嘅誕生.佢嘅原理主要喺紀錄嘅唱片部份,用法係一邊搞動搖杆,一邊向住收音口發聲,等振動板振動支針喺錫,鉑等嘅物料上面刻上聲音,然後再轉動支針去讀返啲刻紋,就可以聽返先前錄低嘅嘢,而第一隻俾留聲機錄低嘅就係耳熟能詳嘅經典兒歌:《瑪莉有隻小綿羊》(Mary had a little lamb).當呢一個發明誕生之後,愛迪生就被譽為係「文盧柏加嘅魔術師」;當時愛迪生廿九歲.
電燈改
自從1801年,一個叫大衛嘅英國科學家發現用電流通過白金發光嘅現象之後,於是就有好多人開始研究電燈,但一直成效唔大.
1879年,愛迪生亦都着手參與電燈嘅發明,重承諾用六個禮拜時間去完成呢個「黑暗中嘅太陽」;當時普遍嘅人都只係用煤氣燈,手提油燈或者孤光燈嚟照明.
愛迪生將處理過嘅細絲連喺玻璃球入面嘅兩極線之上,再進行抽真空,但係通電之後所發光嘅效果維持唔到好耐,條細絲會因為加電壓或者抵受唔住高溫而燒斷;之後佢用咗過千種嘅材料加工嚟做燈膽入面燃燒嘅細絲,就連頭髮鬍鬚都用過,期間都諗過用白金嚟做材料,但因為考慮到成本問題,佢明白如果太貴嘅話根本唔會普及,只會淪為實驗嘅玩具,於是實驗一路都冇乜進展,瀕臨放棄邊緣…….喺佢對外公佈限期前嘅冇幾耐,愛迪生喺沉思之中忽然俾佢見到之前用剩嘅綿線材料,於是靈機一觸,將炭混入去綿線度,再經焗處理做成炭絲,作為發熱發光嘅燈絲.
1879年10月21號,當期時已經有新聞記者喺研究所門外守住等消息,而愛迪生亦信心十足咁招開咗即時嘅小型記者招待會.一大班人圍喺實驗室入面議論紛紛,愛迪生叫咗一聲通電之後,用加工綿線做炭絲嘅電燈膽足足長照咗四十個鐘頭,燈光重比起一貫用開嘅所有照明工具光好多倍;呢個時候開始,電燈就正式取代咗孤光燈,成為日常嘅照明工具.
不過愛迪生仍然唔滿足,於是繼續搵材料嚟研究點樣改善延長燈絲嘅燃燒時間,最後俾佢發現,用竹片混合煤炭粒同瀝青加工嚟做燈絲;1880年,愛迪生終於發表可以維持一千兩百幾個鐘頭嘅電燈膽,比起用綿線加工嘅燈膽價錢更平,而且更耐用.佢為咗可以同時間可以用上好多好多個燈膽,愛迪生重着手研究發電機,插頭,開關系統同埋灰士(保險絲)嘅發明.1881年,愛迪生舉行亮燈大會,將好多組嘅燈膽一齊開着,呢單新聞即時轟動全世界,同年重喺巴黎博覽會上面得到第一個國際獎項.當時愛迪生三十四歲.
第二任老婆改
喺第一任老婆瑪莉死後兩年,即係1886年嘅2月24號,三十九歲嘅愛迪生再同另一個當年得十九歲嘅女仔緬娜 米勒(Mina Miller)結婚,同樣地亦都生咗三個仔女,分別係:
緬娜愛迪生夫人喺1947年8月24號離世.第二仔查理斯喺愛迪生死後承繼咗愛迪生嘅公司,亦曾經成為新澤西州嘅參議員.
更多嘅發明同研究改
1880年,愛迪生首次喺美國製造電氣火車頭.1881年,愛迪生搬到去紐約繼續研究,重喺屋企嘅樓上開設學校嚟教電氣技術.而喺1882年,愛迪生喺紐約開設咗第一個發電站.重有新嘅無線電機,研究改良相片嘅技術……等等.
喺1883年,佢喺西奧連治(West Orange)開設臨時研究所,到咗1884年就將文盧柏加研究所關閉,一直到1887年將西奧連治研究所大肆擴建,呢個時候先算係正式成立,並保留到而家.
1889年,四十二歲嘅愛迪生發明咗「會郁嘅相片」--冇聲嘅放映機.1891年發明「愛迪生選礦法」,着手經營鐵礦,但係做咗八年終於失敗.跟住又着手搞水泥工業.1909年發明咗第一嚿鹼性電池,而據聞呢個項目嘅實驗足足做咗五萬次以上.到到1910年就發明咗圓盤唱片,跟住喺1912年,佢將唱機同冇聲影畫結合,變成有聲有畫嘅有聲放映機(即係今日嘅電影),再次震動全世界.
晚年改
跟住嘅愛迪生仍然繼續研究同發明,包括喺雜草裏面提煉橡膠嘅技術……等.
1929年,全世界為燈膽發明舉行盛大嘅白光燈膽發明五十週年紀念大會;而喺美國,除咗當時嘅總統胡佛(Herbert Hoover)出席咗呢個超過五百人嘅盛典之外,就連首位獲得諾貝爾獎嘅女性得主居禮夫人(Maria Skłodowska-Curie)都有嚟道賀燈膽嘅發明家愛迪生.呢個盛會入面,愛迪生喺致辭嘅時候因為有少少唔舒服,忽然頂唔順半跌半坐咁坐返落張櫈度.
兩年之後,即係1931年10月18號,愛迪生喺美國新澤西州西奧連治嘅屋企安祥咁與世長辭,享年八十四歲.當晚,全美國嘅家家戶戶都熄晒啲唔需要用嘅燈嚟悼念呢個偉大嘅發明家,而自由神像嘅火炬亦都喺呢一晚暫時熄滅.
計返愛迪生一生裏面所發明同埋經佢改良嘅物品總數加埋多達二千幾件,公認為一代嘅「發明之王」,而佢留低嘅成功秘訣就係:「百份之一嘅靈感,百份之九十九嘅努力!」.
生平小插曲改
愛迪生被世人譽為偉大嘅「發明之王」,佢嘅一生對人類貢獻良多,但係佢為人風趣幽默,所以喺其中嘅過程入面都發生唔少得意嘅小事同埋精警嘅語錄,喺呢度就分享幾則佢嘅人生小插曲.
「舊大褸」改
愛迪生由加拿大走佬返咗美國嘅頭嗰段時間,喺紐約做緊散工電報員同埋散工電氣技師;有一次佢喺街度撞見個朋友,朋友見佢件大褸舊舊地,就話佢:「你件褸咁寒酸好心就買過件新啲啦!」,愛迪生就答:「有乜所謂?呢度都冇人識我.」
到咗佢成為發明家之後,有一日又遇見呢個朋友,朋友重見佢着緊當日件舊大褸,就問佢:「你而家都出咗名啦,重着住呢件咁舊嘅大褸?」,愛迪生又答:「有乜所謂?呢度人人都識我.」
「可以閂制嘅機」改
發明咗留聲機冇幾耐,有一次喺一個場合度,一個高調嘅女人走埋嚟想擦愛迪生鞋,就問愛迪生:「我親愛嘅愛迪生先生,乜你真係第一個發明識講嘢機器嘅人咩?」
愛迪生笑笑口望望週圍等緊佢答嘅人,就話:「第一件會講嘢嘅器材,係上帝喺伊甸園用阿當嘅肋骨整成嘅(即夏娃),但係我所發明嘅就可以令佢閂制.」
「冇嘢撈」改
自從投入實驗以嚟,愛迪生基本上每日只係瞓得四個零鐘,而做嘢嘅時間就差唔多佔佢十八個鐘頭,不過佢樂在其中,所以成日同人講自己冇嘢撈,佢話:「我咁大個仔都未撈過世界,成日暱喺實驗室度玩,都唔知幾咁過癮!」
「唔聽好過」改
愛迪生因為細個嘅意外令到佢聽覺有嚴重問題;有次佢喺一次晚宴入面見到又聾又盲嘅海倫.凱勒(Helen Adams Keller),就同佢表示:「聽唔到嘢都好嘅,起碼唔會有咁多噪音,諗嘢都清晰啲集中啲.」
海倫.凱勒就回應:「如果我好似你咁係一個咁叻嘅發明家,我就會發明幫聾人聽到嘢嘅儀器.」
愛迪生:「乜你咁認為咩?我就唔會搞呢啲咁無聊嘅發明,因為人類講嘅嘢好多都無無謂謂,聽又得,不過唔聽好過.」
「上帝也分神」改
費城起咗一坐新教堂,成班牧師就為咗使唔使加支避雷針喺度開會爭論,因為有啲認為上帝係會眷顧呢間教堂唔會俾雷劈,最後佢哋就派咗個代表去請教愛迪生,問吓個可行性.
愛迪生聽到之後就微笑咁話:「梗係要裝,上帝都會有神不守舍嘅時候嘅.」
「時間,時間」改
話說當愛迪生做緊電燈膽實驗嘅時候,佢將一個未上電線底座同燈絲嘅空心玻璃罩交畀佢助手,叫佢量吓呢個玻璃罩嘅容量,跟住又繼續整自己嘢;
過咗一段時間,愛迪生擰轉頭重見佢助手用軟尺量緊個罩嘅周長,直徑嘅嘢,係咁喺張檯度計算式,於是慨嘆咁話:「時間,時間,點解咁簡單嘅嘢要搞咁耐?」,跟住走埋去將個空心玻璃罩嘅開口放喺水喉下面灌水,滿咗水就同個助手講:「將呢啲水倒入個量杯度然後講個容量畀我知!」,話咁快轉個頭,助手即刻就畀咗個容量數字佢.
佢一邊繼續實驗,一邊同個助手講:「你睇!咁簡單,最少嘅時間就搵到最準確嘅答案,點解你諗唔到呢?」,個助手即刻面都紅晒.
跟住佢就自言自語咁話:「人生實在太短暫,太短暫啦!但係要做嘅嘢就實在太多,唔識得慳時間點做得晒…」
資料來源改
- 內文嘅絕大部份資料來源同埋部份插圖係參考自台灣發行嘅書刊:(世界歷史偉人叢書系列 - 偉大發明家:愛迪生),喺民國六十九年(1980年)經過台灣國立編譯館審批,由林白出版社出版.
- 再加上眾多零碎嘅資料互相印証,補充及整合,當中包括英語維基下嘅相關條目.
- 少量補充自科學名人堂 - 愛迪生


text:
讀咗三年Physcis,有無發現好多概念都好抽象完全唔知佢講乜;死記硬背啲公式點知考試連題目都睇唔明,記完都唔識用,用又用錯,搞到次次大考成績都不如理想,但係又搵唔到進步嘅方法.
我由CE, AL到而家DSE,累積物理補習經驗近十年,咩奇難雜症都見過.其實你除咗要理解各個課題嘅重點概念外,更加要識得將各個課題嘅知識點貫穿埋一齊,因為考評局最鍾意就係用誇課題嘅題型去考核同學對物理嘅理解!
聽完驚之餘仲一頭霧水?放心!只要配合我套學習方法,你絕對有能力係八個月內極速理解並串連所有關鍵概念,同時掌握考試實戰能力,MC,LQ嘅所有搶分方法,務求用最短時間幫你保4追5,連升兩grade,實現你嘅大學夢!
Electrostatic and Electric Field 靜電和電場
Electric Circuit 電路
Domestic Electricity 家用電路
Magnetic Field 磁場
Chapter Review & Test
課程時間表
7月 Mechanics 力學 Part 1
8月 Mechanics 力學 Part 2
9月 Electricity & Magnetism 電和磁 Part 1
10月 Electricity & Magnetism 電和磁 Part 2
讀咗三年Physcis,有無發現好多概念都好抽象完全唔知佢講乜;死記硬背啲公式點知考試連題目都睇唔明,記完都唔識用,用又用錯,搞到次次大考成績都不如理想,但係又搵唔到進步嘅方法.我由CE, AL到而家DSE,累積物理補習經驗近十年,咩奇難雜症都見過.其實你除咗要理解各個課題嘅重點概念外,更加要識得將各個課題嘅知識點貫穿埋一齊,因為考評局最鍾意就係用誇課題嘅題型去考核同學對物理嘅理解!聽完驚之餘仲一頭霧水?放心!只要配合我套學習方法,你絕對有能力係八個月內極速理解並串連所有關鍵概念,同時掌握考試實戰能力,MC,LQ嘅所有搶分方法,務求用最短時間幫你保4追5,連升兩grade,實現你嘅大學夢!


text:
詩詩瞓醒覺,曉好熱烈咁要帶我哋兩個去睇下佢之前同爸爸睇到既靚嘢,特別要介紹靚底底,唔,媽媽都係習慣自己一個人時去買呢啲嘢bor~
好喇,我哋出發去下一站啦,呢一站都係我好期待既一站—-宮原眼科~宮原眼科乜傢伙?聽落好似診所名,原來係日治時期既眼科醫院,但後來呢楝古老既建築物就被活化,而家變成甜品店同埋手信店呀﹗個雪糕好勁架,令人非常期待~而且建築物既介紹,被形容為「好似哈利波特入面既圖書館」,都好想睇下~
宮原眼科
入到去樓底好高,裝飾美侖美奐,感覺古典得嚟好高級,連啲手信(既價錢)都好高級,今次去旅行去得短短地,都唔打算話要買好多手信,而且係誠品時曉已經搜購咗大量蔬菜脆片同水果脆片,所以嚟到呢度都冇收獲lu~
我哋穿過手信部一趟就去買雪糕﹗
最令人驚訝既部份係雪糕種類之多﹗﹗﹗
有三個冰櫃,每一個冰櫃入面有十幾款糕,第一個冰櫃全部都係朱古力雪糕,有唔同濃度,又有唔同名稱,我都分唔到咁多,唯有睇下邊個mark咗做「人氣」嚟揀~第二個冰櫃全部都係水果雪糕/雪葩~
第三個冰櫃全部都係茶類雪糕,樣樣都想試呀~有鑑於同兩個小朋友一齊食,我放棄咗揀茶類雪糕而揀咗兩款水果雪糕~
除咗雪糕種類多之外,另一亮點就係,揀每一球雪糕可以配搭一款小食,好似餅乾,脆脆,鳳梨酥之類,我哋三球雪糕可以揀三款﹗
小食都好多選擇~
詩詩仲未識得為咗好多選擇而高興,爸爸就同佢影下相消磨一下時間~
真係好大杯,好繽紛,未開始食,睇見都開心~如果睇台灣旅遊節目,一定會有「少女心爆發」,「好治癒」呢類詞語出現~
不過大大杯,三個人堆住(爸爸係唔會主動出擊),通常都會發生意外,跌咗少少就實會發生~詩詩仲咳緊,唔想俾佢食咁多雪糕,所以俾咗舊大大舊既餅餅佢,佢慢慢享受塊餅餅時我哋全速食晒啲雪糕囉~不過嘛,個雪糕係好繽紛,好夢幻,但味道方面其實唔算太大衝擊,冇話食到瞇瞇眼咁囉,可能因為同環境惡劣有關吧?(嗰度冇枱櫈,為咗遷就小朋友,基本上係踎係度食)
食飽飽清潔乾淨,我哋上樓睇下影下相啦~呢啲係台灣旅遊節目稱之為「打咭景點」,可以影好多靚相,放上fb,ig俾人like~
好靚既樓梯~
似唔似哈利波特入面既學校圖書館?
好大地方,好多層~
不過我哋兩個人氣最高既小model唔太合作,細嗰個不嬲都唔合作,而大嗰個經冇晒電,隨時就地可以瞓著~我哋拜訪埋個靚靚洗手間就決定要搵地方俾曉瞓覺了~
原本有諗過係附近搵個地方坐低我同佢瞓,然後day同詩去行下街,但發現附近一來冇地方可以適合坐得耐瞓覺,二來根本附近冇好行街既地方,即使我同曉瞓咗,day都冇地方同詩磨咁耐~返酒店瞓?酒店頂樓有個休息空間~恐怕未到酒店曉就係車上瞓著,結果決定係,由得曉直接係車上瞓覺,我哋經過酒店,day去拎番行李,直接去機場,曉瞓到幾耐就幾耐啦~頭尾都瞓到有一個鐘,體力應該恢復到夠應付到夜晚了~
結果我哋就有好多好多時間係機場喇﹗話說一之內收到好多次航空公司既訊息,話班機時間會更改,但一直都confirm唔到,我哋早到機場都穩陣啲既~check in時職員俾咗機場用既餐券我哋,莫非真係會delay到好晏?晏到要係機場食晚餐?因為當時時間尚早,仲未肚餓,我哋先搵節目消磨時間,睇機場指南,話入閘後有「兒童遊戲區」,我哋就決定去望下~過關後,睇住地圖嚟搵嗰個遊戲區,但小朋友對於沿路既東西更有興趣,曉睇Victoria’s Secret個內衣show睇到眼定定,而詩嘛,係周圍既座椅度爬上爬落,根本就已經係佢既遊戲區,我哋終於去到遊戲區,原來係「BB遊戲區」多過「兒童」,曉都冇興趣去玩,而詩?繼續係佢既巨型遊戲區度玩,佢唔覺得個「遊戲區」比起其他部份更有趣囉~
我陪曉踎係度睇電視,而詩就係度…辦大事﹗
周圍都可以係遊樂場~
話行就行,話坐就坐,睬你都傻~
結果班機又冇delay好多,我哋唔sure派咗餐券究竟上到飛機仲有冇飛機餐,同埋即使有究竟仲係唔係晚餐既份量呢?反而我哋要急急腳去用咗餐券嚟食嘢,叫咗牛肉麵同擔仔麵,最重要詩詩食飽,佢應該一上飛機就要再瞓覺啦~
上到飛機,詩係瞓咗,但照serve飛機餐,我有義氣地照食,但曉同day就只食咗少少了~
因為詩詩瞓覺,我終於可以有一個安穩既飛行旅程,曉真係大個女,可以自己畫畫寫字好耐,即使飛機冇電視睇都冇問題了~
到差唔多降落時詩醒咗,兩個jap jap jap帶嚟既藍莓乾,輕輕鬆鬆就返到香港lu~
台中小旅行完滿結束
前往其他台灣旅遊blog


text:
顧客關係管理
顧客關係管理係網上生意嘅一環.呢樣嘅係講,一間公司點樣去做,先至同到客維持好嘅關係,畀嘅嘢啱客嘅要求.要做到呢樣,就要得到客嘅資料先,重要記低佢,同埋分析.雖然呢樣嘢睇落唔使電腦都做到,但係無電腦就會好晒時間先有結果.所以顧客關係管理,要響1990年代尾,電腦普及先至有人提出來.而響發展同時,電腦網絡發達,顧客關係管理,同網上生意其他部份環環緊扣.
顧客關係管理係由英文譯過來,即係Customer Relationship Management,簡稱CRM.顧客關係管理亦都譯做客戶關係管理
種類改
顧客關係管理分三隻,三隻係可以獨立來做.第一隻係操作,係幫營業部或者服務部自動咁搞掂一啲對客嘅好煩嘅手續;第二隻係合作,幫個客可以直接同間公司搞,可以自己搞掂,唔使經營業部或者服務部;第三隻係分析,將客身上得來嘅資料,加以分析,可以做唔同嘅嘢.
操作改
呢種顧客關係管理係幫前舖嘅部門做嘢.營業部,市場部,服務部都會記低晒同客講嘅嘢,做嘅嘢,通信文件等等,有齊每個客嘅紀錄.呢啲紀錄甚至會集中放晒入數據庫,等其他同事可以拎返出來睇.
咁做嘅好處,係收納晒唔同職員,唔同渠道,對一個客嘅紀錄,唔使重覆記低,做多咗嘢,或者唔記得咗,等個客唔開心.呢種管理之下,好多Call centre都有呢類管理軟件.
合作改
呢種顧客關係管理,可以幫客同間公司,唔使經咁多手,快一啲搞掂.個客可以自己用互聯網,電郵,自動電話回答呢類科技自己搞掂.
做呢樣嘢個可以減少間公司個成本,亦都服務得個客好啲.
分析改
呢種顧客關係管理,通常將啲客嘅資料分析,得出來嘅結果做下面嘅嘢:
- 做特定市場推廣做得有效啲
- 做特定市場推廣,容易搵到新客,同舊客推新產品或者賣高級啲嘅產品,同留客
- 可以參考決定產品服務個發展同價錢等等
- 做財務預測,利潤方析等等唔同管理決定
- 做風險評估,偵測騙案.尤其係信用卡交易
做呢樣要用到好多預測分析
睇埋改
- 電子顧客關係管理(eCRM)


text:
雖然D2 Place本身已經有3個停車場,逢星期六日同紅日仲開放埋羅氏商業廣場停車場比你做埋免費泊車優惠,不過車位依然係供不應求.唔介意個免費泊車優惠(反正市集消費又唔可以做免費泊車既)又唔介意行遠幾步既,荔枝角周圍咁多工商廈點會無位?一齊黎睇啦!
1. 長沙灣道909號停車場
呢個新開既場遠就遠少少咁多,不過佢係全荔枝角最平,無之一.星期日同紅日時租只需$10!雖然要入車Lift,不過部Lift好似貨櫃咁大,出入完全無難度.價錢請參閱泊好先.(按我導航)
2. 華創中心 Cre Centre
我順住條長順街講啦,方便大家睇落去.華創中心無下一個介紹既億利咁平,但係個場正常好多,$23一個鐘.仲有,佢依家出咗個星期六日嘅日泊優惠,朝十至晚十只需$100!擺到明係比喺D2 Place市集擺檔嘅朋友用.價錢請參閱泊好先.(按我導航)
3. 億利工業大廈停車場
工廈場唔要求得咁多,又黑又濕污污糟糟咁.勝在近同唔算貴.$20一個鐘.價錢請參閱泊好先.(按我導航)
4. 長沙灣廣場
基本上去得荔枝角總有人會介紹長沙灣廣場比你.老牌場,位多唔算貴,係上落車道窄啲.無信心既可以泊地庫.$22一個鐘仲有日泊.價錢請參閱泊好先.(按我導航)
5. 西頓中心停車場
喺正長沙灣廣場對面,仲要平少少添,逢星期六日及紅日只需$18,車位都算正常,泊到上五樓仲有好多單邊位泊,價錢請參閱泊好先.(按我導航)
6. 億京廣場及億京廣場二期停車場
原本想介紹定豐中心,不過見億京中心可以一開二,打少幾隻字.如果你順住行車方向入長順街的話,係會先經過億京廣場二期,之後下一棟大廈就係億京廣場.二期貴億京廣場$2,但係二期每日6點後就$17一個鐘.價錢請參閱泊好先億京廣場二期,泊好先億京廣場.(按我導航至億京廣場二期)
想知道更多泊邊好既介紹,可以去泊邊好facebook Page話比我哋聽,我哋會搵比你睇.


text:
提起「支付寶」,大家應該都知道撐起佢嘅係「淘寶」,而令到佢爆發嘅就係「餘額寶」.
將客戶存放係自己嘅錢借俾人賺息差,或者拿去投資係銀行一直以來都做嘅事,但銀行俾客戶嘅息基本上係固定,銀行拿去借俾人又好,投資又好,賺幾多都係銀行嘅事,唔會關客戶事.「餘額寶」推出時能夠咁爆,吸引千萬用戶將錢轉入「餘額寶」,強就強在佢甘於將自己投資賺到嘅錢同客戶分享,令平民白姓即使拿住一百蚊都有一個進入股市賭錢嘅機會,係一個人人都渴錢嘅社會,試問有邊個能夠抵抗呢種誘惑.
一個凡人平白無事唔會有閒錢拿去投資,但佢實有啲錢擺係銀行備用.一個一個人計,呢啲備用嘅錢唔多,但好多人夾埋嘅話呢啲錢就唔係一個小數目.銀行咁有實力都係因為大家將呢啲備用錢放哂係佢到,如果人人都將呢啲備用錢由銀行拿走,拿去好似「餘額寶」呢啲小額投資嘅機構話,銀行頭都大埋.
Paypal 最近開始同自己有份投資嘅 FinTech 初創 Acorns 合作,部份特選用戶可以將自己嘅錢匯入 Acorns 俾佢小額投資.幫你由小處著手,將你買杯 Starbucks 找續嘅「神沙」自動拿去投資,賣一個發達嘅希望俾你.
中國人抵擋唔到「餘額寶」嘅誘惑,其他國家嘅人一樣抵擋唔到,而且今次唔需要你本身有一百蚊,而係每日幫你駛多一個幾毫,將你跌左都唔可惜個五毫子成為你投資嘅資本.
呢個得一個幾毫都可以賺錢嘅誘惑,香港都有人準備緊,你準備好未?
作者:石先生(科技博客Stone IP)
財經精選資訊網站「中環街市」 臉書粉絲頁


text:
屌,嗰下真係好撚想搵窿捐.
唯有拍下佢話佢知講電話要喺車箱出面講,好彩佢都有即刻收線.
老實講,成日喺度屌啲大陸人來香港周圍狗衝打尖大小二便走水貨,其實香港人去到日本或者歐洲咪又係一撚樣.除咗通街大小二便之外,一樣係嘈生晒 / 打尖 / 掃貨走貨樣樣做齊,口裡岐視大陸人,一邊又貪滙率平用銀聯咭,唉屌,仲覺得自己好優越?唔撚係掛.??
返工又係,除咗新加坡同印度人之外,其實最不受空服歡迎嘅就係香港人,個個一上機以為自己坐包機,叫人托行李拎報紙四個枕頭四張被奉旨咁撚樣,無meal choice又或者有咩整到佢就仆街啦,以為投訴就大撚曬.(試過個客自己倒濕水落自己到黎R頭等睡衣,無就R laundry coupon ,R唔到就叫我比自己條spare制服佢換,戇鳩無極限.)
同埋香港客好撚鍾意閪鳩我地面㗎,同佢地笑呀講早晨或者farewell都黑住面直行直過,零eye contact㗎!有時我真係以為自己入撚咗結界,無人見到我:0)
去日本旅行嗰陣成日都好大壓力,因為呢個地方好多潛規則,加上嗰種唔好影響到人嘅文化,所以要好小心唔好搞到人.不過好可惜唔係個個遊客都識咁諗.成日走精面,結果為咗自己嗰少少利益令當地人對「香港人」印象分大減,自私到仆街,唉我等睇陣間拎行李個個香港人隊架trolley貼實條行李帶吧啦?
頭盔:都好多香港乘客好好人㗎,不過只要有一粒老鼠屎都足夠破壞晒其他人嘅好~
(圖文不符是常識吧~姐姐好靚比大家丁下啦)


text:
快將39歲的靚媽梁芷珮(Christy)日前為廣告商開產品直播時,被網民洗版式留言攻擊,雖然見到Christy開直播時仍笑笑口完成介紹工作,但事後她就有感而發,在IG寫下千字文希望網民可以高抬貴手.
梁芷珮在IG發千字文,她開首感謝網民對她的愛戴:「今晚開完live後有感而發,首先我好想喺到多謝喜歡我,follow我嘅粉絲,一個普通嘅師奶仔可以儲到十幾萬粉絲,我已經好滿足,好開心,能夠有今日嘅成績,我真係好感恩.」對於現時的事業成就,她已感到滿意,因為她工作的出發點是為了家庭:「我係一個好勤力嘅人,因為我嘅人生唔係為我自己一個人而活,而係為咗屋企三個小朋友.」
Christy也細數自己的出身:「我唔係來自一個有錢嘅家庭,20歳嫁咗人,老公當年亦都係一個普通嘅20歲o靚仔,當年啱啱加拿大返嚟,我哋冇靠屋企人,未搵到工又冇地方住,劏房都住過,冇錢請工人姐姐,大仔咪周圍搵人幫手湊,我哋乜嘢工都做過,我做過娛樂記者,空姐,上樓時裝店嘅sales,reception…」又提及老公如何一起努力撐起頭家:「我老公bartender都做過,之後教golf先開始有穩定啲嘅收入,為咗小朋友可以輕鬆環境讀書,我地用咗一大半嘅糧供佢讀國際學校,生咗二仔後,我哋嘅收入根本唔夠供兩個小朋友讀國際,所以先讀homeschool.」
提到努力工作,自己也有得失,亦不愧對自己的工作:「好感恩呢幾年可以幫公司拍旅遊節目,多人認識咗,多咗好多KOL嘅工作,收入穩定咗,就可以比到更穩定嘅生活三位小朋友,我哋每日都好努力咁工作,忙到冇時間陪小朋友,好似呢幾個禮拜,每日7點帶完小朋友返學,就開始準備拍節目,拍劇,仲有KOL嘅job,同埋夜晚教運動班,每一個工作都係有血有汗換返嚟嘅.」
Christy希望網民可以高抬貴手,不要因她出身TVB而否定她的付出:「我勤力做嘢,唔係淨係得個講字,所以希望各位高抬貴手,唔好因為我來自邊到,喺邊間公司做嘢而抹煞我嘅工作機會,我只係一個努力工作,賺錢養大仔女嘅媽媽,世界上每一個父母都係咁,你哋如果唔鍾意一樣嘢,其實真係可以唔睇或者直接block咗我,然後follow返你地喜歡嘅嘢,我個人好簡單,有嘢就做,有工就開,大家開心,簡簡單單就得㗎喇…」
圖:IG@梁芷珮


text:
蘇菲的世界
《蘇菲的世界》(挪威話:Sofies verden,英文:Sophie's World)係挪威作家佐士藤·賈多(Jostein Gaarder)寫嘅哲學懸疑小說,喺1991年以挪威話初版.書名嘅「蘇菲」對應英文係Sophie,Sophie係書中女主角嘅名,同時取西方語言中「智慧」嘅雙關義.成本書主要以蘇菲同佢嘅哲學老師亞拔陀(Alberto Knox)嘅對話錄來向讀者介紹西洋哲學.
大要[編輯]
1990年,蘇菲(Sophie Amudsen)呢個14歲挪威女仔一直同佢阿媽同啲寵物住埋一齊,老竇做船長長年在外(佢老竇喺書中只係提到下,并無現身.)
有一日佢收到封發自黎巴嫩,畀一個叫曉朵(Hilde)嘅女仔嘅明信片,重有一封匿名信,信中問佢「你係邊個?世界係怎來嘅?你要去邊?」.蘇菲疑惑呢啲問題,想答又答唔出,無耐,佢就陸續收到呢啲匿名信,呢啲信都係亞拔陀寫畀佢嘅哲學信,佢就從中學西洋哲學.
之後越學越深,隨情節發展,佢同佢老師嘅聯繫方式一變再變,最後係老師面授課程,而蘇菲嘅世界亦不停且越來越頻繁發生奇異事件,而且都同曉朵及佢老竇相關.
講到白利(Berkeley)嘅哲學時,蘇菲終於意識到咩事:原來佢同佢老師,以及佢周遭嘅世界都係虛構出來嘅,都係書中嘅世界,寫書人就係曉朵嘅老竇,佢為咗幫個女慶生,就寫咗本書當曉朵嘅15歲生日禮物,順便教個女哲學,教佢思考人生世界.
當佢學曬成部西洋哲學史時,佢同佢老師就著手運用哲學智慧來擺脫曉朵老竇嘅左右,希望可以擺脫出書中虛構嘅世界,令自己獲得自由獨立真實嘅存在.最後小說結局係開放嘅,蘇菲佢哋莫名其妙噉走出書中世界,來到曉朵佢哋嘅世界,而至於曉朵佢哋又能否走出《蘇菲的世界》,噉就係開放嘅.
呢本書係部哲學書,一方面通過展現幾千年嘅西洋哲學史來畀讀者增長呢方面嘅知識,另一方面亦通過個古仔來讀者傳達嘅哲學嘅精神,就係一種永不放棄追尋真理而唔理真理幾難追得嘅精神.
大陸中文版有刪節[編輯]
《蘇菲的世界》喺中國大陸出版時(蕭寶森譯),馬克思一章嘅結尾處嗰32個段落由於政治原因畀中國政府去咗,不過網上可以搵到失咗嘅段落嘅英文版,中文譯文.


text:
其實我到而家都仲係好掛住佢.
話說,細個讀幼稚園個陣識左個女仔,大家雖然好少傾計,但唔知點解成日對佢有一種好感.然而,緣份呢樣野好奇妙,我竟然小學一年班到六年班都同佢同班,正因為這樣,我同佢d話題漸漸都變多,但都係以問功課維主,順便吹下水.
好啦,後來大家都升到同一間中學(我入到去都係多得佢幫忙補習),但可惜的是唔同班
,所以頭個兩年都冇乜點接觸,最多就係hi同bye.當去到初三個陣,我地竟然再次同班,直到高三畢業.係呢四年入邊,我地又變到好似小學咁,得閒傾下功課,順便R下水吹.
正式係關係上有所突破的就是有一次去BBQ,小弟做搞手.我主動邀請佢BBQ當日一齊去呀,佢亦都好爽快地答應左.
去到當日,大家一齊去食早餐,一齊去目的地,過程都係有講有笑,去到之後我去起爐,佢都會主動拎野飲比我,而我當然都會專登燒隻雞翼比佢
.大家一齊玩個陣都會主同group埋一齊玩.到最後散水個陣,我同佢一齊搭巴士返屋企,係巴士上,我反而唔夠膽作進一步行動
,而佢都專登訓落我膊頭到,同埋借d以捉住我隻手.我當下變得超級緊張,個腦完全空白一片.好啦,巴士到站,佢要落車個陣,我專登跟埋佢落車,送佢返屋企.送完後,我就獨自行左45分鐘歸家.
但唔知點解,經過呢次後,可能係我太懦弱,唔夠膽再行前一步,大家一直保持曖味關係.直到高三個年,我鼓起勇氣諗住同佢告白,點知黎遲一步,被個同班同學追到手,我個刻呆左,但又要係佢面前扮冇野.佢係我面前同佢男朋友拖手個陣,其實個心入邊超唔舒服,然後去到畢業,見到佢地好開心咁一齊影相,我都唔好意思走埋去同佢影相,默默地從佢身邊消失
去到大學,雖然又係讀埋同一間大學,不過大家唔同科目,有一次見佢鋪野,佢著住啦啦隊套衫同佢男朋友影相,我都有少少妒忌
,但我都同自己講,放下她.然後就識左現任女友.
後來出左黎做野之後,大家就冇乜點聯繫了.間唔中都會同朋友打聽下佢的近況,得知佢生活都尚算穩定,咁就夠了.
假如可以比多次機會我,我諗我再唔會咁懦弱,老閪都走去同佢表白


text:
與FES中學部的相遇 由查經開始
作者:江丞謙 Jaymond
大家好,我係黎自沙田崇真中學嘅丞謙,好開心今日可以同大家分享.
記得係中四嘅時候,其實我每日返學嘅生活都幾重重覆覆,雖然我冇因此就咁 burn out左,但就係周而復始嘅身心疲累,不斷消磨緊我想去同上帝連結同對話嘅心志.有時望著本聖經,都唔知點讀好.個心好想去改變自身同周遭環境嘅問題,亦都想更竭力嘅去事奉上帝,但都冇去好好認真嘅去處理,可以話係又頹又愁.
但後來有幾次中學部嘅同工黎學校帶查經,我先發現原來查經可以咁有趣.除左不時睇到聖經中嘅亮光,將神嘅話語連接返我嘅生命.更重要嘅係,喺嗰段時間,我發現除左忙碌之外,係因為自己信唔得過上帝有能力解決問題,所以先唔似初信咁不斷睇聖經.甚至我覺得自己咩都識晒,又有高人一等嘅智慧,完全了解晒上帝,所以先冇動機去同上帝說話.依份嘅喜悅係何等奇妙,後黎我都邀請其他團職一齊搞查經,將大家係繁忙嘅生活中,拉返去以聖經為本嘅生活當中.
我諗一個團體唔為左有聚會而去聚會,亦唔係為左將“週會”依個名詞塞入去行程中而有週會,而係如聖經希伯來書10:24-25所講 “ 又要彼此相顧,激發愛心,勉勵行善. 你們不可停止聚會,好像那些停止慣了的人,倒要彼此勸勉;既知道那日子臨近,就更當如此.” 係ISCF嘅聚會裏面,我感受到同工係準備緊我哋嘅心志,引導緊我哋去學習,用諸般嘅智慧去reach校園裏面嘅信徒同未信者.ISCF亦係一個平台,比我認識其他學校嘅人,開闊左我嘅眼光,令我重新思考學校團契同教會嘅聚會模式.
雖然同ISCF同工嘅相處時間唔太長,我卻見到信仰嘅真實.記得嗰次IS camp,的確令我諗返起耶穌到來,係為要釋放我哋於自身嘅罪,以至係罪帶黎嘅苦毒,激發我去面對生命中嘅問題.有時都幾有別於過往被灌輸嘅方式,而係真係可以比我自己去探索一下.係依段嘅時間裏面,參加ISCF嘅活動對我黎講,係信仰路上,一個小小嘅里程碑同印記,由爬下爬下嘅BB,開始識跌跌碰碰咁行.
總結而言,其實ISCF推動左我去更認真去與神相處,以至我係查經同聚會上有新嘅果效.我相信神籍大小不同嘅事去陶造人嘅生命,而能夠得到ISCF嘅幫助正正係其中一樣.用另一角度睇,係因為ISCF係神裏面工作,人先會被影響.


text:
PTU (電影)
電影資料改
制作嘅單位同演員改
- 出品機構:銀河映像(香港)有限公司
- 出品人:李國興
- 監製:杜琪峰,唐慶枝(行政監制)
- 導演:杜琪峰,羅永昌(執行導演)
- 編劇:游乃海,歐健兒
- 主演:任達華,邵美琪,林雪,黃浩然,黃卓玲,盧海鵬,高雄,張滿源……等.
背景資料改
PTU,即係香港警察機動部隊(Police Tactical Unit,又叫做「藍帽子」),經過嚴格訓練,負責防暴同反罪惡,喺大量人流嘅地方控制秩序,支援第啲警察部門.
套片嘅背景係現代嘅香港,講警方同黑社會嘅瓜葛,圍繞住駐守尖沙咀一隊 PTU 一晚出勤嘅遭遇.
劇情大綱改
啱啱入夜嘅時份,駐守尖沙咀嘅一隊 PTU 坐住俗稱「豬籠車」嘅警車出勤,期間聽收音機知道較早前喺北角嘅一單解款車劫案裏面,一個頭部中咗鎗嘅警員喺醫院經搶救後傷重不治,車裏面嘅所有隊員為此議論紛紛,而佢哋嘅工作就係喺一片哀傷嘅氣氛之下開始.架車停低喺路口,PTU 各隊員就落車分成兩個小隊各自出發巡邏.
同一時間,反黑組沙展(警長)肥沙一個人去到火鍋店度遇到黑社會其中一個大哥馬尾同四個細佬喺度食飯,馬尾因為唔滿意肥沙一路咁盯住佢,於是叫四個細佬出去設計伏擊肥沙;當肥沙離開火鍋店一出門口,就見到其中個古惑仔畫花佢架車,於是肥沙就即刻追住佢,另一個古惑仔就用油漆淋到佢架車花喱碌;呢個時候,重喺火鍋店入面嘅馬尾被偷襲,俾個坐後面嘅後生仔從後一刀貫穿心臟,馬尾負傷衝出去截咗架的士,但係個的士佬因為驚得滯,掉低架車落車走咗去(後來因為嚇親而入咗醫院),於是馬尾自己坐咗喺司機位度諗住駕車去醫院,點知頂唔順死咗,而架車就撞咗埋路邊.
肥沙追住個古惑仔追到去後巷邊,佢估到後巷裏面一定有埋伏,於是拎出支配鎗兜後面路,諗住從另外一邊入口入去巷度制服班古惑仔,點知喺巷口俾堆垃圾跣一跣成個仆低暈咗,班古惑仔因為大佬命令,見肥沙暈咗都照樣打咗佢一餐.由女沙展(警長)阿 KAT 帶隊嘅一隊 PTU 小隊發現咗俾人打到不似人形嘅肥沙,於是通知由沙展(警長)阿展帶隊嘅另一組 PTU 到場支援,並且幫手包紥;後來肥沙發現自己唔見咗支配鎗,懷疑係嗰四個古惑仔拎咗去,當阿 KAT 正想通知上鋒有警員懷疑配鎗俾人搶咗嘅時候,同肥沙好熟嘅阿展立即制止,並且要求畀一晚時間幫肥沙搵返支鎗,阿 KAT 喺唔情願嘅情況之下畀佢哋時間搵失鎗.
阿展嗰組一行四人落到一間遊戲機中心搵馬尾嘅表哥阿 MATT,屈佢藏毒,阿展見 Matt 唔多合作,於是轉移叫馬尾個多咀嘅細佬用自己手指捽甩頸上嘅紋身,重不斷咁兜巴摑到佢頭暈暈,迫佢通知馬尾搵嗰四個細佬出嚟,但係打畀馬尾個電話就打極都打唔通;而喺馬尾撞車嘅現場,指揮嘅反黑組陳幫辦(督察)叫手下收集証物同埋將佢哋分類,再等重案組嚟接手,期間遺留喺現場屬於馬尾嘅電話就唔停咁響.無助嘅肥沙收到陳幫辦電話話有嘢做叫佢快啲趕去,心想呢舖仆街,唯有即刻去模型舖買枝模型鎗,然後趕到現場.佢見馬尾喺証物袋入面個電話係咁響就想去聽,諗住會有支鎗嘅消息,但係俾陳幫辦阻止,不過肥沙就趁收集証物嘅同事唔為意,靜靜雞聽咗個電話;遊戲機中心嗰邊阿展拎咗電話一聽發現原來係肥沙,先知道馬尾已經俾人殺咗,於是離開遊戲機中心,去搵專做假信用咭嘅線人.阿展叫隊員阿泰將個線人打到抖唔到氣,查問到嗰四個古惑仔嘅藏身之所,原來喺一棟舊樓嘅其中一個單位.打緊人嘅途中,大隊入面負責內外務嘅傳令員嚟到搵阿展,想話跟佢學吓嘢,但係幾個人都唔想畀佢知正喺度搵緊失鎗,於是呢個傳令員喺唔知做咩嘅情況下跟住阿展佢哋四圍巡.馬尾死亡現場嗰邊,因為重案組女幫辦(督察)MADAM 張殺到,肥沙臨急臨忙之下竟然將馬尾個電話同自己一樣型號嘅電話掉換咗都唔知.
肥沙去搵其中一個江湖中嘅老叔父肥祥叔打聽,點知肥祥叔話佢知做龍頭大哥嘅大眼喺度搵緊佢,想佢通知O記同其他手足提供保護;原來馬尾嘅龍頭老豆禿頭一口咬定佢個仔係俾大眼搵人殺死,大眼怕會掀起江湖嘅一場腥風血雨,所以想暫時暱埋避一避風頭.同一時間喺同一條街嘅另外一邊,MADAM 張亦都喺度向做臥底嘅貓仔攞料,但貓仔做得太耐臥底沉淪咗,於是俾 Madam 省咗一輪,要佢積極咁搵大眼出嚟查清楚件事.
阿展一行五人一路行到懷疑搶鎗嗰四個古惑仔嘅藏身唐樓,幾個人破門而入,剩係見到有三個女仔喺度喊,原來喺阿展嚟到之前,嗰四個古惑仔俾佢哋頂爺禿頭派人捉走咗,三個女仔重俾個班打手執咗一劑.離開單位之後,阿展即刻諗住打畀肥沙,但係接電話嘅竟然係重案組 MADAM 張嘅手下,阿展一聽唔對路就即刻收線;MADAM 張聽到裝喺物証袋裏面嘅電話居然係搵肥沙,於是懷疑之下叫手下去查吓個電話嘅物主同埋有咩號碼記錄.而肥沙嗰邊,佢手機不斷有好多人打嚟搵馬尾,直至馬尾個老豆禿頭打嚟,肥沙先醒覺到個電話唔係自己嘅,於是肥沙乘機約禿頭會面希望打聽失鎗下落,去到禿頭間貨倉時見到嗰四個古惑仔俾禿頭執行緊家法,將佢哋剝晒衫褲剃光晒頭,分別困喺四個細鐵籠入面;禿頭知道肥沙同大眼有連絡,於是要肥沙搵阿大眼出嚟講數,作為交換失鎗嘅條件,令到肥沙好難做.
天空忽然落起雨上嚟,PTU 嘅隊員紛紛去到指定地點等豬籠車嚟派雨褸;等緊嘅時候,肥沙打畀阿展要搵佢斟斟,阿展就約肥沙兩點鐘去中國冰室度會合.警方每次巡邏嘅時候,都要去到某啲巡邏路線嘅簽到箱攞本簽到簿報到,警員係要喺指定時間到達,如果有誤時就一定要向上頭解釋.肥沙喺茶餐廳度要求阿展唔好喺原定嘅四點去廣東道簽到,想佢四點半先簽,阿展左右為難,但係因為一早拍咗心口要幫手,所以默許咗;MADAM 張喺茶餐廳門口認得肥沙架佈滿黃色漆油嘅車,於是走咗入去,點知撞到正想走嘅肥沙,MADAM 張即刻質問點解佢個電話會裝咗喺証物袋裏面,肥沙一聽到即刻掉頭走咗去;MADAM 嘅手下追唔到肥沙,於是 MADAM 張就警告班在場嘅 PTU 隊員唔好幫肥沙隱瞞,唔係就會有麻煩.
喺廣東道口,有個成身行裝拎住旅行袋嘅黃衫後生仔企喺碼頭仔邊向黑漆漆嘅大海張望,等緊嚟接載嘅舢舨;肥沙就喺碼頭側邊嘅公眾電話亭打畀禿頭,話畀佢知大眼四點會喺廣東道呢度出現,於是禿頭即刻揸車出發.另一方面,MADAM 張由貓仔口中得知禿頭會去搵大眼,叫佢跟住禿頭就可以搵到大眼.呢個時候,阿 KAT 一隊人正喺廣東道附近發現咗好多架俾人惡意破壞嘅車,啲車嘅車門玻璃都俾人整到爛晒,重響晒防盜警鐘,不過就唔見有人,於是幾個人就埋伏喺路邊度等待犯人嘅出現.呢個時候,跟住阿展一隊人四圍遊嘅傳令員發現阿展佢哋冇跟住原定嘅路線前往簽到地點,於是就向阿展提出.阿展立即命令手下慢慢查清楚對面一個路人嘅身份證,同時記得要Call 翻電台留低紀錄.傳令員知道阿展咁做係同肥沙有關,雖然佢唔知咩事,但佢就勸告阿展唔好因為肥沙單嘢而令到成隊人有麻煩;阿展諗諗吓亦覺得有道理,於是帶住隊人往原定路線廣東道進發.
以下落嚟嘅一連串劇情係喺好短嘅時間內發生:
- 又再有汽車防盜響起警號,阿 KAT 等幾個慢慢咁向住聲音進發,當暱喺廣東道右邊一架泊好嘅車後面觀察時,見到個刑事毀壞者原來係一個踩單車嘅細路!佢掟爛啲車門玻璃,跟住開門偷晒啲擺喺櫃桶仔嘅碎銀;
- 呢個時候,大眼架車喺廣東道街尾轉入,停低喺廣東道左邊停車位;
- 肥沙喺T字路口電話亭前面望入廣東道見到大眼落車,跟住又見到禿頭架車由佢右邊而嚟轉入廣東道,一直去到大眼架車迎面冇幾遠停低;大眼見到前面架車落車嘅竟然係禿頭,先知道肥沙呃咗佢,於是好嬲咁遠遠望住呆企喺路口嘅肥沙;
- 肥沙望住街裏面兩大龍頭對峙,跟住又一架車由佢右邊駛過嚟,經過佢身邊時見到 MADAM 張同手足喺車度;架車停喺肥沙左手邊冇幾遠,MADAM 張就喺車裏面靜靜咁監視廣東道裏面嘅動靜.
- MADAM 架車呢頭停低,佢迎面就嚟咗架的士,的士打橫正正停喺廣東道口肥沙前面冇幾遠,放低咗三個又係滿身行裝嘅男人,跟住嗰個等船嘅黃衫後生仔就跑上嚟迎接佢哋;
- 阿展一班人跑到嚟廣東道,由街尾一轉入嚟就見到咁嘅情況:
- ⊕肥沙 □MADAM 架車 ▽禿頭 ▲大眼
- ●旅行袋男人 ◎阿展一隊人 ⊙阿KAT一隊人
- ────────────────
- ●●●● ⊕
- □
- ────┐ ┌─────
- │ │
- │▽ 廣 │
- │ 東 │
- │▲ 道 │
- │ ⊙│⊙
- │ ⊙│⊙
- │ ◎ │
- │ ◎◎◎◎│
- │ │
四個週身旅行袋嘅男子企喺路口,見到街尾阿展一班警員正慢慢咁行緊過嚟,於是各自喺旅行袋裏頭拎出重火力嘅鎗械準備向街裏面開火,而兩組 PTU 因為一早已經按住鎗袋戒備,一見勢色唔對,就即刻掹鎗向四個男人開火嚟個先發制人;原來佢哋就係較早時候係北角持械行劫嘅四個賊.同一時間,大眼同禿頭亦各自拎出短鎗向對方開火攻擊,直至雙雙倒地.肥沙因為冇咗支警鎗,袋住支係膠鎗,唯有即刻搵地方暱埋;而 MADAM 張本來想同班賊駁火,點知一開車門支鎗就跌咗落地,嗰個黃衫賊人見到佢想執鎗就即刻向佢開火,嚇到佢縮返入架車度唔敢出嚟;個黃衫賊見到肥沙經過 MADAM 架車走咗去,於是喺後面窮追不捨,一路追到去肥沙先前俾人襲擊嘅後巷,點知肥沙跑跑吓又喺呢條後巷度跣親仆喺度,不過今次冇暈底,重喺垃圾堆度摸返自己把失鎗!佢回身一鎗,就將緊追到巷口嘅黃衫賊打死咗;至於另外嗰三個賊人亦都因為突擊失敗而全部死晒.
四個械劫賊人死晒,兩大黑社會龍頭又死埋,而肥沙搵返支配鎗成個人輕鬆晒;臨尾肥沙重寸Madam 張,教佢向天開兩鎗叫做參與咗鎗戰,到時寫份靚Report博吓獎賞.事後各警員夾埋口供講自己點樣神勇開火擊斃悍匪,之前所有嘢如過眼雲煙.呢單因為搵失鎗而引發嘅一連串事件,喺個細路踩住單車嘅吱吱聲之中告一段落.


text:
好多人都會覺得,我平時返工或者做家務其實都做唔少體力勞動,出到成身汗,同做運動都冇咩分別啦!到底平時嘅體力勞動係咪真係可以取代運動架呢?
好明顯運動同體力勞動就係兩碼子嘅事!
運動主要嘅目的係為咗促進健康強身健體,可以幫助我哋增強心肺功能,強化肌力同肌肉耐力,矯正體態,減重同減少體內脂肪.為咗可以令到運動能夠達到依啲效益,我哋會為自己訂立目標,因應自己嘅體質差異去定一個適合自己嘅訓練計畫.但係我哋生活中絕大多數嘅勞動,都係為咗滿足生活上或者工作中嘅需求,就好似做家頭細務,照顧小朋友,工作上唔同嘅要求……所以,其實體架勞動係唔可以達成促進健康嘅目標架.
體力勞動的確係可以練到強壯嘅肌肉,但係我哋想像一下,一個送貨師傅,長時間咁上落貨物,邊有可能均衡咁用到腹部同腰部嘅肌肉呢?有啲體力勞動嘅工作係需要一日行好多路,雖然係能夠消耗唔少熱量,但係作為一個保安員,係低強度嘅步行巡視入面根本唔可以培養出足夠嘅心肺耐力.
其實運動係一種健康理念,係生活態度,可以強身健體,豐富生活,延年益壽.但勞動只係生存技能,只係為咗維持生活.
運動同體力勞動嘅生理完全作用不同.運動係一定負荷下會令身體產生一種叫內啡肽嘅酶,依種酶具可以調節體溫,心血管同呼吸功能,令人心情舒暢,氣血協調,強身延壽,延緩衰老.但係體力勞動就未必可以生產到有益嘅酶.反而,係咁多種內在因素唔平衡嘅作用之下,勞動可能會加速人嘅衰老.
另外,運動同體力勞動嘅方式截然不同.雖然運動同體力勞動都係會活動到筋骨,增加力量,但運動係可以促進生理同身體機能身心合一,全面發展嘅活動,所以運動係主動嘅健身性全身運動.相反,體力勞動嘅過程只係重複固定嘅動作,同時只係得局部肌肉同關節參與,運動方式係被動嘅,所以體力勞動只係被動嘅重複性局部運動.
最後,運動同體力勞動嘅效果都好唔同.人係運動嘅時候,通過身體各個系統嘅參與,可以改善心肺功能,帶動消化,泌尿,血液等系統,提高肌肉同骨骼能力,完善機能,促進健康.而係體力勞動嘅過程中,會用到嘅肌肉同關節較少,會運用到嘅身體機能好小同單一,同時負荷都比較細,好難達到強身健體嘅目的,只係長年累月下嘅體力勞動入面令到局部肌纖維變粗,骨骼變大.加上不均衡嘅肌肉活動同長期重複固定嘅動作,好容易導致肌肉力量唔均勻,仲會令到穩定性同靈活性下降,產生肌肉勞損,關節病等傷病.


text:
接前一篇《手機外接鏡頭係咩嚟?鏡頭種類有邊啲?》入面簡單介紹咗而家最hit嘅手機影相配件—手機外接鏡頭同鏡頭種類之後,呢一篇要嚟整理有關手機外置鏡頭嘅購買要點,無論係自己買嚟用定係當成禮贈品,考慮到真實嘅使用情形,先可以將買入手嘅手機用鏡頭發揮到最大功用.
鏡頭係固定式定係活動式(可替換)?
外接鏡頭可以分為固定式鏡頭,可替換鏡頭,前者係一體成形,裝到手機時方便又快捷,亦唔洗擔心鏡頭跌落嚟,但如果你要用到幾種唔同功能嘅鏡頭嘅話,就一定要買好多個,帶出門就唔係好方便;後者可替換鏡頭嘅設計,只要一個鏡頭固定基座便可以搭配唔同鏡頭使用,慳番啲重量,但相反,要用啲時間喺替換同安裝鏡頭上面.
鏡頭嘅外接方式好重要!
-
夾式
大部分常見嘅手機外接鏡頭都係用夾式,唔理你嘅手機殼有幾厚,係咩牌子嘅手機,佢都可以夾實,適用範圍大而且安裝簡單又方便.
-
磁吸式
磁吸式手機外置鏡頭通常係喺鏡頭窿上面嘅金屬轉接環,鏡頭入面有個磁石,咁樣就可以輕輕鬆鬆裝上手機鏡頭.
-
同可以調整支架結合
鏡頭座係拆卸式裝備,可以額外搭配攝影支架等等,外接鏡頭亦有幾種類型可以換,影出嚟唔會輸畀專業相機嘅高品質作品.
-
同手機殼結合
市面上除咗有鏡頭同手機殼一體成形嘅款式,亦有可以自由搭配鏡頭,加裝有關配件嘅款式.可以保護手機之餘又可以延伸拍攝可能性嘅手機殼係唔少手機攝影發燒友嘅首選.
附加功可以令手機拍攝更順利
-
結合補光燈
針對鍾意用手機自拍嘅人,兼具補光燈嘅手機外置鏡頭,一定用過就會愛上佢!唔洗再多帶顆補光燈出去,手機外接鏡頭直接同補光燈合埋一齊,的適又方便帶.
-
其他配件
除咗鏡頭本身,其他有關配件可以令使用者更加方便.好似係清潔布,鏡頭收納嘅盒或袋,保護鏡頭嘅鏡頭蓋等等.


text:
話説最近呢幾年有幸參予一D成人興趣班嘅教學. 有同學覺得我(好似)好斯文, 奇怪我點同師傅溝通仲可以支持佢哋D "問候語"?
首先要澄清唔係個個師傅都咁"粗皮"嘅, 尤其而家, 好多都好斯文有禮. 我同同學講, 如果想係裝修期間大家做得開心, 令工程順利完成, 有三個人好重要:-
一個將心比己, 明白事理 嘅顧客
一個有專業操守, 氣定神閒 嘅設計師
一個細心老實, 尊重自己行業嘅師傅
當然, 時間/ 金錢/ 各方面嘅能力就不在話下喇. 始終一個住宅裝修工程由設計到完成分分鐘搞成五六個月; 除咗要兼顧大小事項之外, 突然期來嘅問題都唔少. 基本上顧客同師傅都承受一定壓力.
所以, 如果身為設計師嘅我哋唔能夠凌駕壓力, 毎次落地盤都令氣氛變得過份緊張, 搞到D師傅好似樣樣都做得唔好咁, 係"委屈"或"不被尊重/信任"嘅感覺下面, 好難令整件事美滿咁完工.
而我認為氣定神閒 嘅設計師擔當好重要嘅角色, 因為我哋係顧客同師傅嘅橋樑. 經驗話我知如果我哋可以心平氣和, 恰如其份咁處理整個工程運作, 好多時D問題都係可以解決到嘅.
雖然要集齊以上三個人辧, 有時都要靠彩數, 咁我就祝願大家好運啦!


text:
〈山神夫人信箱-旅行篇〉
「山神夫人:
點睇而家啲山民去旅行嘅風氣?
山民上」
迷惘嘅山民:
是咁的
作為一個成日身痕想去旅行既無雀腳仔
小妹有啲感受想抒發 歡迎理性討論
或者交流旅行心得 或者撩我一齊出走都cum… come
話說近幾年既旅行模式 由經旅行社報團食玩瞓瞓瞓
轉變到搶廉航平機票 窮遊 深度遊乜乜乜
最近睇到篇文章話有首位女性環遊世界就黎行勻196 個國家
我覺得佢好西利 但係令我驚訝既係樓下既留言
幾乎清一色都恥笑緊佢走馬看花 只係路過 去黎無意義
其實點解旅行係愈平愈好呢 點解旅行一定要捐窿捐罅呢
要放鬆或者想陪二老做孝子既 咪報團舒舒服服囉
要窮遊既 咪揹個背囊買張機票出去截便車couchsurfing 囉
要影相爬山深度遊既 咪長槍短炮帳篷仔去攀山涉水囉
大家追求唔同 旅行方式無話邊個更高尚嫁喎
唔想比咁多錢 鍾意尋幽探秘係你既事
人地鍾意打卡到此一遊 鍾意瞓四季酒店日日食自助餐
鍾意特登搭機去飛田新地同妹妹深入文化交流 點都好
你有咩資格有咩理據批評人地既旅行係無意義既呢
道理同你鍾意譚仔 佢鍾意三哥一樣姐
都係食米線 都係旅行 鹹魚青菜各有所愛咁解姐
總結 旅行高唔高汁呢 係衡量各人消費力同需求既
子曰一千個讀者眼中有一千個哈姆太郎呀嘛
每個人對旅行既意義都會有唔同既解讀
當然 如果你有窿路平啲享受同樣既服務 讚你 係本事囉
延伸閱讀 張飛人 >
> 話你乜乜驚你嬲典型飯後笑話
雖然方丈份人 好聽啲叫隨意 難聽啲叫求奇
不過一直以黎出走都叫死好彩 無乜撻Q
如果同我一樣獨自去偷歡 記得提高警覺
另外正所謂錢解決到既問題就唔係問題
海外提款記得開 信用卡記得帶 八成問題輕鬆解決
記住前人教訓 超重無錢走呢篇新聞 我可以笑三年
仲有窮遊呢家野 小心偷雞唔成蝕把米
如果有旅伴 記得確保所有人都接受到呢個質素
黎緊sembreak 繼續毒在異鄉為異客
我自己就覺得 睇到自己想睇既野 我就滿足嫁啦 HEHE
山神夫人
* * * * * * * * * * *
浸大山神現開設山神夫人信箱,由情感豐富嘅山神夫人,用佢嘅冰雪聰明,為你解答校園,感情以致生活各種難題.
歡迎來信或pm,電郵地址為:hillgod@life.hkbu.edu.hk,主旨請注明「山神夫人信箱」


text:
呢幾年各大院校嘅計分方法都有所改變,如果你連心儀大學嘅最新計分方法都未掌握到,又點可能定制到最完美嘅 DSE 溫習策略呢?到最後就算你 DSE 考得幾好,但都有機會因為計法方法嘅唔同搞到你落後於其他比你低分嘅同學😱
唔洗擔心!AfterSchool
已經幫你收集晒十大院校(包括 HKU, CUHK, HKUST, CityU, PolyU, BUHK, EdU, LingU, HSU, OU)2021 年最新嘅 JUPAS Admission Score,收生要求同計分方法!睇完包你秒懂十大院校今年嘅 Admission Score 同收生要求嘅重點!
排 JUPAS 前當然唔少得睇翻每個學科嘅收生要求.呢個懶人包入面有晒全港八大院校( HKU, CUHK, HKUST, BUHK, CityU, PolyU, LingU, OUHK )嘅 JUPAS Admission Score,等你可以輕鬆比較唔同學科嘅收生要求,輕鬆高效排 JUPAS!
香港大學位於香港島薄扶林道.有十個學術學院,其中港大牙醫學院仲喺 2016,2017 年攞到全球牙醫學院 Number One!除此之外香港大學嘅教育學院喺 2017 年亦居於全亞洲首位!
香港大學嘅基本收生要求喺「332233」,即係中文,英文達到 DSE 3 級水平,數學,通識達到2級水平,而學生其中嘅兩科選修科亦需達到 3 級水平.
需要特別留意嘅係香港大學對於同學於文憑試考得「達標並表現優異」(Attained with Distinction) 嘅水平,會有特別嘅計分方法:
即係點?即係越多 5** 越著數!專精型考生比平均型考生更大優勢!唔明?睇下下面個例子喇!
你無睇錯!明明同學 A 嘅 Best 5 係高過同學 B,但係最新嘅加成機制底下同學 B 竟然掉翻轉高分過同學A😱 所以要係新嘅計分方法下突圍而出,記得唔好錯過呢一點,亦要記得參考 HKU JUPAS Admission Score!
同學需要留意嘅係,即使你達到「332233」嘅基本收生水平,並唔代表你可以入讀你心儀嘅學科.「332233」只係香港大學基本嘅入讀要求,唔同嘅學科會有屬乎該學科嘅入讀要求或會有要求面試嘅環節!
就以 JS6107 Bachelor of Dental Surgery (牙醫學士)為例:
雖然大學嘅基本收生要求為「332233」,但係牙醫學士嘅學科當中,基本嘅收生要求為「433333」即係英文要取得 Level 4,剩餘嘅 5 科學科要取得 Level 3 嘅要求才可以達到牙醫學士學科嘅基本入學要求.
就算達到做基本收生要求,同學都要參考翻學科收生分數 (Admission Score):如果同學想穩入呢個學科,記得你嘅 DSE 預測分數要高過學科嘅 Upper Quartile,先至穩陣嘅;但係各位同學依家仲係學期中,仲有小小時間可以 Chur!記得唔好放棄啊!
就算成績達到了要求,Bachelor of Dental Surgery 仲設有面試環節,呢個環節嘅分數都極可能左右你能否成功入讀此學科!
因此同學必須注意!雖然學校或補習社都會建議學生「專攻」某科奪星,但同學都必須要知道「奪星」嘅同時都必須要達到自己心儀學科嘅入讀要求,更加要做好面試嘅準備先可以萬無一失.
香港中文大學位於香港沙田馬料水,係全港佔地最大,且唯一一間實行書院制嘅學校.中文大學嘅基本收生要求亦都係「332233」即係中文,英文達到 DSE 3 級水平,數學,通識達到 2 級水平,而學生其中嘅兩科選修科亦需達到 3 級水平.
每所大學也係一樣,即使學生達到了大學嘅基本入學要求,亦需要同時達到學院,或該學科嘅基本入讀要求才算達標.同學可以參考中文大學2021年對於不同學科嘅收生要求
,瞭解自己需要在文憑試中考得什麼成績亦作出溫習時間表嘅調整.
都係嗰句,要穩入一個學科要至少預測分數都要高過佢 Upper Quartile 先可以!所以同學一定要做足準備功夫,搵定呢個學科最少三年嘅中大 admission score (收生分數) 作為參考!
需要特別留意嘅係香港中文大學對於同學於 DSE考得「達標並表現優異」(Attained with Distinction)嘅水平,會有特別嘅計分方法:
喺排JUPAS 嘅時間,同學仔記得要參考埋 CUHK JUPAS admission score!想知呢個同 HKU 一樣嘅計分方法有咩要留意嘅地方?快啲撳呢度
上去睇下喇!
需要留意嘅係某些學科亦會設有面試環節!面試環節嘅分數亦可能係左右你能否成功入讀大學嘅重要因素!所以同學記得!不要在應考DSE後就什麼都不管,要預留時間參與心儀學科嘅面試!
香港科技大學為於清水灣半島,由四所學術學院組成.科大連續多年被獲評為亞洲三所最佳高等學府之一.香港科技大學嘅大部分課程都要求學生嘅英文成績達到 4 級水平,大部分嘅入讀要求都係「432233」即英文要考獲 4 級水平,中文達到 DSE 3 級水平,數學,通識達到2級水平,而學生其中嘅兩科選修科亦需達到3級水平.想要入科大嘅同學就要特別注意了.
香港科技大學基本收生要求都係同其他大學差唔多,但記得即使學生達到咗大學嘅基本入學要求,亦需要同時達到學院,或該學科嘅基本入讀要求先算達標,而你嘅 DSE 分數都要同佢預測嘅收生分數(Admission Score)相若.UST 大部分學科對英文和數學嘅加成比較重,而人文學院嘅 BSc in Global China Studies 係唯一嘅學科對中文科有加成,所以想入 UST 嘅同學,可以係英文同數學多花小小時間啦!
有關不同學院嘅收生要求/ HKUST JUPAS Admission Score,學生可以參閱 2021科大嘅收生要求
.
科大嘅網站設有 UST JUPAS Calculator,同學可以揀選自己嘅心儀學科,然後輸入自己嘅 JUPAS 分數後.JUPAS Score Calculator 就會幫你計算你經過學科加成後獲得嘅分數,並會顯示出 UST 該學科嘅基本收生要求同埋歷年嘅收生分數,包括有:Highest attainable, Median 和 LQ 嘅數據,非常方便.
需要留意嘅係某些學科會設有面試環節!面試環節嘅分數亦可能係左右你能否成功入讀大學嘅重要因素!所以同學記得!唔好係應考DSE後就咩都唔理,一定要預留時間去心儀學科嘅面試!
HKUST 有某啲學科係必須面試先會考慮取錄嘅,因此同學考完 DSE 之後一定要留意自己嘅 Email;根據 UST校方網站
,面試大多會以 Skype 嘅形式進行.
香港城市大學位於九龍塘,注重多元化,跨文化學習與全球視野.由十個學院組成,其中以工學院,人文及社會科學院及商學院嘅表現較為突出.城大亦係全港唯一一間提供六年制獸醫課程嘅大學.
城市大學嘅基本收生要求亦係「332233」即中文,英文達到 DSE 3 級水平,數學,通識達到2級水平,而學生其中嘅兩科選修科亦需達到3級水平.CityU 大部分課程使用 4 個核心科目 + 2 個選修科目計算,而不同嘅學科對不同嘅選修科亦有不同嘅加成.但先最準確了解到自己入到心儀科目嘅機會有幾高,小編都係建議你參考 CityU Admission Score!
城大亦一樣,不同嘅學科也會有自己嘅收生要求;其中最高要求嘅為 JS1061 Bachelor of Laws:要求學生於 DSE 中於英文獲得第 5 級水平;其他嘅學科大多嘅基本要求都係「332233」詳情可以參閱 CityU 嘅網頁
.
某一啲學科會設有面試安排;有啲更設有筆試,或要求學生呈交作品集.同學記得注意呢啲要求.無論係面試,筆試抑或係作品集嘅分數都會計算落同學嘅入學分數當中,唔好放過任何一個可以獲得分數加成嘅機會.
香港理工大學位於九龍紅磡灣,由八間學院組成,於 2016 年嘅「本港僱主最願意聘用嘅大學畢業生」調查中名列第 2.理大嘅視光學,物理治療,護士學,酒店及管理學以及設計亦廣為人知.
理工大學基本收生要求亦係「332233」即中文,英文達到 DSE 3 級水平,數學,通識達到 2 級水平,而學生其中嘅兩科選修科亦需達到3級水平;而理大收生分數 (Admission Score) 就會按照唔同學科有所差異.PolyU 大部分嘅學科使用 Best 5 形式,即係你喺文憑試當中考獲嘅最佳五科成績來計算入學分數.
香港浸會大學位於九龍塘,係一間有基督教浸信會背景嘅大學.2019 年位列亞洲 70 名,其中以新聞系最出名.浸大嘅收生要求都係「332233」,即中文,英文達到DSE3級水平,數學,通識達到 2 級水平,而學生其中嘅兩科選修科亦需達到 3 級水平.需要留意嘅係浸大有三種收生嘅計分方法,分別係:四個核心科目+兩個選修科目,四個選修科目+一個選修科目,最佳嘅五科成績.大家要格外留意不同學科收生計分方式.
HKBU 都有自己嘅 YouTube Channel,如果想要了解更加多和 HKBU 有關嘅消息,都可以查閱 hongkongbaptistu
.今年嘅 Admission Talk 亦已係呢個 Channel 上載.大家知道更多有關入學嘅資訊就對入浸大嘅科目更加有信心啦!
嶺南大學位於屯門虎地,係全港唯一一間為 100% 本科生提供四年全宿嘅大學.提供嘅學科當中以人文藝術,哲學和語文藝術較為聞名.嶺大嘅收生要求係「33222」,即中文,英文達到文憑試 3 級水平,數學,通識達到 2 級水平,而學生其中嘅一科選修科亦需達到 2 級水平.JUPAS嘅計分方法係計算學生最佳嘅五科成績(Best 5).
香港教育大學位於大埔,係香港唯一一間提供師範教育嘅學校.香港教育大學於 2018 年教育及師資培訓在國際 QS 世界大學排名位列全球第九名,亞洲第二名.其中以幼兒教育最廣為人知.教大嘅收生要求係「33222」,即中文,英文達到 DSE 3 級水平,數學,通識達到 2 級水平,而學生其中嘅一科選修科亦需達到 2 級水平.教大會計算文憑試考生嘅最佳五科成績,並且在某些高中研讀科目當中亦有加成.
需要特別留意嘅係香港教育大學對於同學於文憑試中在乙組科目(Applied Learning Subject)以及丙組科目(Other Language)會有特別嘅計分方法:
2021 年 EdUHK 嘅面試安排,可以喺教大嘅官方網站
搵到.同學記得要準備好啲文件,定時睇 Email,同 Mark 實大學嘅面試時間,唔好約咗朋友去玩啊!
香港恆生大學位於沙田,係 2018 年 10 月獲得政府通過嘅一間私立大學.收生要求係「33222」,即中文,英文達到 DSE 3 級水平,數學,通識達到2級水平,而學生其中嘅一科選修科亦需達到 2 級水平.
咁恆大嘅 Admission Score(入學分數)係點計㗎?恆大大部分科目都係計算 Best 5 嘅成績,而同其他大學唔同嘅係,佢地學科加成嘅等級會有 10,7,5,3,2...等等嘅出現.即係點?就以著管理科學與資訊管理(榮譽)學士 (JSSH05) 為例子:
上述就係管理科學與資訊管理(榮譽)學士 (JSSH05) 嘅選修科最低入學要求同埋比重
就以著呢個同學為例子,首先會選出佢 Best 5 嘅科目,之後乘上學科入學分數嘅比重.最後就會得出佢嘅應計分數.因為學科嘅比重差別非常大,所以大家主要係比重 10 嘅學科表現較佳嘅話就會有好大嘅優勢!
以上只係最低入學要求,所以大家亦要參考埋 HSUHK JUPAS Admission Score 啊!
除咗係政府嘅 SSSDP 資助之外,扣除咗呢個資助,如果同學係校內成績優異(獲得 GPA3.3 或以上)同係文憑試當中考得一定嘅分數,恆大都會有獎學金計劃.有關詳情可以查閱恆大入學獎學金計劃
.
香港公開大學位於何文田,係唯一一間由政府開辦嘅自資大學.收生要求係「33222」即係中文,英文考獲3級水平,數學,通識同其中一科嘅選修科考獲 2 級嘅水平.
有 SSSDP 資助嘅 OU 課程多恆大嘅課程一倍以上.按照不同嘅學科類別,獲得嘅資助金額都唔同,而最多係可以獲得 HKD$74600 嘅資助金額.SSSDP 嘅課程係要透過 JUPAS 系統去分配嘅,所以係要排係JUPAS 嘅 20 個 Choice 入面.想知道係 2021/2022 獲得 SSSDP 資助嘅課程有冇自己想讀個科?大家可以瀏覽呢個網址:2021/22 學年「指定專業/界別課程資助計劃」(SSSDP)下開辦的學士學位課程
OU 已經有係 2021 年嘅面試安排概覽,雖然冇實際嘅日子,但係已經列明邊啲課程需要面試;而部分課程更加講明會喺 DSE 前抑或後安排面試.除咗物理治療要以小組形式加上個人形式面試之外,大部分嘅面試都會以小組形式進行,OU 更列明咗大概需要嘅時間:除咗護理學榮譽學士需要半日之外,大部分嘅面試都預計會進行一小時,而護理學榮譽學士唔單止要面試仲要考筆試添㗎!筆試同面試就係除咗DSE分數之外,其中一項會左右大家可唔可以入學嘅重要因素!所以絕對唔可以睇小啊!
但大家唔洗擔心,面試同筆試都係選擇性質,並唔會要求所有嘅申請人參加面試嘅.
更詳細嘅面試安排可以參考翻 OU 2021年面試/筆試安排
.同學都可以係 OU 網站參考翻歷屆該學科收生分數係幾多,咁就可以更加有方向計劃自己嘅溫習時間表啦!
雖然大多院校 2021 年嘅 Info Day 都被取消,搞到大家無辦法直接前往學院,但係大家都可以透過網上形式瀏覽翻唔同學校嘅入學資訊.
排 JUPAS 前當然唔少得睇翻每個學科嘅收生要求.呢個懶人包入面有晒全港八大院校( HKU, CUHK, HKUST, BUHK, CityU, PolyU, LingU, OUHK )嘅 Admission Score,等你可以輕鬆比較唔同學科嘅收生要求,輕鬆高效排 JUPAS!
其他 DSE 資料庫


text:
燈光係最簡單,性價比最高,最方便實現嘅「設計濾鏡」,同時也具有相當實用嘅價值,不過燈光設計本身又係相當復雜,好多公共場合甚至都需要請專門嘅燈光設計團隊,一般嘅室內設計師都唔一定搞得掂.
之不過呢篇文章係寫俾想令屋企燈光變得更好睇,更好用嘅普通人.唔講专业嘅概念,就係教妳依靠自己嘅眼嚟判斷,屋企嘅燈光夠唔夠用?照明呢樣嘢,人同人嘅感受可以差別好大,所以燈光一定要自己去感受. 就好似光嘅色溫,有人話5500K系正白,有人講6500K系正白;妳一定要親身體驗,先會有自己嘅判斷.
一個空間不好只得一盞照明燈
有次落宜家買燈泡,聽到一對後生夫婦傾計.老婆話:你睇呢盞燈,放喺個廳點樣? 老公講:呢燈就係個好睇,不過根本就唔夠光. 當時就很好想提醒佢哋:呢種燈唔係俾妳點著成間屋.
喺一個空間裡面,妳會進行好多唔同嘅活動,而呢d活動對於光線嘅要求可以完全唔一樣,比如睇電視,睇書,坐埋一齊傾計.唔同嘅活動唔單單對光線嘅亮度要求唔同,對光各個方面要求都唔一樣.比如妳會唔會只開住吸頂燈睇書寫字? 一定唔會啦,因為唔夠光.而且吸頂燈角度已經提前固定了,妳要改變自己嘅坐姿嚟迎合燈光,先可以避免影子唔會投喺本書度.仲有,如果想打開櫃搵嘢,依賴吸頂燈亦都唔現實.吸頂燈不但止照唔到櫃子裡面,仲會喺自己面前投射下影子.
呢種情況,無論點樣增加燈嘅亮度,都無濟於事.光線浪費喺牆角,天花板和過道呢d並唔需要太光嘅地方;而需要更高亮度嘅地方,又得唔到充足嘅照明.就算係寫字樓,都係有很多盞燈均勻分布喺天花板上嘅.
比如台灣規定,一般嘅走廊,衛生間里只需要75lx嘅照度,辦公至少要300lx,如果設計制圖,750lx系起步線.
当然妳唔需要明專業名詞,妳只需要清楚:閱讀對於光線嘅要求,係正常起居生活嘅4倍,4倍嘅差距照明需求,只用一盞燈滿足,先唔講係咪現實,本身好晒電, 所以,要營造健康,舒服嘅照明環境,一定唔可以只得一盞燈,亦唔係得只有一個掣.
燈位嘅位置無問題,就唔會嫌燈掣多
燈多,掣多並唔係壞事,目的係為了適應唔同嘅生活場景.
比如做嘢個陣可以關晒台燈之外嘅燈,咁就可以營造一個冇打擾嘅專注環境;睇電影用投影,留一兩盞離屏幕比較遠,比較暗嘅燈,眼就會舒服好多.
老一輩裝修時,流行嘅藍色燈帶,七彩跑馬燈,酒櫃射燈,本身就冇乜用,所以先會一萬年唔開一次.
實用嘅燈光就好似做工優良嘅禮服,就算一年只著一次都抵;
無用嘅燈光就像打折時搶嘅唔合身嘅衫,再平都係垃圾. 如果燈光本身布置實用,合理,加上依家又有智能照明嘅加持,多光源照明只會更方便,點會嫌麻烦呢?
咁點解打造適合自己的燈光環境?
第一步:基礎照明
就好似女士嘅底妝 — 最好嘅情況其實系裸妝,而唔系藝伎妝,基礎照明唔使太光.太光一係唔好睇,二系晒電.基礎照明又唔使同寫字樓一樣,維持一個較低標准就ok:睇得見嘢,行路唔會碰到,翻櫃桶搵個嘢都看得清楚.
有人话:我就係鈡意屋企好光猛.咁就將妳基礎照明嘅亮度提亮就ok.之前聼好多業主講:我睇到嘅燈都好靚,就係唔夠光 — 原因正系呢度.尤其國外設計師嘅燈具提供嘅只係最基礎嘅照明,一定要同其他燈具進行搭配.
基礎照明除咗吸頂燈可以實現之外,都有其他嘅方式,例如吊燈,吊頂光帶,筒燈等等,所以理論上並唔排斥任何燈具,更唔排斥主燈,只係咪指意用一個主燈實現一個大空間嘅照明;
第二步:重點區域提亮
裝修起貨後,發現屋企嘅燈光亮度不夠點算呀?唔緊要,基礎照明能睇清路就可以,剩下嘅地方就加燈就可以.最主要嘅問題係,得自己發現問題:喺進行咩活動時覺得光線唔夠.係化妝?換衫?看書?食飯?定係其他方面?
基礎照明變暗了,只要把重點區域嘅光線補上就得. 比如看書,100瓦嘅吸頂燈唔一定夠用,因為佢高高地喺天花板上,而且角度唔岩 — 不過換成台燈,5瓦就夠了.閱讀燈有點得3瓦,係唔係很顛覆認知? 重點照明嘅布置冇任何技巧——邊度燈光唔夠,就喺邊度補燈.而且照明范圍唔大,所以瓦數唔使太高.LED燈5瓦以內都非常夠用,尤其系射燈,因為將光線都集中了起嚟,照明效率更高.
如果唔知點樣揀燈,最好嘅辦法就係買台燈同落地燈,自己配燈泡,可以實現唔同嘅需求.因為唔同燈具嘅質素唔同,咨詢商家係最方便嘅.賣家嘅建議配合自己嘅感受,可以快速搵到適合自己嘅燈光.最好買可以換燈泡嘅燈,燈光唔合適就換燈泡. 內嵌筒燈需要喺裝修階段做規劃,日後再調整改動就可能會晒好多時間,對設計要求比較高,如果冇設計師幫手,干脆就不好用.
第三步:局部裝飾
燈光同燈具本身都可以作為裝飾用途.覺得邊個角落太暗,擺一盞燈;邊張台太空,擺一盞燈……一切按照妳嘅喜好嚟.玩出花嘅,霓虹燈,燈管都可以成為家居裝飾.
呢度仲会有一个问题:刺眼.光源外露直射眼並唔代表一定會刺眼,比如依家好流行嘅復古愛迪生燈泡,如果單獨放喺一個黑暗嘅屋子里,確實會非常刺眼;而放喺正常照明嘅环境下,就完全唔會有咁嘅感覺.根本原因在於,燈光和環境嘅亮度相差太大,明暗對比太強.
第四步:燈泡和燈系兩個概念
除非系燈頭內置嘅LED燈具,否則一定要有将燈同燈泡分開看.燈具本身只係提供了一個好睇嘅外殼,照射出嚟系乜光完全可以自己決定. 所以更推薦冇把握時選擇可以換燈泡嘅燈具,咁還能有試錯嘅機會.
目前主流嘅燈泡卡口有E27大螺口(落地燈,吊燈,頂燈)和E14小螺口(台燈)兩種.GU10卡口主要系射燈,但依家你也能搵到E27和E14螺口嘅射燈. 只要卡口一致,燈泡瓦數冇超過燈具上標注嘅上限,燈光嘅效果你可以隨意調整. 一個燈泡之不過先10蚊8蚊,使用過程中覺得太光,太暗,太黃,可以隨時換燈泡.
一個神器:軌道燈
好多家庭很驚使用射燈,擔心射燈刺眼. 除咗選擇有防眩光設計嘅燈泡之外,仲可以将射燈嘅燈頭照向牆面,物體,或垂直照向地面,咁被照射嘅牆面,物體,地面會有很漂亮嘅硬朗光線,但人眼又唔會被銳利嘅光線刺傷.
轨道灯最大嘅優勢在於燈頭嘅位置與方向都可以根據需要調整,而且燈唔夠了隨時加. 如果發現燈光太刺眼,調整燈頭位置,照其他地方,問題就解決. 很朋友問過,可唔可以全屋都用軌道燈作為主要照明,答案係可以嘅.就算將射燈嘅燈頭全部朝向牆面甚至天花板,牆面反射嘅光線都能提供充足嘅照明了,而且完全唔會有刺眼嘅問題.
有小朋友嘅家庭注意事項
小朋友需要注意嘅問題,系佢哋太中意盯着光源睇了. 如果光源太刺眼,就會對視力有傷害,比如依家已經被逐步淘汰嘅燈暖浴霸,曾經就被兒科醫生強烈建議更換.因此,如果有小朋友嘅家庭,射燈燈頭唔好對着人眼,將全屋整體嘅基礎照明亮度調高,其實反而比只有一盞超亮嘅吸頂燈安全.
究竟選乜色溫(顏色)嘅燈?
每個人對光嘅感受都唔一樣,如果已經搵到了適合自己嘅色溫,就按照自洗好嘅嚟,唔好遵守刻板嘅要求.比如好多規範都話5000K以上嘅色溫更適合工作,但如果呢個色溫嘅光線出現係我屋企,真係會出現生理上嘅唔舒服.之不過如果妳暫時冇搵到自己嘅偏好,建議可以無腦選2700~3000K色溫,而且盡量所得空間嘅色溫都一致,唔好呢盞燈黃,嗰盞燈白.
最後,唔同品牌唔同型號嘅燈泡,有時同一色溫顏色仍然會有區別,呢點微小嘅區別係可以接受嘅.除非對光線質素要求非常高,咁盡量全屋嘅燈泡一次性買,都係一個品牌,一個批次嘅,差別就會小好多.另外仲強調一個常見嘅誤解:色溫與亮度係完全唔一樣嘅概念,只要亮度適合,燈具質素好,係唔會顯得太暗嘅.中意,就大膽用.
屋企裡面嘅照明設計,並冇想象中嘅麻煩.相信自己嘅感受,覺得唔夠用,就大膽加燈!


text:
自從香港無左直航去花蓮之後,就只可以飛台北再轉台鐵先去到(或者你轉內陸機都okay,但台鐵抵好多)~ 花蓮自從地震之後少左好多遊客,真係好可惜,呢個係個好靚嘅地方嚟T_T 而且地震之後回復得好快...少左遊客,對於我地呢D遊容嚟講當然係好事,但對於當地居民,佢地收入真係少左好多.所以大家去台北去到悶,其實可以搭兩三個鐘落嚟花蓮行下.我可以好肯定咁講,一定值回票價!
呢次去花蓮我一共stay左四日三夜,當中以下五個景點係我認為必去嘅,share比大家參考一下!
1.清水斷崖:海天一色
講起花蓮,唔可以唔提嘅係自然風景~ 睇下!!!
花蓮實際上平原並唔多,成個area大多係被山脈包圍,由火車站一出嚟已經見到個背景係重重山脈.花蓮東側嘅海岸線上有好多斷崖峭壁,當中最出名嘅莫過於憔清水斷崖.
海天一色,開車沿住蘇花公路行駛,可以見到一個個呢D斷崖,個種氣勢,你未去過絕對唔會明白.一望無際嘅海洋,綿延21公里嘅清水斷崖,嚟花蓮真係唔好錯過.
- 太魯閣國家公園:鬼斧神工
除左清水斷崖,更唔能夠唔提嘅係台灣東岸最大嘅太魯閣國家公園.呢個國家公園嘅特色係有好多峽谷同斷崖.
國家公園裡而有好多景點同打卡位,包括太魯閣峽谷,錐麓斷崖,白楊瀑布,立霧溪曲流...
不過由於呢度太出名,有好多旅行團嚟,國家公園裡面都逼滿哂人.
同埋呢度要小心,因為有機會會有好多落石,所以,都係帶番個頭盔先lol
- 七星潭
去完太魯閣番去花蓮市區,可以順面嚟埋呢度.呢個被喻為花蓮唯一嘅縣級風景區,可以比你一個同太平洋親親嘅機會.
呢度比起香港D沙灘真係大好多,唔知由一邊跑去另一邊要跑幾耐呢?
有好多人都疊起哂D石仔~
- 瑞穗牧場
就算無來過花蓮,都應該會喺台灣D便利店見過瑞穗牛奶啦~!我都係試過一次,真係好重奶味好好飲.唔講唔知,原來個牧場係喺花蓮~ 而且農場係開放式嘅,遊客入去係唔收入場費.
牧場裡面嘅乳牛多到數唔哂
除左牛,呢度仲有好多奇怪生物:o
仲可以係度即場食個tea, 飲下鮮奶,食下鮮奶饅頭等嘅食物,食完仲可以買D手信!
- 東大門夜市
講起台灣,第一時間想起夜市是常識吧.東大門夜市個規模好大,係由四個區組成,我幾乎晚晚都過去食野,都未試得哂D野食,真係大到好得人驚.
不過D野食其實同台灣其他夜市都差唔多,不過規模㗇講呢度真係勁,除左食野仲有好多攤位,等你去挑戰!!
#寫出你遊歷 #hutchgo資助旅費1000蚊


text:
冰雪聰明,美若天仙,仲要咁專一,本身更加係有錢有家世,娶咗個咁嘅女人真係飛黃騰達.
郭靖就係一個例子.
但係,你寫咗個咁完美嘅女神出嚟,要佢點出場好呢?佢點同男主角相戀好呢?好多小說入面都有啲咁嘅女主角,但係只有金庸寫得出黃蓉,點解?因為黃蓉有靈魂.
點解一個咁完美嘅女神要畀仔溝到?如果男主角死纏難打,咁就係狗公,男主角就乞人憎,而女神被狗公溝到呢?讀者就更加唔高興.
咁女神倒貼呢?屌!爛書嚟嘅!真係撕爛本書佢.
最好嘅係咩?機緣巧合之下,情投意合.一見鍾情?太低級喇,男嘅係狗公,女嘅唔高貴.男方同女方無論幾靚仔都好,一定唔可以單單因為樣而喺埋一齊,咁先畀到毒撚,毒西一啲幻想.而且金庸係何許人也?如果香港史上有一條友可以走出嚟大大聲講:「屌!你班毒撚都唔識溝女嘅!溝女邊使靠靚仔㗎!」嗰個一定係金庸.佢寫靚仔只係畀你班人意淫下咋(其實郭靖,喬峰,虛竹同埋韋小寶都唔係靚仔)!
所以女神點解會被人溝到?因為女神都係人,人就有心靈嘅弱點,對女人又好對男人又好,你捉住咗個弱點,你就俘虜咗佢,你叫佢去東佢就去東,中出就中出.即係話,喺呢個位到,女神同毒撚係平等㗎!不過毒撚個弱點就明顯咗啲咁囉!
所以黃蓉有個弱點,就係老母早死,老豆唔識教女,搞到佢覺得全天下間都冇人對佢好.
但係,對佢好就溝到佢?大把毒撚都溝到啦!
所以黃蓉好聰明,佢專登扮成個乞兒咁,睇下仲有冇人對自己好(中二病).
平心而論,街邊有個咁串嘅乞兒,畀著你同我都走啦!
但係郭靖唔係一般人,如果嗰個時代有IQ test,佢可能同阿甘正傳入面嘅阿甘一樣係個弱智兒童.冇錯,郭靖就係武俠界嘅阿甘.
郭靖宅心仁厚,弱弱智智,對每一個人都冇機心,都咁好,佢當年可以為咗三唔識七嘅哲別挨打,仲差啲被人殺死,依家佢可以咁傻畀曬成副身家黃蓉有幾出奇?
成件事根本順利成章.
直情同你講:「世上只有郭靖溝到黃蓉.」你都覺得合理.
OK,你都係覺得郭靖配唔上黃蓉?
我畀個串柒柒狗公富二代同郭靖比,你寧願黃蓉被邊個溝到?
所以金庸真係好勁,完美示範咩叫用人物性格去帶動劇情.
但係依家嘅小說唯求速食,唯有用劇情帶動人物.
金庸嘅小說直情好似喺個虛擬世界入面,寫幾個人物,呢啲人物有自我意識同性格同能力值,金庸只係安排下佢哋嘅出場,成個故事就會好順利成章咁發展落去,佢根本唔使干預.


text:
「創業」
仲好記得第一次創業係十八十九歲,當時因為冇入到心儀嘅大學科目.讀四科真係肥三科,所以覺得繼續讀落去都無乜意思.正因當時科網熾熱,加上自己有少少設計同寫網站嘅興趣,所以就開咗間做網站設計嘅公司.Mania Design 係我第一間公司.但係慢慢就知道工作經驗唔夠,同個陣時邊到有乜嘢創業活動.所以做咗一兩年就摺咗.
「打工」
當知道自己嘅經驗唔夠,所以就開始打工.當然做過大大小小嘅公司,而第一間公司就正正係「陳豪」大佬係澳洲開嘅一間設計公司.講真係佢教識我好多嘢,飲咖啡亦都係同佢做嘢嘅時候開始.之後離開咗就去咗另一間跨國公司係推廣部門做設計師.但因為自己識得做網站,後來就變咗做網站設計,重操故業.不過亦因為科網爆破,公司裁員,最後好好彩去咗 IBM 開始我嘅企業生涯.
「經驗」
對好多人嚟講,佢哋好唔習慣大企業嘅作業流程,不過或者我做耐咗已經好習慣,我又覺得冇乜嘢.係 IBM 初期,自己係一個小小員工,每日做嘅就係更新網頁內容.不過之後頂唔順佢哋,不斷諗點樣做好啲同快啲,慢慢機會多咗,就得到認同.直至去到中國大連,開始培訓同帶領新嘅團隊.由小小十幾人到五年後二百五十人,呢個經驗真係好好!因為對今日在創業係相當有用.


text:
日本迪士尼推出情人節限定商品冇幾耐,而家竟然為櫻花季推出超粉嫩櫻花色公仔,今次櫻花季所推出嘅角色為超有少女心嘅米妮,小熊維尼與豬仔,仲有眾多周邊,全部都係浪漫嘅櫻花色!粉紅控又要默默攞出銀包喇~
超粉嫩櫻花米妮玩偶一共有兩個尺寸,著住粉色櫻花碎花裙同蝴蝶結嘅米妮真係超可愛,臉豬登仲有嬌羞嘅腮紅,米奇見到一定會再次愛上米妮~
少女們真的可以準備尖叫喇!仲記唔記得雪白嘅小熊維尼系列~今次櫻花季系列商品,Pooh 仔同豬仔全新染上櫻花粉色,真係超浪漫啊~
小熊維尼,豬仔都一臉舒服咁趴喺度,真係超療癒啊~
除咗有可愛公仔之外,仲有好多櫻花色周邊絕對會令粉紅控失控!呢款櫻花米妮手機殼除咗有嬌羞嘅米妮圖案之外,搖一搖手機,仲會有五彩繽紛嘅櫻花飄舞~
飲水都會被療癒到的透明玻璃杯,被櫻花包圍住嘅米妮真係超浪漫~
超有少女心嘅櫻花耳環都絕對唔可以錯過!帶住櫻花米妮出街,真係一整日都會有好心情~
粉嫩米妮居家小物!米妮攬住紙巾坐喺毛茸茸嘅紙巾套上面真係超療癒啊~睇mn佢咁寶貝咁攬住紙巾真係唔捨得用,唯有帶米妮返屋企做擺設啦~
粉紅控很想要吧~仲有好多櫻花限定商品將會喺1月29日早上10點搶先開賣,各位sis 記得準時去官網搶購喇~
Source:Disney Store
Text:Ling Chun


text:
竹園
竹園係香港新九龍一個地方,原本係條村來嘅.竹園大約係指今日黃大仙嘅範圍.家陣亦都指兩條竹園公共屋邨,即係竹園北邨同竹園南邨.
歷史改
竹園村原本係響今日黃大仙消防局附近,響正沙田拗道側邊.響英國1898年得到新界無耐,就起咗條沙田坳道,連住啟德,蒲崗,竹園同沙田坳.
竹園故名思意就係有一大片竹林圍住條村.而條村西邊有條河,條河由北面山脈沖到竹園,過蒲崗流入九龍灣.
1921年嗰陣,有位道士響條村西面起咗座廟,叫黃大仙觀,同時間又開個嗇色園管間廟.
第二次世界大戰之後,響中國內戰左近,有好大批難民擁入香港,通山起木屋鐵皮屋.香港政府就劃咗廟後面山區做竹園徒置區,即係今日竹園北邨,竹園南邨同黃大仙上邨一帶.
1956年,政府決定拆木屋區同竹園,村民就搬上新樓,即係今日黃大仙上邨同黃大仙下邨.其中有一棟特別好設施就係畀竹園村原居民.原本黃大仙觀都係拆屋之列,不過響東華三院遊說下就保留返.
兩條黃大仙邨1960年代就整好.而黃大仙呢個名慢慢就用得多過竹園,雖則,間廟地址都係竹園村二號.
之後,北面淨低落來嘅徒置區,就變成竹園北邨同南邨.而夾響兩條邨中間竹園巴士總站,起響竹園道,有好多條巴士綫通去香港唔同地方.家陣,竹園一般都係講呢條公共屋邨連埋巴士總站左近.


text:
12 JULY 2015(SUN)老公今日帶左我同小小豬去一個新地方玩,嗰度有齊路牌及紅綠燈,成個小馬路咁,玩到豬仔唔願走呀~
依度係邊?咪就係秀茂坪交通安全城~
我成日都以為交通安全城只係開放俾幼稚園或者初小參觀,原來依家會於星期六,日及公眾假期開放俾公眾參觀玩樂,所以就帶小小豬嚟玩轉啦~
依隻傻豬仔一嚟到已經急不及待要玩啦~
嚟到交通安全城,當然要等小小豬學習一下道路安全,同埋仲有使用道路者守則,依個咁重要任務當然係交由我家嘅教育部部長負責啦~
睇住佢地兩父子模擬過馬路,都真係幾好笑呀~
整個交通安全城都真係好似一個小馬路,大大小小嘅路牌,斑馬線,馬路的行車線及迴璇處都好齊存~
其實啲交通燈都會著的,但只限有工作人員在場,所以可以著埋就更加好玩.唔緊要....假日嚟玩就唯有我地家長聲控啦...哈哈哈~
仲有埋停車場添~
除左路面上的設備,仲有行人專用嘅天橋同隧道,像真度都好高呀~
係依個咁好玩嘅地方,依隻貪玩豬玩得不知幾開心,一時叫我扮行人等過馬路,一時又扮紅綠燈,真係俾佢笑C呀~
係我地離開時,俾我發現到張告示,OH....NO....原來我地今日係唔合格呀!公眾開放係需要自備單車,而單車就只可以係三輪車,我地今日其實係違規.
不知者不罪.....所以下次我地會帶三輪車嚟啦~
依一個小小地方我地都玩左差唔多一個鐘,走嘅時候小小豬都極度唔捨得,仲已經講定下星期要再嚟添.依度又真係幾好玩,我想如果一班小朋友嚟,一啲扮行人,一啲扮司機,咁應該會仲好玩.
除左秀茂坪交通安全城之外,北角,屯門及沙田都有交通安全城,同樣都係公眾假期對外開放,有興趣朋友仔都可以去玩呀(記得自備正確嘅三輪車呀)!
溫馨提示:依個場地係唔可以泊車的,所以各位家長如果渣車前往,係需要泊係附近商場嘅停車場呀!


text:
唔好以為北海道淨係得美食多,其實連高級旅館都有唔少!不過要同時有好野食,有靚景,又要住得舒服的話,真係唔請教吓啲北海道資深旅遊達人都唔會知!唔使騰唔使慌,今次為大家打聽到10間超歎嘅高級旅館,咁無私嘅分享唔該麻煩大家順手㩒個Like~
1. 坐忘林
聽到「坐忘林」呢個名已經聯想到間旅館嘅環境一定好幽靜好舒服,果然冇令人失望!坐忘林位於二世古範位之內,四周被綠林包圍,攤喺床上面對全落地大玻璃窗,望住窗外綠色一片嘅林景,乜野煩惱都飛走哂!
呢間旅館有和室同洋室可以揀,全館只有15間客房,每一間房都係獨棟設計,房入面仲有獨立嘅露天同室內風呂,可以自己霸哂成個溫泉,私隱度滿分!除此之外,呢度仲有一個好值得一讚嘅環保小點子,就係暖暖嘅地板熱力竟然係來自溫泉泉水,唔浪費多餘嘅資源,非常環保!
呢度嘅料理由北海道出身嘅大廚主理,以北海道當造食材入饌製作出原創嘅鄉土料理,當中一定要試嘅就係圖中嘅「キタカイセキ」,盛載嘅器皿傳統得嚟又帶有些少摩登嘅味道,加上大廚嘅手藝,將食材最美味嘅一面激發出嚟!
坐忘林
地址:虻田郡倶知安町花園76-4
電話:0136-23-0003
詳情按此
2. 翠山亭倶楽部定山渓
去旅行成日都留喺酒店hea好似好奢侈,不過當你嚟到「翠山亭倶楽部」如果唔花吓時間全身感受旅館嘅悠閒氣息就真係極浪費!呢度全館有14間房間,有和室,洋室,和洋室等等唔同房型,全部房型都有私人溫泉,歎到冇朋友!
食物方面,呢度可以試到和洋合一嘅懷石料理,每一道都係廚師嘅心血結晶,精緻到有少少唔係好捨得放入口!另外,旅館亦有提供酒精同非酒精飲品嘅暢飲放題,可以選擇喺Lounge飲或者返房同朋友慢慢飲,無論係同好朋友飲定同另一半飲,氣氛都非常唔錯!
翠山亭倶楽部定山渓
地址:札幌市南区定山渓温泉西2丁目10番地
電話:011-595-2001
詳情按此
3. 心のリゾート 海の別邸ふる川
上面介紹嘅坐忘林坐擁林景,呢個「海の別邸」就迎臨海景,同個海近到好似直情起喺個海上面咁!呢間旅館個名起得好靚,「心之Resort,海之別邸」,聽個名就已經想像到入去過返晚夜會有幾relax!呢度全館有11種唔同房型總共30間客房,除咗可以同寵物一齊入住嘅房型之外,其他房型全部都有望海嘅落地大玻璃窗!
溫泉位置可以望到噴火灣絕景,望住個太平洋嚟浸溫泉,嚟過呢度先知道生活原來都可以平凡得嚟咁寫意.最重要嘅係,浸完有「美肌之湯」美譽嘅泉水之後皮膚滑一滑,唔怪得呢間旅館咁受女士們歡迎!
喺餐廳「海の詩」,可以食到以北海道白老地區當造食材炮製嘅料理,好似白老牛,新鮮魚類,蘆筍等等,望住個全海景嚟歎美食,何其寫意!
心のリゾート 海の別邸ふる川
地址:北海道白老郡白老町虎杖浜289-3
電話:0144-87-6111
詳情按此
4. 小樽旅亭 藏群
想試吓住傳統藏群嘅滋味的話呢度就最適合不過!「小樽旅亭」嘅房型比較特別,除咗有單層房間之外仲有複式單位可以選擇,透過傳統日式屏風嘅點綴,室內氣氛有幾分居家嘅味道.
話明係高級旅館,房間內當然亦設有私家溫泉,不過如果想感受吓當地嘅園林氣息,咁就一定要去埋可以聽到朝里川流水聲嘅露天溫泉,臨近嘅庭園一年四季都有唔同嘅迷人景致,靚到無話可說!
對於客人嘅私人空間, 小樽旅亭真係做得好好,連餐廳都係採用個室設計,喺完全冇外人嘅環境下品嚐以小樽當造食材製作嘅懷石料理,感覺好味咗10倍!(笑)旅館仲有一個好正嘅重點,就係Cafe「Clarte」入面嘅酒精同非酒精飲品,花生全部免費,拉個朋友一齊喺度飲吓野傾吓計真係非常唔錯!
小樽旅亭 藏群
地址:北海道小樽市朝里川温泉2-685
電話:0134-51-5151
詳情按此
5. 支笏湖第一寶亭留 翠山亭
就喺支笏湖隔離嘅「翠山亭」環境非常幽靜,全館有29間客房,如果想住豪啲,一定要揀附有庭園露天風呂嘅特別客室,置身庭園中浸溫泉,咁奢華嘅享受,真係會畢生難忘!
館內嘅溫泉都記得要去潮聖一下,特別係有用咗樹齡有成1000年嘅古代檜整成嘅浴槽嘅內湯同寝湯,唔單止超舒服,仲充滿濃濃嘅歷史氣息!
旅館內有4間特色餐廳,可以食到懷石料理嘅「お食事処 苔庵」,可以睇住大廚製作燒烤美食嘅「グリル 苔庵」,提供午餐同蕎麥料理嘅「レストラン 草庵」,唔預約食唔到兼一日只提供5份法式料理嘅「創作フレンチ 支笏湖翠山亭倶楽部」,間間都食到最新鮮嘅北海道食材!
支笏湖第一寶亭留 翠山亭
地址:千歳市支笏湖温泉
電話:123-25-2323
詳情按此
6. 定山渓温泉ぬくもりの宿 ふる川
由有100年歷史嘅古民家改裝而成嘅「ぬくもりの宿」係有濃濃居家味道嘅高級旅館,除咗特設可以同寵物一切入住嘅房型,仲有充滿時代感嘅和室房型,而館內被古木包圍嘅露天溫泉亦唔可以錯過,吊喺天花隨風搖曳嘅電燈泡,檜木浴槽,茶香爐,看似微不足道嘅配件全部都係旅館嘅歷史痕跡,好值得由心去感受!
最愛呢度嘅早餐可以食到田舍風和食,一路食住料理一路欣賞住餐廳帶有少少大正味道嘅室內設計,完全係理想早餐嘅模範!雖然呢間旅館好農家feel,但同樣都可以食到高級嘅手作料理,最奢華嘅一定係限定一日只有10set嘅北海道美食,仲可以喺土藏個室入面慢慢品嚐,唔話佢卧虎藏龍都唔得啦!
定山渓温泉ぬくもりの宿 ふる川
地址:札幌市南区定山渓温泉西4-353
電話:011-598-2345
詳情按此
7. 定山渓第一寶亭留 翠山亭
已經開業有60年嘅「翠山亭」全館分為和室,和洋室等等唔同房型,加加埋埋有成17種房型總共60間客房,當中有半數房間嘅浴池一扭開水龍頭就可以浸到定山溪嘅泉水,想臨瞓前浸又得,起身即浸又得,超爽!
公用嘅大浴場採取男女交替制,唔理係男住客定女住客,都保證可以浸到極具特色嘅定山溪溫泉!
喺呢間旅館除咗可以選擇喺房入面用餐,亦可以到館內設有個室嘅「松庵」用餐,只要交代餐飲預算,就可以以有限嘅金錢食到用北海道食材製作嘅極級佳餚同北海道地酒!如果想親眼一睹大廚製作美食嘅過程,推薦大家一定要去「桑乃木」,所有山珍海味都係用備長碳嚟燒,有套餐亦可以散叫,營業到夜晚11點,臨瞓前去食返個宵夜先都仲得!
定山渓第一寶亭留 翠山亭
地址:北海道札幌市南区定山渓温泉西3丁目105
電話:011-598-2141
詳情按此
8. 知床グランドホテル 北こぶし
喺被稱為世界自然遺產嘅知床,呢間大型嘅resort hotel「北こぶし」都可以話係當地住宿嘅表表者!房內嘅大玻璃窗,唔單止將知床室外絕景延至室內,仲好成功地為房間營造極舒適嘅開放感,住喺入面,簡直係帝王式享受!
位於8樓嘅大浴場都係旅館嘅一大賣點,室內嘅「大海原」,室外嘅「汐音」同「星の湯」向海一面全以大型玻璃窗取待傳統石屎牆,所以無論係夏天嘅海景定係冬更嘅流冰靚景,呢度都可以一覽無遺!
要食知床嘅真.滋味,咁就一定要早少少去試吓餐廳嘅早餐buffet,單單係早餐就已經有成50種唔同菜式,當中嘅蔬菜更加係由當地農家直送,新鮮程度可想而知!
知床グランドホテル 北こぶし
地址:斜里郡斜里町ウトロ東172番地
電話:015-224-2021
詳情按此
9. しこつ湖鶴雅リゾートスパ 水の謌
「水の謌」係一間位於支笏湖被大自然包圍嘅高級旅館,唔同種類嘅房型都可以為旅客帶來唔同嘅住宿體驗,當中有附有展望浴池嘅客室,附設露天風呂嘅客室,和洋室同一般客房,室內設計勁有resort feel,舒服到check-in咗就想攤喺度hea!
大浴場嘅「しこつ美湯」又被譽為美人湯,柔和嘅泉水浸完之後即刻覺得自己皮膚又好咗人又靚咗!
如果你都係極注重養生同健康之人,呢度嘅餐廳「アマム」就啱哂!有得食超新鮮沙律同蔬菜之餘,料理更加係即叫即煮即食,賣相精緻可愛嘅甜品又任食唔嬲,美食當前真係會忍唔住食多兩件!
しこつ湖鶴雅リゾートスパ 水の謌
地址:北海道千歳市支笏湖温泉
電話:0123-25-2211
詳情按此
10. あかん鶴雅別荘 鄙の座
想同時間睇到阿寒湖同綠林景色,仲唔係呢間位於湖畔嘅「あかん鶴雅別荘 鄙の座」!呢間高級旅館走古民家路線,只有suite room一種房型,室內空間唔止超大,仲附設私家露天風呂,想再寫意啲可以預約埋房內美容服務,歎盡喺香港極少機會可以歎到嘅貴婦生活!
「鄙の座」位於北海道東面,有住地理上嘅優勢,所以可以隨時食到新鮮海產!呢度嘅餐飲可以喺房間享用或者去特設嘅個室料理茶屋「ひな」享用,而早餐更加係由料理長親自主理,新鮮燒魚,漬物等等都已經被大家列為必食之選!
あかん鶴雅別荘 鄙の座
地址:北海道釧路市阿寒町阿寒湖温泉2丁目8番1号
電話:0154-67-5500
詳情按此
以上文章內容轉自:Relux


text:
九龍灣
九龍灣(粵拼:gau2 lung4 waan1;英文:Kowloon Bay)係一個喺香港九龍半島以東,香港島以北嘅海灣,係維多利亞港嘅東面部分,喺紅磡同埋鯉魚門之間.呢個灣喺起緊啟德機場新跑道嘅時候俾人分開做兩半.
喺牛頭角附近,九龍灣東北角嘅填海區亦都係叫做九龍灣,以前叫做牛頭角工業區.喺九龍灣地鐵站起咗之後,呢一區就俾人叫做九龍灣嘞.近地鐵站嗰一邊係住宅區,而近海嗰一邊就係工業區.呢一區基本上係牛頭角嘅延伸,所以有啲設施,好似牛頭角警署咁,係喺九龍灣嘅.
行政改
喺行政上,九龍灣填海區(除咗啟德機場範圍之外)同埋跑道以東嘅水體係屬於觀塘區嘅.機場嘅範圍同埋跑道以西嘅九龍灣係屬於九龍城區嘅.
地理改
喺20世紀,九龍灣曾經進行過幾次大型嘅填海,就係連而家遠離海邊嘅新蒲崗都係填海填返嚟嘅.
而家九龍灣嘅東面有一條防波堤保護住,形成咗一個避風塘.避風塘裏面有一舊礁石.其他有啲好似海心島咁嘅礁石,喺歴代填海工程嗰陣已經填咗入去內陸地帶嘞.
特徵改
舊啟德機場係喺個灣嗰度填出嚟嘅,佢嘅跑道三面俾水包圍住.
將來改
政府曾經計劃將個灣嘅一部分,甚至成個灣,填咗嚟同啟德機場一齊供應土地嚟起住宅,運動場同埋一個郵輪碼頭.土地需求嘅淢少,同埋環保問題,使到計劃要重新檢討.
交通改
九龍灣填海區有港鐵觀塘綫嘅九龍灣站服務,亦有好多巴士線.五號幹線同七號幹線喺九龍灣交匯.啟德隧道嘅東面出口都係喺九龍灣.
教育改
九龍灣出名嘅學校有港大進修學院,公開大學市區中心,仁濟醫院羅楚思書院同埋天主教柏德學校等等.


text:
終於都黎到最終回喇,今次會 post 埋零零碎碎放係 office 既 Pekkle collections,如果唔再入貨既話,所有擺係 office 既 collections 應該都已經〝亮相〞哂....
前文提過,擺係 office 用緊既兩格紙皮櫃桶,木製既紙巾盒同埋 magazine file〔其實一共有四個,右邊仲有兩個 magazine files 嫁,不過費時比 d 雜亂既文件入鏡,所以冇影到!〕仲有一個雀巢奇趣杯既 Pekkle 火車卡公仔....
紙皮櫃桶上面既 Pekkle 公仔,其實底部都印左公仔,不過一模一樣既,費時再影...
兩架櫃桶內既 Pekkle 精品一大堆,有正版野,亦都有老翻,總之就全部都係 Pekkle 啦!就當考下你地眼光認唔認得哂 d 精品,唔再逐一介紹喇!
原來擺係 office 既長間尺都有兩把,上圖既櫃桶精品都曾經出現過,不過呢把就係平時用既,老翻 clear holders 兩本,paper clip 兩個,memo pad 連櫃桶 set 一個,雀巢雪糕 Sanrio 火車連雪糕杯一 set〔仲有條火車軌嫁!不過因為時間倉卒,砌唔切成架火車連路軌...〕
擺係寫字檯周圍既 Pekkle 精品....
膠公仔大特寫,之前見其他 blog 友 post 出黎既係一 set 十個,唔知點解我呢 set 得八個,唔通比人呃左
咁鍾意 Pekkle,電腦當然唔少得啦!我覺得個 LCD 高度唔夠,求其搵個紙盒架高左個 LCD,我連個紙盒都要用 Pekkle 花紙包得靚靚仔仔〔不過係搵我同事代勞既!〕,咁對住做野都會開心 d 啦!
screensaver 都係 Pekkle....
之前係第二篇 blog 出現過既水松木板,係同事送既.... 仲有都係呢位同事送既 Pekkle 摺紙....
放係 office 用既 spare 縮骨遮,一共有三把,前面兩把係正版,最後果把係老翻!
office 唔少得既 cushion !呢個咪就係好多 Pekkle blog 友之前係一田購物日瘋狂搶購既音樂 cushion 囉,我屋企仲有一個,唔知點解呢個 cushion 套洗極都係有漬,反而係屋企果個就乾淨得多,証明 office 好污糟!
無喇!無喇!終於都 post 哂擺係 office 既 Pekkle products 上 blog 喇!應該都冇野漏既,就算真係漏左,應該都係之前唔同 topic 既 blog 度出現過!終於都收得工!齋一個 topic 都可以寫左三篇 blog,可想而知,要影哂佢地時,係幾咁勞師動眾呢?依家唸番起當時拎哂出黎,再執番入去時既情景都怕怕.... 真係搞一次都已經夠哂皮喇!


text:
「選委」
香港嘅特首係由一個一千二百人組成嘅選委會通過投票而決定邊個會成為香港嘅特首.就係因為咁香港嘅特首唔係一人一票選出嚟,而係由功能界別嘅選民,投票選出代表佢哋嘅委員去投票,因此被喻為小圈子選舉.正正因為咁,作為一個功能組別嘅選民就更加應該去投票俾代表自己業界嘅委員.不過過去咁多年好多人都唔知佢哋有得投票,甚至乎覺得投嚟都無用.不過如果自己有票都唔投,點樣對得住自己嘅下一代?就算好難去改變都好,最起碼自己盡咗本份!
「特首」
雖然今日對於好多人來講或者無乜意義,因為今日係選委會選舉,而好多人都唔係功能組別嘅選民,所以無得投票.就算前幾日梁振英話選擇唔角逐連任,而今日仲未知道仲有幾多人會出嚟競逐下一任特首,但係咁做唔代表唔去投票.而事實再一次證明今次嘅選委會選舉應該係歷年最多人投票,因為大家都不滿香港嘅現狀,亦都希望下一任嘅特首會比梁振英好.不過到最後當然都係一個由一千二百人組成嘅選委會去決定,所以只係希望揀個相對好少少嘅做特首.
「下任」
好多人都話六八九唔競逐連任係好事,但係最令人擔憂嘅係邊個會出嚟參選.如果真係葉劉嘅話,我諗情況唔俾依家好,因為相信佢一定會推行實施二十三條.以至於林鄭,佢之前話唔會參選,但係當梁振英話唔角逐嘅時候,佢又話積極考慮.咁即係點?當然有啲人話希望財爺出嚟選,因為佢依家民望最高,但係點解感覺好似之前曾蔭權咁.都係嗰句,就算依家好似睇落幾好都無用,要真係做得好都真係要上咗場先知.所以點解要選啲自己業界信得過嗰啲去代表自己.
Also published on Medium.


text:
2016年8月30日星期二
2016年8月26日星期五
回禮
好耐之前表姐送咗兩樽榛子朱古力醬俾我,我應承佢用個醬整番個西米布甸俾佢做回禮,不過因為早前不在狀態,乜都唔想做,所以一直都無行動.
上個禮拜大表哥見到我因為藥物副作用關係,攪到依家又熱又濕嘅天氣手指都乾到爆拆,所以佢就送咗枝 "隱形手套" 俾我,等我成日濕水做嘢都唔使咁傷!
趁依家狀態唔錯,整個西米布甸一次過做回禮算喇,懶得就懶嘛,哈哈!!
2016年8月23日星期二
涼伴青瓜雞髀菇
香蕉放雪櫃保鮮
一直都知道香蕉係唔可以放雪櫃保存,因為會凍壞蕉肉,所以每次都唔敢買得太多,因為當香蕉熟時就會一下子全部熟哂,食唔切就會熟到爛!其實都已經學識咗用香蕉整蛋糕或放冰格雪硬做雪糕,但始終都係要有時間得閒先可以整,冰硬咗嘅香蕉解凍後又唔可以再食,所以始終都唔係最理想嘅保存方法.
早前老友 Winnie whatsapp 咗我一個方法,可以將香蕉放入雪櫃又唔怕會凍壞,試過又真係 OK 喎,見到 blog 友小月都同樣成功,所以真係要同大家分享一吓呢個方法.
2016年8月21日星期日
WeWah Concert 2016
時間真係過得好快,眨吓眼喺 WeWah 已經做咗義務導師一年!上年嘅呢個時候我都有參加畢業禮音樂會,當時係以準導師身份出席,今日嘅我唔單只係正式導師,自己教嘅兩個學生都要上台演奏.
唔知點解,覺得教 WeWah 嘅學生會比較開心,即使係義務性質,甚至連車馬費都無,就連學生嘅資質都未必係好好,但心裡面就相對特別用心去教佢哋,可能係因為學生同家長都會較為懂得珍惜,對導師亦會比較尊重同感激.
2016年8月18日星期四
多謝素友
2016年8月14日星期日
素肉粽
又玩包粽喇,今次學識咗包三角粽!
包咗幾次之後,發覺真係要買啲靚嘅粽葉同水草先得,唔使包包吓塊葉又裂,漏哂啲料出嚟;到紮粽時條水草又好易斷!!之前因為第一次買無經驗,唔知道唔同價錢有咩分別,用哂手頭上嘅葉同草之後再買時就識喇.水草應該都唔會再買喇,學網友用繩紮好過,實唔會斷!!
2016年8月9日星期二
山合桃無花果鄉村包 Pecan & Fig Country Bread
近排多數都係食麵包機整嘅麵包,但其實我就唔係太鍾意,因為個 texture 實在太軟熟,唔係我杯茶呢!不過就真係方便兼慳時間,夜晚準備好哂材料放入麵包機內,預校好時間,第二朝起身就有出爐麵包,唔使自己做功夫之餘又食得相對健康,總好過出街買 "化學包" 食啦!
趁連續三日 dayoff 喺屋企,好好休息之餘,又整番個半人手製作嘅山合桃無花果鄉村包先!
2016年8月8日星期一
同一材料攪掂兩餐
依家天氣咁熱,喺廚房做完嘢之後,真係成身濕透,好似俾桶水由頭淋到落腳咁!!所以盡可能都簡單為主,做得少啲得少啲,盡量縮短喺廚房嘅時間.
今日買咗一份材料就攪掂哂兩餐喇!第三餐整韓式炒粉絲,喺啲材料度每樣留起少少,再開個麵糊,咁就整好第二餐嘅韓式雜菜煎餅,真係名符其實懶到爆!!
2016年8月2日星期二
又整 panini 喇!
實走唔甩!!
2016年8月1日星期一
夜香花
今朝去到街市時,見到勁多人,比平時特別旺,好多檔口都做到唔停手,又有一,兩檔菜檔直情無哂嘢賣,提早收檔.我幫襯開嘅菜檔都好似賣完賣剩咁款,後尾先知原來天文台講咗今晚會改掛 8 號風球,唔怪得之街市咁墟冚啦!
其實都唔係好明點解次次打襯風啲人都咁鬼緊張,好似就快飢荒無得食咁係咁搶,攪到啲檔主同職員做到黑哂面,發哂脾氣,查實依家情況都唔會好似以前細個嗰陣時咁 "物資短缺" 啦!
訂閱: 文章 (Atom)


text:
2 MAY 2017(TUE)
依定天氣都帶點濕濕笠笠,都係時候要煲多啲祛濕解毒嘅湯水.講到最好嘅祛濕湯就一定係牛大力土伏苓,我之前都有煲過牛大力土伏苓粉葛豬骨湯(按此重溫),由於帶有啲豆味,所以小小豬就唔算鐘意飲,只你應酬式飲左一碗.
前日帶小小豬去興趣班時,等放學嘅時候行過食材店,店主姨姨教緊其他客人煲牛大力土伏苓茶,話煲出嚟有益之餘,甜甜地又有蔗味,絕對啱各位大小朋友.見佢講到咁正,所以我又買一份嚟煲俾小小豬飲啦~
上次我煲嘅牛大力同土伏苓就係濕貨(即係新鮮嘅),今次嘅就係用乾貨(即係中藥材店嘅),我都發揮問題少婦咁不停問店主姨姨兩者有咩分別,原來乾貨(即一般嘅藥材店買到嘅各材料)就係經過切片晒乾或者先蒸熟再曬,咁佢就冇咁寒涼,適合唔同體質嘅人仕,尤其更加啱小朋友飲呀!
材料:牛大力一両,土伏苓一両,糖冬瓜約十條及腰果半碗~
將所有材料清洗乾淨~
煲內放入8碗水~
然後加入所有材料(糖冬瓜除外)~
待煲滾後,就可以加入糖冬瓜,然後用大火加蓋煲約10分鐘~
最後加蓋慢火煲30分鐘~
煲好後先隔去材料,待涼後就可以飲啦~
上次飲牛大力土伏苓粉葛豬骨湯就十萬個不願意(因為煲出嚟烏卒卒),不過今次出奇地小小豬勁鐘意飲,飲完一杯再一杯,唔洗一晚就成支500ML完成品俾佢飲晒.
不過其實又真係幾好飲,入口丁點藥材味都冇,仲有勁香嘅竹蔗味,所以唔止小小豬,就連多多要求嘅老公都讚好!
只要兩位老細鐘意,尤其食個係咁簡單又易煲兼好好飲嘅涼茶,我都唔怕密密煲啦!


text:
關於雀巢咖啡動畫配音嘅五件事
1.
「建設性批評」唔係索性叫過第二個人做,或者數你有咩問題,而係要你俾改善方法.亦即係,配得唔好嘅話可以點配,點學,由邊度做起,由咩地方改善.
批評之所以會有建設性,係因為你講完之後,對方會知道可以做咩.直接話「你配得咁難聽不如唔好配/搵過第二個人配」,等於勸退.數完你一堆但唔講清楚應該點改善,等於射後不理.
做唔到建議,最起碼可以做到嘅係,同情地理解點解會有呢個問題.齋屌係無撚用.
2.
如果一套作品或一個人會代表成個界別,通常都係因為兩個原因同時出現:呢個人或者作品好出名,同埋呢個界別無其他人夠呢個對象出名.唔想被人代表,淨係鬧作品,繼而切割,其實都唔夠.最好就係由提高界別裡其他人嘅知名度和個人特色,多D宣傳作品,避免被某件事某個人代表.
3.
會揀用演員,而唔係配音員,係錢作怪.其實大量相關嘅動漫畫作品已經講過,在日本選角嘅過程裡面,「演技」只係其中一個要素,日本早就以咩唱歌演戲電台節目MC雜談形象同埋既有名氣等等企劃能力考慮選角.《天氣之子》嘅選角就有 Marketing 嘅成分.
當然,香港同日本嘅聲優市場成熟程度唔可以同日而語.要在聲優實力之外還有其他技能,需要有呢種需求嘅市場.雀巢咖啡其實可以講話開左呢個先例.
4.
我知道香港有配音員同埋相關嘅配音迷.但係,在網路留言版(例如藍版)見得最多的,通常都係無謂人際關係花生,同埋配音迷之間嘅鬥嘴.
比起無止境嘅澄清同埋網路爭辯,比較現實嘅做法是用正面嘅事去覆蓋呢堆聲音.澄清反而會令更多人知道有呢堆新聞,遠遠不及你出 Post 傳教,帶出香港嘅配音員有咩值得欣賞嘅地方要實際.
類似嘅概念我已經講到口臭.就只係,唔知道點解雀巢咖啡呢單野係可以講到2046都仲有野可以寫,因為實在有太多莫名其妙嘅批評同埋意見.大概寫埋呢次就無了.
5.
最後,呢篇係廣東話寫.
我知道有唔少台灣人會睇我寫嘅野(Page 後台顯示有六成幾,我估實際數字會多好多).不過我幾堅持呢篇要用廣東話,因為議題係香港本土嘅事.
成日都想講,如果觀眾或者 Fans 想多D創作者做本土創作,要咩字幕公司有本土字幕,你係唔應該主張咩本土情懷或者有咩本土文化,或者主張本土化成本極低,而應該主張本土有幾大市場.你同生意人講文化,等於同食齋嘅和尚講肉幾好食,屌你你係唔係戇撚鳩撩交打?
創作者其實係生意人.要生意佬打某個市場嘅生意,首先要有人睇,有人消費,有人買,有人要,要有錢賺.最起碼唔會餓死自己,維持到光合作用,咁先有得講文化.
係啊,窮起來人就係咁惡,就係寫野咁市儈啦.鬼叫我窮,呢個地方連我呢個小小嘅寫手,都養唔起咩.所以咪要用書面語寫文,寫俾台灣人睇囖.


text:
13 DECEMBER 2016(TUE)
朋友係要去見嘅,所以當朋友問我有冇興趣一齊去歎可愛嘅熊仔下午茶,貪玩嘅我就當然即刻二話不說答應啦.既可以充充電,又可以食個可愛下午茶,都幾好玩哦,所以今日趁小小豬返左學之後,就去DK Cuppa Tea歎佢地最新嘅「皇家奇想曲」下午茶啦~
其實DK Cuppa Tea嘅下午茶我都成日聽朋友介紹,每一次嘅主題都係好吸引,有木馬,貓仔,鴨仔....好多都好特別.今次就英倫熊仔為主角,總之就係熊...全部都係熊啦!
先嚟一杯暖烘烘嘅薰衣草朱古力茶,淡淡嘅朱古力味有帶點薰衣草真係好特別,我自己都飲咗好多杯呀~
等咗一陣,我地嘅下午茶已經準備好,真係超靚呀,如果小小豬在場一定尖叫不停,因為佢就係最鐘意啲毛毛熊公仔~
我個人就最鐘意那朱古力皇冠下嘅黑松露芝士蛋糕,將黑松露混合係芝士蛋糕之中,估唔到個味係咁夾,真係超級好食,香而不膩仲一啲都唔覺得甜,絕對係我嘅大力推介呀!當然旁邊嘅小熊守衛牌唔可以錯過,以黑朱古力精細地刻畫,造得都好仔細,真係有啲唔捨得食.唔食唔食...都係要食(唔好浪費嘛),一向黑朱古力都俾我有一陣苦澀味,不過依個又真係一啲都唔覺,令我對黑朱古力改觀了~
印有英國旗圖案嘅榛子馬卡龍,唔甜得嚟個榛子味好出,真係好想食完一粒再一粒呀~
玫瑰朱古力心太軟蛋糕,暖暖嘅甜點充滿濃郁朱古力同埋玫瑰嘅香味~
除左甜點之外,SET內亦配有鹹點,同樣都好有驚喜.法國鵝肝配上小餅乾,芝士拼盤,提子鬆餅同埋莎樂美香腸薄片.不過論最吸引我嘅,就一定係英式芝士肉醬肉丸,估唔到一個簡單嘅肉丸,可以變出咁有特式,同平日食嗰啲真係好食好多呀~
食飽飽之後,店員就會同我地玩個小遊戲,係五張「魔法咭」內隨心抽一張,之後就會為我地介紹屬於我嘅香薰精油及其療效~
原來我係啱用香柏木,佢嘅代語就係耐性,力量同可靠性,又好似幾準哦,我依排嘅力量又真係好弱,充滿負能量,睇嚟又真係要搵啲可靠性朋友幫幫我呀~
最後,下午茶還附送皇室小熊明信片,將願望寫上之後,就可以放到店門外的皇家郵寄筒寄出,睇下自己嘅願望會唔會成真啦~
食左一個又靚又好味嘅下午茶,又同朋友暢談一番,真係充滿力量,又可以返去服待兩位老細了.
依個SET供應到二月尾,就到時間一定要帶小小豬嚟,有咁多熊BEAR BEAR陪佢食嘢,佢一定勁興奮呀!
**我地的FACEBOOK PAGE,齊齊來交流親子.育兒.烹飪啦**


text:
「Erica?好貪錢㗎喎,結咗婚?佢老公好有錢㗎?」
聽到舊同事咁樣評價Erica,有時都忍唔住要講兩句:「佢好貪錢咩?點解要聽一面之詞?」
負皮Erica係我舊同事,話佢貪錢嘅人都係我舊同事,Erica以前條仔亦係我舊同事,而呢個貪錢形象,係佢以前條仔分手後周圍同人講嘅,所以嗰個圈子嘅人聽完就先入為主,個個都覺得Erica係嫌棄條仔冇錢,拜金又現實.
我同Erica好耐之前已經傾過呢個問題,佢直認不諱:「係呀,我係嫌棄佢冇錢,仲好討厭佢次次出去食飯都冇打算埋單,連AA制都冇打算,每次侍應拎張單埋嚟嘅時候,佢都係玩緊電話,10次有10次都係咁,直至有一次我忍唔住話已經請咗好多餐,問佢有冇打算請下我食飯,或者唔使請,搵次主動埋下單,最多我畀返自己嗰份,然後佢就發脾氣,話我斤斤計較,最多之後撳返錢界我,但其實一直都冇.」
Erica繼續講:「我仲好憎佢每逢月尾都問我借錢,因為佢拎晒份糧去賭馬,雖然佢借我嘅錢唔算多,每個月一千幾百,加加埋埋總數都係萬幾蚊,不過從來都冇還.」
「我仲睇唔起佢話想轉工,講到我辭職嗰日都未見過佢send一份CV,淨係識日日怨,怨老細唔好,公司唔好,同事唔好,福利唔好,除咗埋怨,佢根本冇任何實際行動.」
「每一次我同佢分享自己工作上嘅開心事,或者一啲有成功感嘅事,佢都會不斷潑我冷水,從來冇認同或者讚美.」
Erica話,某程度上啲人係冇講錯,所以唔使解釋,佢的確係嫌棄以前條仔冇錢,但佢從來唔係想要前男友啲錢,只係好介意呢個人冇上進心冇計劃冇良心,所以先搞到成日冇錢,同時不斷怪責其他人同埋環境令佢冇發圍,長期覺得自己懷才不遇.
我由得Erica繼續發洩,講出嚟或者會令佢釋懷.
「我唔怕同鍾意嘅人一齊捱,每個人都有高低起伏,對於有上進心同埋勤力嘅人,我相信低潮只係一時.我最嫌棄係佢用懷才不遇,甘於平淡呢啲字眼,美化自己嘅無能同埋懶散,因為佢根本冇任何才幹,唔關有冇伯樂事,佢亦唔係平淡,平淡係指搵幾多食幾多,佢係搵幾多,賭幾多,然後大安旨意月尾問我借錢.」
我:「咁你最初又同佢拍拖?」
「最初?最初佢講到自己有好多計劃,有好多理想,有時真係相處耐咗先會發現,有種人嘅理想永遠流於空談.」
其實Erica而家個老公都係冇車冇樓,不過佢話:「起碼有上進心,誠實,唔會認屎認屁.」
我做咗Dating Consultant一段日子,從來冇見過有研究或者數據去證明,搵唔到錢嘅人,係會比搵到錢嘅人更加真心同埋更有品,兩樣嘢完全唔掛勾,反而見過好多人經常覺得自己懷才不遇,睇見其他男人成功,就話人哋符碌,靠屋企,死好命,睇見其他女人搵到錢,就話人做雞,靠個樣,畀人包,呢種人用咗大部分時間去埋怨同埋嘲笑別人,但好少花時間去計劃同埋改善自己.


text:
其實搵到啱Key嘅同事真係好難得,我喺呢間公司就有幾個同事可以推心置腹,大家未必同一個部門,但係公事上會互相幫忙,私底下亦成日出去飲嘢食飯.
我哋幾個男仔都係嗰啲好易話為嘅人,例如我以前讀書經常打羽毛球,可惜畢業之後舊同學各有各忙,身邊啲friend又唔鍾意打,搞到荒廢咗好耐,點知我講完一次之後,嗰幾個同事就主動book場,未有疫情前每個禮拜梗有一晚會柴娃娃去打波,呢啲日子真係好開心.
而家冇咁開心唔係因為體育館關閉,而係我同其中一位男同事疏遠咗,呢度稱呼佢做Ray,本身我同佢好friend,係成班人當中特別再投契啲,雖然佢喺公司比我高級,亦係隔籬team個leader,但可能工作上冇利益衝突,大家反而無所不談,其實Ray都係大我7至8年,有時覺得佢好似大哥哥一樣,我之前失戀都有同佢呻過.
Ray嘅外型有啲似一個叫黃嘉樂嘅藝員,不過就成熟啲,佬味重啲,有晚大家打完波食糖水,各同事四散後得返我哋兩個同路,Ray突然好認真向我表白,原諒我唔想憶述當中細節,因為for我嚟講真係接受唔到,亦唔想再講返,總之Ray就話自己係鍾意男仔,希望我可以畀個機會,嘗試同佢喺埋一齊.
唔識點形容,但我百份百鍾意女仔,hehe冇諗過,亦唔想諗,我承認當時係覺得難頂,如果佢輩份方面唔係公司嘅senior,而係年紀相若嘅平輩friend,我估自己應該爆咗粗.呢句絕對冇歧視成份,亦唔抗拒同鍾意男性嘅男人做friend,只係發生喺自己身上真係唔得,所以我當晚就以講笑方式打圓場,係咁叫阿Ray唔好玩,佢係一個好識做嘅人,冇迫我表態,亦冇繼續講落去.
之後喺公司嘅日子,我同Ray見到面就尷尷尬尬,以前一見到就講笑傾計,而家頂盡係點下頭,成班男同事約放工食飯,由於我唔想轉變咁大,驚其他人會奇怪,所以照常出席同事飯局,點知反而係阿Ray不斷缺席,佢次次都話多嘢做join唔到.
唉,我都唔知佢係嬲我,定係純粹佢自己覺得瘀,一句講晒,而家個氣氛怪到離譜,我諗自己喺街撞返前女友都冇咁尷尬.
我都曾經爛蒲爛玩,同初相識啲女one night stand冇問題,就算對住唔鍾意嘅女,我一樣可以同佢哋搞嘢,但男人真係唔啱我,唔得唔得,加上從未試過有男性向我表白,真係唔識得點樣同阿Ray再相處.問心嗰句,我係覺得好可惜,同事之間好難咁friend,男仔同男仔都未必一定啱玩啱傾,而家因為咁而好似冇咗個老友,真係有少少難受.
投稿:羽毛球界巨根
===
❤ 講開呢個主題,睇返一篇開心啲嘅舊文,來自情侶座.
《個女帶另一半返屋企食飯,而另一半係個女仔》
https://hkofficedaily.com/?p=2530


text:
2016年12月26日星期一
聖誕一二事
平安夜日頭冇嘢好做,去咗維也納附近一個鎮仔.喺墳場見到呢個自然景觀.
啲樹結咗冰.
啲冰係一條條的.
墳場中嘅聖誕樹.
跟奧地利人習俗,平安夜拆禮物.由遠方寄嚟嘅復刻版.話佢復刻因為好幾年前自己買了用卡嘅版本.
男人愛轉台. 平安夜冇好節目睇,轉轉吓....講廣東話嘅?!!!開心得太早,之後全部都係講德文的.
去子夜彌撒, 時間尚早,睇吓今年新嘅Weihnukka燈飾.(Weihnachten聖誕 +Chanukka猶太教嘅 Hanukkah)完全冇美感,似一支支煙仔.
返屋企時都已經過咗十二點半.呢個日頭好多人影相嘅樓梯,呢個時候完全冇人,梗係要影吓啦.
香港國王子肯露面,簡直係聖誕奇蹟.
32 則留言:
總覺得要下雪才似聖誕!回覆刪除
奇蹟出現,只因聖誕節.
政治要正確,香港唔喺國呀,回覆刪除
小心返唔到香港😂😂
套戲似係警察故事喎回覆刪除
呢度半夜居然播無間道2, 不過佢地都係講法文
香港國見嘅大婆大富翁唔同版本回覆刪除
王老子聖誕又唔著紅當當出鏡
嘩,你果邊好涷冰冰喎,我哋好暖笠笠,有11度呀回覆刪除
我特登搵個放大鏡來睇,哈哈…回覆刪除
你個王子樣就睇唔到,但我好似看到有梵高兩個字喎?回覆刪除回覆
訂咗期刊點解唔知幾時再派?期刊唔係定期派嘅咩?你啲鄰居門口又有無呢啲信封呢?回覆刪除
一條條嘅冰叫soft rime,係由fog形成
冰有好多種,你google "hair ice"同"Frost flower"睇圖片,好amazing!
我度試過結透明嘅冰,周圍好似變咗玻璃世界咁,好靚㗎回覆
咁希望奇蹟陸續有來啦XXXD回覆刪除
好美的冰樹,我有幸見過王子呢回覆刪除
你嗰邊電視會播廣東電影咁得意既?回覆刪除


text:
最近鬼咁火紅嘅商品-珪藻土地墊,已經成為大家團購嘅新目標,睇定佢嘅吸水力強大嘅特點,業者除咗做地墊,都好多廠商將佢做為杯墊,比起普遍嘅矽膠杯墊看似功用性更高,然而你知唔知呢個珪藻土背後嘅吸水原理究竟係點啊?今日就畀小編嚟同大家解說.
市面上睇到嘅珪藻土,矽藻土,矽藻土,其實都係只同一樣嘢,而佢屬於一種天然物質,因為生長速度快,係大量生長又死亡之後,細胞壁們會形成沉積岩,呢個就係我哋熟悉嘅珪藻土.而呢天然物質嘅最大嘅特色就係多孔隙,吸走快蒸發都快,呢個就係矽藻土擁有強力吸水嘅主因.近年嚟都好多建商會使用珪藻土做為建材,事關孔隙間大又充滿住空氣,相較於同樣厚度嘅紅毛泥,矽藻土嘅隔音效果,隔熱都唔輸畀佢.
除此之外除臭都係珪藻土嘅一大特色,咁咪好多公司禮品鍾意揀尼個材質作為原料羅.同竹炭,咖啡渣嘅原理一樣,多孔隙嘅緣故所以可以吸附異味,同時間都可以去到隔嘅效果,講到抗菌嘅地方,好多業者都係包裝上標註可防黴抗菌,然而珪藻土主要嘅成分係二氧化矽,長時間保持潮濕嘅情況下細菌當然會較易生長,即便可以趕保持乾燥,都唔保證唔會發生發霉跟細菌滋長.
最後關於珪藻土嘅保養方式,建議係唔好經常清洗,如果要清潔嘅話,使用清水並逃過使用清潔劑同擺係太陽底曬,對於自然物質嚟講,清潔劑嘅內容物易造成結構破壞,令吸水力大幅嘅下降.
睇到呢邊你係咪對珪藻土有一定嘅概念,下次當你係揀公司禮品時,會清楚每樣產品嘅內容,無論係矽膠杯墊,PVC材質嘅攝鐵,珪藻土地墊等,成本,梗係一大考量,唔同嘅材質有唔同嘅利弊,而最重要嘅係:乜嘢先係岩你嘅需求.


text:
佘詩曼 甜爆有拖拍 隨時閃婚
撰文:東方新地
佘詩曼:一直有拖拍
16年離巢無綫,轉往電影界發展又北上搵真銀,佘詩曼終於回歸香港同老拍檔黃子華合拍賀歲片《棟篤特工》.等到頸都長,農曆新年,《棟篤特工》正式公映,阿佘聯同子華及一眾演員密鑼緊鼓四出為新戲宣傳造勢.
離巢後人氣,片約繼續上揚,工作排到密密麻麻,平時唔使開工都係同七魔女聚會或者做孝順女陪媽媽,不少人擔心42歲佘詩曼疑似感情多年空窗冇著落,阿佘就自爆雖然目前單身,不過多年來斷斷續續都有拖拍:「呢幾年梗係有拍過吓拖啦,不過就梗係唔話畀你哋知啦,咩都話畀你哋知咩!如果有穩定戀情被影到或者公開咗,我覺得都好自然,若果真係成事嘅時候,一嚟係開心事,二嚟想避都避唔到,到時都會同人分享,等我好消息,OK?」
至於依家感情狀況,當然不乏追求者,但追求人士亦都貴精不貴多:「追求者唔使咁多,好嘅一個就夠,我又要做嘢,應付唔到咁多人.我諗呢啲嘢要睇緣份,有時人哋刻意討好,我會唔知佢想點,但好自然令我欣賞佢,我覺得最舒服,先至會長久,因為我欣賞嘅係真正嘅佢,遇著啱就唔等喇,呢個年紀仲邊有咁多時間醞釀呢?所以我覺得唔排除閃婚呢個可能性,遇到啱就會去做,但單身生活我都享受,唔會為結婚而結婚囉.」
過億身家五樓揸手
佘詩曼由97年選港姐紅到依家,肯做肯捱有價有市,最緊要亦都投資有道,正如范冰冰講過:「我不嫁豪門,我就是豪門!」阿佘毋須為結婚而結婚,皆因名下物業豪宅遍布港九新界,嫁妝粗粗哋都過億,搵另一半絕對要小心揀:「擇偶條件,我諗要好似全盒咁,乜都有啲,唔需要超級靚仔,唔需要超級有錢,或者超級叻,但係唔係好樣衰,唔好太廢咁囉,個個見到全盒都好開心,我都想搵一個我會欣賞嘅人,啱傾啦,同埋要read到大家嘅mind,起碼唔會講完嘢之後唔知講乜.其實我冇刻意去揀邊一類人,我諗圈唔圈中人各有各好處,同圈外人生活可能會正常啲,同圈中定圈外人拍拖始終都有啲分別嘅,我未試過,我又真係唔知得唔得.」
七年之癢再合作
七年前合拍電視劇《絕代商驕》,佘詩曼與黃子華首度合作已經擦出火花,創出40點全年最高收視紀錄.七年後移師大銀幕再發放連場笑彈:「我哋兩個冇七年之癢,一拍就即合番!子華今次唔止係演員亦都會參與劇本,佢好了解我,知道我底線同埋尺度去到邊,所以呢個角色真係佢度身訂造畀我做.話說因為佢個角色曾經嚴重欺騙過我肉體同心靈,所以我用盡畢身精力去追殺佢,由交通警做起捱到上保安局局長,就係為咗用最大權力所有方法去趕盡殺絕佢.呢個角色因為感情受創,內心嚴重扭曲,鬱到個面容都扭曲,所以我講句嘢都係戚起個嘴角,從未試過咁樣衰刻薄⋯⋯唔知係唔係因為子華見到我個樣咁樣衰啦,可能驚我搶咗佢啲戲,所以佢就整咗好多仲樣衰過我嘅造型出嚟,務求冚咗我啲戲囉.」
念舊再拍戚其義
子華神都驚畀人搶戲?佘詩曼澄清純粹講笑啫:「其實子華份人做嘢時好正經,拍戲時冇整蠱我仲去得好盡㖭!有時啲造型樣衰到我都笑佢:『嘩!乜你咁都制!』為套戲真係好大犠牲!」忙完《棟篤特工》宣傳就會收爐,過完農曆新年,阿佘就話除咗同梁家輝合作的《西伯利亞風雲》同宮廷劇《延禧攻略》會輪住推出,自己將會投入戚其義監製新網劇拍攝:「我成日上網睇粉絲留言,好多人都話我咩角色都做過,係未做過律師,想我做律師喎⋯⋯今次率先爆畀大家知,過完年拍戚其義監製,周旭明編審新劇我就真係做律師,大家滿意啦?對我嚟講就真係好大挑戰,要我做好多功課,考我記憶力.至於個班底呢,幕後幕前都係合作開班底,女主角你哋知啦,男主角就要賣個關子,遲吓至公布得!」


text:
亞歷山大四世 (馬其頓)
亞歷山大四世(希臘語:AλέEavδpoς AιYός;公元前323年—前309年)係馬其頓亞歷山大大帝同巴克特里亞公主羅珊娜所生嘅仔,亦係阿吉德王朝最後一個國王.
出生[編輯]
亞歷山大喺前323年死嗰時羅珊娜重有身孕,重未知嬰兒性別,馬其頓軍隊對繼承次序意見出現分歧.重裝備步兵(hoplite)支持由嬰兒嘅阿叔腓力──一個既有癲癇症又心智唔正常嘅人──做國王,而千夫長兼近衛裝甲騎兵(希臘文:Etaίpoι)司令帕廸卡遊說佢哋等嬰兒生出嚟,希望羅珊娜生嘅係仔.於是各派系達成協議,決定由帕廸卡暫時做住攝政王而腓力就做個有名無實嘅國王,若果羅珊娜生嘅係仔,佢就生而為王.亞歷山大四世喺前323年8月出世.
攝政[編輯]
前320年,帕廸卡喺領兵攻打埃及失敗之後,俾自己嘅將領暗殺.安提帕特喺特里帕拉迪蘇斯分封協議中被任命為新嘅攝政王.佢帶住羅珊娜同兩個皇帝返馬其頓,亦唔當自己係亞歷山大帝國嘅統治者,佢任由各省督(繼業者)統治埃及同亞洲各前行省.喺前319年安提帕特臨死前,佢將攝政王個位傳畀波利伯孔而唔係自己嘅親生仔卡山德.
內戰[編輯]
卡山德當然係唔服氣,佢於是聯同托勒密一世,安提柯一世同國王腓力三世極有野心嘅老婆歐里狄克三世一齊向波利伯孔宣戰.波利伯孔就同攸美尼斯,奧林匹亞聯手應付.
前318年,安提柯摧毀咗波利伯孔嘅艦隊,馬其頓終於落入卡山德手中,波利伯孔被逼帶住羅珊娜同小亞歷山大逃去伊庇魯斯.幾個月後,奧林匹亞說服到佢親戚伊庇魯斯國王(Aeacides)同波利佰孔一齊進攻馬其頓.當奧林匹亞來到戰場,歐里狄克嘅軍隊唔肯同亞歷山大阿媽作戰,因而背叛歐里狄克.之後,波利伯孔又再奪得馬其頓.腓力同歐里狄克被虜而且喺前317年被處決,亞歷山大四世成為唯一嘅國王,而奧林匹亞實質上係亞歷山大嘅攝政王.
卡山德喺第二年(前316年)返馬其頓,亦再一次征服馬其頓.奧林匹亞即刻被處決,而國王同王太后就喺格勞西亞斯(Glaucias)嘅監守下被囚禁喺安菲波利斯(Amphipolis)嘅一座城堡.前311年,當卡山德,安提柯,托勒密同埋利西馬科斯喺大致平靜之下結束第三次繼業者之戰,佢哋之間嘅和約承認亞歷山大四世嘅權利同埋明確聲明佢會喺成年之後繼承卡山德成為統治者.
逝世[編輯]
隨著和約之後,阿吉德王朝嘅支持者聲稱亞歷山大四世應該馬上當權,而唔再需要攝政王.卡山德嘅反應係關鍵性嘅:為咗維持自己嘅統治,佢喺前309年密令格勞西亞斯毒殺只得十三歲嘅亞歷山大四世同羅珊娜.
參考[編輯]
- 《Dictionary of Greek and Roman Biography and Mythology》"Alexander IV"威廉史密夫編 波士頓(1867)


text:
香港地小人多,居住環境狹窄,唔好話儲放閒置雜物,唔少人屋企連擺放洗衣機呢類日常必需家電嘅空間都唔夠.想騰出更多空間,除咗善用 儲存箱 同迷你倉服務外,近年興起嘅24小時 自助洗衣店 慳錢又慳地方,對唔少打工仔嚟講可以話係福音.究竟呢類 自助洗衣店 同傳統洗衣店有乜唔同?又可以點樣幫你慳錢,慳地方呢?等Boxful為大家逐一講解啦!
傳統嘅洗衣店有固定營業時間,又有店員幫你洗衫,乾衣提供一站式服務,為工作繁忙嘅港人帶來便利.不過相比之下,近年開到成行成市嘅自助洗衣店就更加方便快捷喇!
自助洗衣店特色多多
呢類洗衣店最大特色就係24小時營業,而且無店員當值,由洗衫到乾衣全部都係客人自己一手操作,以八達通付款.無論你幾夜收工都好,隨時落樓洗衫都冇問題.
自助洗衣店通常採用專業高效洗衣機,仲內設自動添加洗衣劑系統,操作簡單,令客人可以經濟實惠嘅價錢就享受到專業洗衣服務,連洗衣粉錢都慳番添!
部分公司為咗吸引更多客人,更增設其他額外服務,例如提供免費手機充電同免費Wifi,又喺店內設置扭蛋機,自動售賣機售賣飲品同小食,等自助洗衣乾衣嘅客人喺等候時可以解渴充飢,打發時間,服務相當周到.
自助洗衣店興起因素
究竟點解近年多咗咁多自助洗衣店呢?其實主因都係因為而家嘅住宅單位面積太狹小.
先唔好講住劏房住客,家居得幾十呎.就算而家好多新建私人屋苑,上車盤實用面積愈起愈細,全屋動輒得嗰百幾方呎,真係空間買少見少,仲邊有位擺放洗衣機同晾衫呢?
再加上香港人工作繁忙,平日多早出晚歸.而傳統嘅洗衣店一般都喺8,9點就收鋪,遲收工嘅上班族根本趕唔切拎衫去洗,對24小時營運嘅自助洗衣服務嘅需求自然有增冇減.有商家就睇準商機,從海外引入24小時自助洗衣店嘅模式,以應付港人需要.
愈開愈多如雨後春荀
而家全港各區都有多間自助洗衣店,好似陽光洗衣集團就於去年9月開始經營24小時自助洗衣店「Sunshine 24」,目前就喺大角咀,深水埗等各區開咗分店.此外,「水漾衣坊」同「LaundrYup 洗得喜」等都係香港常見嘅自助洗衣店.除咗商戶嘅直營店外,當中亦有唔少係以「加盟」方式投資嘅特許經營店.
有咗自助洗衣乾衣服務,就算屋企太細擺唔落洗衣機都唔驚啦!屋企不用放洗衣機,自然就能騰出更多空間.所以話,自助洗衣店同儲存箱服務其實係同出一轍,都係始於空間太少的問題,絕對可以話係親戚嚟呀!
(溫馨提示:你家居空間都係太細?Boxful嘅一站式上門儲存服務,提供多種儲物箱及迷你倉選擇,幫你收納日常生活中嘅閒置物品,仲有免費上門取送服務,即刻搵我哋幫手啦!)
——
緊貼Boxful Blog同Facebook Page,獲取更多家居生活貼士!


text:
「影相」
每次旅行我都一定帶埋相機去影相,以前真係會帶幾支鏡頭同埋腳架去旅行.自己比較鍾意影風景,因為我影人真係唔叻,所以都係影下啲風景就算.而我最鍾意係影日落同夜景.因為每個地方嘅日與夜都好唔同,所以好多時都會特登去某啲景點影相.有時影相係為咗記錄自己去過嘅地方,因為有時真係去完太耐都已經唔記得去過邊.所以每次旅行都會影好多相返嚟!
「旅行」
每次去完旅行,其實最頭痕嘅係要揀相同執相.依家嘅數碼相機真係實在太方便,一日如果真係認證影相嘅話,真係閒閒哋都二三百張.所以一個旅程真係分分鐘有上千張相.當然唔係張張都靚,一般揀完都會有三分之一可以接受.以前我好少執相,但係唔知幾時開始有執相嚟個習慣.次次都話唔好影咁多,因為執相真係好辛苦,但係有時真係好難,事關錯過咗真係未必再返去!
「珍貴」
過去咁多年真係影影埋埋好多相,依家最驚嘅係唔見晒啲相.所以除咗放係自己屋企個伺服器之外,我亦都放咗係網上嘅儲存系統.因為之前屋企個伺服器差啲救唔返,所以真係好驚,之後即刻將所有相備份.依家真係無嘢怕,最怕真係無晒啲相,因為真係記錄咗好多回憶.所以話有啲錢真係唔慳得,反正依家嘅網上儲存空間都唔係好貴,點貴都唔及啲回憶貴!
Also published on Medium.


text:
機場快綫
機場快綫(成日俾人叫做機場鐵路,簡稱機鐵,英文叫做Airport Express)係香港鐵路有限公司營運嘅鐵路線,連接香港中西區中環嘅香港站,同香港新界離島區赤鱲角亞洲國際博覽館嘅博覽館站之間,屬於機場聯絡軌道系統.由於呢條線連接咗赤鱲角香港國際機場,並以特快形式運行,所以有呢個名.
概要[編輯]
機場鐵路[編輯]
機場鐵路工程係香港機場核心計劃之一,為香港國際機場同後勤區(即係北大嶼山新市鎮)興建連接九龍同香港島嘅快速鐵路.工程總共起兩條線,即係機場快綫同埋東涌綫.部分路段由兩條綫共用兩條來回方向嘅路軌,其他路段就總共有四條路軌.
機場快綫[編輯]
機場快綫係連接香港國際機場同埋香港商業中心區嘅快捷交通工具,亦係全球其中一條機場鐵路.機場快綫全長35.3公里,旅客由赤鱲角機場去中環市中心約需24分鐘.
呢條線由香港站開始,經過九龍半島西部嘅油尖旺區同新界南面嘅葵青區,連接到位於大嶼山赤鱲角嘅香港國際機場,最後去到博覽館站.喺1998年7月6號通車,係香港第一條往返機場至市區嘅鐵路線.自從博覽館站喺2005年12月20號啟用之後,機場快綫就有5個車站,當中有3個係轉車站(喺青衣站,九龍站同香港站都可以轉東涌綫,當中香港站連接中環站而可以轉乘荃灣綫同港島綫).香港站同埋九龍站係地底車站,青衣站同埋機場站係架空車站,而博覽館站係地面車站.機場快綫車站多數都設有市區預辦登機服務等等.機場快綫喺路線圖上以藍綠色代表.
此外,機場快綫亦都係參選者同埋參展商前往亞洲國際博覽館嘅其中一個途徑.由機場去博覽館站只需1分鐘;由博覽館站去市中心約需28分鐘.
路線圖[編輯]
歷史[編輯]
1980年代尾,當時嘅港督衛奕信決定喺大嶼山嘅赤鱲角起新機場同多項配套工程,其中包括機場鐵路,組成香港機場核心計劃,取代已經飽和嘅啟德機場.當時政府邀請地鐵公司負責起大嶼山機場鐵路,以連接新機場同埋市區.但因為當時中華人民共和國政府對機場核心計劃嘅造價(尤其係機場鐵路)同英國政府出現嚴重分歧,英方要作出多項讓步(包括機場鐵路由原本嘅四軌設計改為雙軌設計)先可以達成協議.最後機場鐵路成為兩條地鐵路線,分別係東涌綫同埋機場快綫.機場快綫喺1998年7月6號連同新香港國際機場一齊啟用,通車初期設有6卡載客車卡同1卡行李車卡.因應博覽館站啟用,由2005年年底開始改為7卡載客車卡同1卡行李車卡.
位於機場東北面嘅亞洲國際博覽館喺2005年12月20日啟用,地鐵機場快綫亦喺當日伸延至新起好嘅博覽館站,該站位於赤鱲角北面,原本係機場快綫嘅掉頭月台,因亞洲國際博覽館工程而進行改建.
特色[編輯]
同港鐵其他營運嘅路線唔同,機場快綫並唔係一條通勤鐵路線.佢嘅主要作用係運載乘客往來市區同機場同埋亞洲國際博覽館.搭機場快綫嘅旅客,可以選擇喺香港站或九龍站先行辦理登機並行李寄艙手續(搭往來美國嘅航班冇預辦登機服務),而唔使喺機場再搞.而機場快綫喺香港站至九龍站,青衣站至欣澳站同欣澳站至近小蠔灣車廠嘅一段同東涌綫列車共用部份路段,但當列車駛入車站,就會用返自己嘅月台.
機場快綫嘅收費模式同其他港鐵路線唔同.由於政府規定經營機場快綫需要自負盈虧唔可以由其他路綫收入補貼,因此收費系統同其餘港鐵系統分開,收費比港鐵其他路綫貴,由其他綫轉乘(或者調返轉)都要出入閘.大人(包括12-25歲全日制學生同65歲或以上長者)都要買成人車飛,3-11歲小童就可以買優惠車飛[1](港鐵設有全日制學生優惠;東鐵綫往返羅湖同落馬洲站全程就不設全日制學生優惠.),但係有時都會做吓票價優惠吸引人嚟搭,例如小童用八達通免費或者長者用八達通半價.
而機場站係冇閘機,以方便旅客喺機場站落車之後,直接前往機場離境大堂,車費喺市區車站或辦理預辦登機手續嗰時畀;由入境大堂亦可以直接搭機場快綫列車去市區,喺市區車站先至畀車費.
至於來往博覽館站,就與一般搭港鐵嘅方式大同小異(因為博覽館站有閘機),由市區車站入閘嘅乘客,由於已經喺市區車站畀晒車費,去到博覽館站出閘就唔會再扣錢,不過由於機場站冇閘機,由機場去博覽館站嘅乘客就要喺博覽館站出閘嗰時畀車費.而由博覽館站入閘嘅乘客會先扣除往來機場嘅車費,若果乘客喺市區落車,在出閘嗰時會先回贈原先博覽館至機場嘅車費先至扣返博覽館站至市區車站嘅車費.以八達通乘坐搭機場快綫嘅乘客,可以享有免費轉乘其他港鐵支線嘅優惠(東鐵綫頭等,輕鐵,港鐵巴士及港鐵接駁巴士除外).
一般乘客亦可以喺星期一至六(唔包括公眾假期)朝早07:00-10:00搭機場快綫單向由青衣站或九龍站去香港站,只需要喺青衣站或九龍站嘅客務中心(位於2號由機場開出嘅列車月台旁邊)買價值HK$20嘅車票就得.
配合亞洲國際博覽館喺2005年12月啟用,機場快綫由2005年12月20號起延長至當日啟用嘅博覽館站,提供亞洲國際博覽館通勤市區嘅角色.地鐵公司喺2005年10月10號正式公佈,博覽館站嘅收費同機場站一樣(由香港站,九龍站同青衣站去博覽館站嘅單程收費為HK$100,HK$90同HK$60),機場站至博覽館站嘅收費係HK$5.
港鐵會為即日來回博覽館站嘅乘客提供回程半價優惠,乘客以八達通由市區前往博覽館,只需要喺館內逗留最少個半鐘,並喺同一日搭機場快綫返市區,就有折扣,往返青衣站同博覽館站嘅即日來回車費係HK$42(單程HK$60),九龍站係HK$64(單程HK$90),香港站係HK$72(單程HK$100).乘客同時可以享有免費八達通港鐵接駁服務.(東鐵綫頭等,輕鐵,港鐵巴士及港鐵接駁巴士除外).
當亞洲國際博覽館有大型演唱會舉行,就會有大量人流,港鐵或者會安排東涌綫列車喺博覽館站載客疏導,又或者喺節目開始前由香港站開去博覽館站,嗰啲班次唔會停機場站.
免費服務[編輯]
機場快綫亦提供一啲免費服務,包括:
- 香港站同埋九龍站嘅免費預辦登機服務(八達通卡用預辦登機服務閘機會扣定去機場嘅車錢,然後再用同一張八達通卡喺月台入閘,就唔會再扣車錢).
- 每日有多班機場快綫穿梭巴士由香港站同埋九龍站往來各間主要酒店同埋交通交匯點,持有機場快綫車飛(單程,即日來回,來回),機票/登機證,機場員工八達通卡或亞洲國際博覽館入場證/節目門票嘅人先至可以搭.呢項服務因為武漢肺炎疫情而喺2020年4月10號開始暫停,同年6月30號正式停辦.
- 用八達通卡搭機場快綫(包括機場員工八達通卡及機場快綫旅遊票),可以免費轉其他港鐵路綫(包括羅湖站同落馬洲站,但不適用於輕鐵,港鐵巴士及港鐵接駁巴士),限時為機場快綫/港鐵出閘後一個鐘內轉港鐵/機場快綫;乘客再轉輕鐵,港鐵巴士(新界西北)及港鐵接駁巴士,會被扣除嗰程八達通正價車費,亦唔可以同其他港鐵轉乘優惠(包括免費轉乘專線小巴81K或95K線)或港鐵特惠站優惠共用;此外,乘客如果用東鐵綫頭等服務,就要畀頭等額外費;如果使用預辦登機服務,則只有喺去預辦登機服務嘅前一程港鐵車程係免費.
- 機場快綫即日來回有免費回程優惠(要用八達通卡或即日來回車飛.往返機場站至博覽館站除外).
- 行李搬運員會喺機場站,青衣站,九龍站同埋香港站,免費協助機場快綫乘客處理行李.
- 乘客可以喺每月5號起喺機場快綫各車站索取免費嘅財經同埋投資雜誌《指標》(Benchmark)月刊.
- 香港站1號月台收費區內,設有手提電話自助叉電器.
用車[編輯]
機場快綫列車(A-Stock)由西班牙CAF同德國ADTRANZ(已經俾龐巴迪收購)一齊整,總共有11列.每列列車共有8卡(設計最多10卡,通車初期係7卡,後來增至8卡,往香港方向嘅第1卡係行李卡),1998年投入服務.
機場快綫同行走市區線嘅列車唔同,行機場快綫嘅列車經過特別設計,其中一卡係專為香港站或九龍站預辦登機手續嘅寄艙行李而設嘅專用車卡(嗰個車卡冇窗),每列車卡得2對車門(行李卡5對),車廂內附設行李架,而絲絨座椅嘅椅背安裝咗小型電視屏幕(早期可以查閱即時航班資料同旅遊資訊,後期多數係機場快綫形象識別同埋世界主要城市時間,有時甚至冇提供資訊),但所有列車已經完成改裝工程,取消椅背小型電視,喺每卡車廂加裝四個23吋大液晶體電視,並喺椅背上裝上獨立喇叭同設有音量掣,乘客可以自己調較音量.但列車八成座位會闢作靜音區(頭,尾兩卡同其他車卡除中間部分嘅兩成座位外都係靜音區),即係淨係睇到電視畫面同字幕.
啟用初期,着特別制服嘅列車大使會喺車廂內進行查票同服務旅客等工作.
- 西班牙製地鐵列車車廂編組註解:
- E1XX - 有駕駛室同裝咗集電弓嘅動力車廂
- F1XX/F2XX - 動力車廂
- F2XX 係喺2005年增設嘅車卡
- G1XX/G2XX - 拖卡
- H2XX - 裝咗集電弓嘅動力車廂
- J4XX - 負責操控嘅動力車廂
- K4XX - 有駕駛室同裝咗集電弓嘅動力貨卡


text:
由 Ken Ho 撰寫
唔講唔知,今日原來係『聯合國中文日』(弗里斯蘭語:Sineeske dei).呢個咁特別嘅日子,係由聯合國教育,科學及文化組織 (The United Nations Educational, Scientific and Cultural Organization),簡稱UNESCO制定嘅.慶祝呢一日嘅第一年係起2010年,之後每年打後都起四月二十日舉行.
估唔到嘅係,電台總部位於荷蘭弗里斯蘭省嘅omrop Fryslân起今日香港時間下午二時四十五分左右 (即係荷蘭時間嘅上晝八時四十五分)致電俾現時身處香港嘅Dyami Millarson 同我.作為起香港唯一一個識講弗里斯蘭語(Frisian)嘅香港人,佢哋當然有第一時間問我有關一啲廣東話常用嘅字(弗里斯蘭語:Sineeske wurden) 同埋起廣東話我哋都會用到嘅諺語(弗里斯蘭語:siswize).起我之前起荷蘭弗里斯蘭省做嘅電台訪問(註一),我曾經談及我哋廣東話用嘅諺語同起弗里斯蘭語佢哋弗里斯蘭人(弗里斯蘭語:Friezen)用嘅,有異曲同工之妙嘅地方.有見及此,佢哋今次亦都有再深入同我了解返起嚟方面嘅例子.
除此之外,Omrop Fryslân 亦都有興趣知道更多現時我哋嗰語言項目(弗里斯蘭語:taalprojekt)嘅進展.佢哋尤其對於我語言老師Dyami Millarson 現時係我屋企暫住三個月,來去香港唔同嘅地方去體驗香港嘅文化同歷史感到興趣.所以我哋亦都有談及到Dyami Millarson 起香港嘅所見所聞.
有興趣嘅話,可以click以下個link,嚟收聽番我哋今日用弗里斯蘭語(弗里斯蘭語:It Frysk)同電台嘅節目主持人Arjen Overmaat嘅對話.
以下為我哋起同節目主持人嘅對話大綱(已經翻譯做廣東話,並以原本弗里斯蘭語嘅對答為標準):-
主:主持人, 我:我哋 (由我接聽電話)
主:你同你來自荷蘭呂伐登(弗里斯蘭語:Ljouwert)嘅Dyami Millarson現時咪係起香港嘅,而你哋兩個對語言都好有興趣.咁其實你哋現時係香港做緊乜嘢?
我:Dyami Millarson 同我現時以語言項目二人組(弗里斯蘭語:twamanskip)嘅姿態嚟香港研究本地嘅語言,文化同宗教.為咗我哋個語言項目 Operation X, 我哋經常參與唔同嘅活動,以便運用唔同嘅方式理強調語言,文化同歷史嘅重要性.其實,我語言老師兼共同研習嘅朋友(弗里斯蘭語:stúdzjefreon)Dyami Millarson 嚟香港係有個融入香港文化嘅目標(弗里斯蘭語:kulturele misje)嘅.佢起居飮食同一般香港人無異.佢經常同本地人交流,亦有香港嘅朋友,而且住係我屋企,用筷子食嘢.更甚者,佢仲adopt 埋香港人我哋嘅習慣添.Dyami 同我一齊去香港唔同嘅地方都遊歷好多.我哋認識到好多人,亦都見識到好多有趣新奇嘅嘢.我哋有同香港人講關於弗里斯蘭語嘅嘢,亦都有話返弗里斯蘭語對認識英文語言歷史嘅幫助.我哋都發覺,好多人其實都未必話好認識弗里斯蘭語同埋位於荷蘭嘅弗里斯蘭省嘅一切.另外嘅係,我哋去咗好多富有本地特色嘅寺廟(弗里斯蘭語:timpel),餐廳,同埋建築物來參觀.我哋更起位於西貢嘅佛堂門天后古廟度搵到中國古代起石上刻有嘅文字,果度仲會起每一年嘅天后寶誕有大型嘅活動嚟慶祝天后嘅生日添.透過嚟啲嘅活動,你好以見到語言,文化同埋宗教嚟三者緊密嘅關係.我哋每一日就好似有個adventure咁,而我哋亦都有將我哋每一日嘅所見所聞記錄返起我哋個網址度.到底嘅網址係:http://operationblog.wordpress.com
主:起上年九月嘅時候,你有講到話弗里斯蘭語同埋廣東話起諺語方面有好多相似嘅地方,你仲有冇多啲例子呢?
我:第一個係,It izer smeie as it hjit is. 打鐵趁熱.另外一個係, jong houd moat earst jonkerje ear’t it baarne wol.玉不琢不成器
主:咁仲有冇其他字起弗里斯蘭語同埋廣東話係相似架?有冇啲簡單啲架?
我:當然有啦.『行』起廣東話嘅意思同弗里斯蘭語嘅『gean』起意思上係完全相同嘅.另外,『蜜糖』起廣東話解honey,而 『meed』起弗里斯蘭語解作蜜糖嘅飲料.
主:你之前亦都有話你仲想學埋其他起弗里斯蘭省嘅語言,例如話 Hylpersk, Skiermûntseagersk, Aastersk 同埋 Westersk.而家你學嚟啲語言嘅情況如何呀?
我:我起嚟幾個月非常之忙.我一直都做緊一個由Rijksuniversiteit Groningen (簡稱RUG)administer 嘅 一個有關語言嘅Distant learning (弗里斯蘭語:Taalkundekursus op ôfstân).我呢一刻仲寫緊一本用弗里斯蘭語嘅書,嚟記錄低返我上年由六月至九月起弗里斯蘭省嘅經歷.所以,我今次用咗六個月到先學完Aastersk.我係現時唯一一個識Aastersk 嘅亞洲人.我亦都經常以Aastersk嚟寫唔同嘅文章嘅.當我遲啲再去弗里斯蘭省嘅時候,我想多啲有訓練我講Aastersk嘅 機會.除此之外,我仲想學Skiermûntseagersk 同埋 Hylpersk 添.
主:咁其實你係點可能咁勁起咁短時間學到晒所有嘢家?有咩嘢令到你咁着迷呢?
我:我嘅語言老師Dyami Millarson 一直係我靈感嘅來源.係佢身上,我學到一個好特別學習語言嘅方法(弗里斯蘭語:spesjale metoade).佢亦都有為我提供好貼身嘅專人指導(弗里斯蘭語:Yntinsive persoanlike begelieding).佢起我識佢一開始為我做嘅一切一切都唔好以用錢衡量.起我上年到弗里斯蘭新住嘅果三個月,佢更係功不可沒.無佢嘅話,我根本冇可能可以咁快就學識都弗里斯蘭語.佢簡直係一個好有天份嘅語言老師(弗里斯蘭語:in talintearre taallearkrêft)’.佢對語言嘅認識好多,亦都好professional.我對語言嘅興趣好大,而咁做亦都令我對文化加深咗認識.學咗弗里斯蘭語之後,我對英文亦都有助深入嘅了解.
主:起呢一刻,我就要用弗里斯蘭話同你講聲再見,而你就會唔會用廣東話同我哋講嚟?畢竟,今日係聯合國中文日.
我:再見!
主:多謝你嘅時間呀,Ken Ho. 再見!(弗里斯蘭語: oant sjen)
就係咁,我哋一個咁有趣嘅對話就完結咗啦.我哋都好希望下次會再同佢對話啦!


text:
唔知大家有幾耐無見過滿天星空呢?其實小編都好耐無見過,近幾年嘅污染都好嚴重,睇到 清澈嘅天空可以話係件好奢侈嘅事.而年頭爆發嘅肺炎疫情,就巧合咁為地球帶嚟喘息嘅機 會,工業活動減少令到污染物嘅數量下降,本身灰矇矇嘅天空都變得更加清澈同通透.加上 近排香港受到高空反氣旋嘅影響,能見到超級高,小編出發去水口嗰日嘅能見到更加有 46 公 里.(編按:究竟 46 公里係個咩概念呢?大概就係大澳同西貢市中心嘅直線距離)
生物多樣性
水口位於大嶼山南部,有個超級大嘅泥灘,生態資源好豐富㗎,除左係一個好好嘅郊遊地 方,仲可以睇到好多動物㗎!例如招潮蟹,馬蹄蟹同牛牛!不過,近年好多人去水口掘蜆, 破壞當地嘅生態,大家記住掘蜆嗰陣要適可而止,同埋記得小心啲行,唔好踩死啲小動物呀!
日落餘暉
當太陽緩緩從身後面下降,天空同雲朵都被染成夢幻嘅橙色同紫色.如果大家傍晚時份都仲 未離開嘅,就有機會見到咁靚嘅火燒雲同反曙暮暉,一條條嘅粉紅色光柱劃破天際,超級壯觀㗎!
夜幕低垂
當紅霞都退場嘅時候,接住落黎係星星嘅舞台,當天空越變越黑,終於見到滿天星空,小編 同朋友都覺得超級壯觀,因為對上一次見到咁靚嘅星空已經係幾年前嘅事.加上附近漁船咁 算多,無造成光害.抬頭仰望,唔難見到射手座同天蠍座,佢地位於銀河中心 (Milky Way Galaxy) 附近,所以好易認㗎.嗰晚小編仲見到流星添!即刻許返個願先!!!(編按:天色 明朗嘅時候一晚見到一兩粒流星並唔係難事)
後記
好多時我地都忙住返工或者讀書,根本無機會比自己抖下.而城市嘅急促發展,可以睇到星 星嘅地方越黎越少.會唔會終有一日,城市嘅光將星星嘅光芒都遮蓋,我地嘅下一代再無機 會欣賞到璀璨嘅星空?
「好多人話,宜家嘅天空已經無乜星光.的確,因為空氣污濁,又因為人間煙火太多, 星星都黯然失色.或者搵一個清爽嘅夜晚,同你心愛嘅人,去一個遠離人煙嘅地方.坐 低抬頭仰望,你會發覺,今夜星光仍依然燦爛.」
2020 年半年過去,無論係我地嘅社會定世界都發生左好事,疫情爆發令好多人都覺得抑鬱同 擔憂,但係我地要心存希望,逆境總會過去.感到絕望嗰陣,抬頭望下個天空,你會見到繁 星支持住你㗎!咁多位朋友仔!不妨同你愛嘅屋企人,另一半或者朋友一齊睇星星,分享呢 份上天賜比我地嘅禮物.


text:
測試員: 認真小毒毒 | POSTED ON 9 JANUARY 2020
各位好,今次同大家介紹呢款成人用品「任性雙穴DX〈極〉」,EXE任性系列嘅大型置床式自慰器.
今次又嚟到任性系列,而今次係重達5.7KG嘅重型大膠,同對上一篇開箱文嘅「任性電動自慰器」同期推出,但係點解去到今時今日先出呢?
因為真係太重啦…弱質纖纖嘅小弟攞到返去玩過一兩次之後,都因為太重太麻煩唔想再掂,結果就一拖拖到過年lu…
先簡單回顧一下任性大膠嘅歷史啦,
先係由始祖嘅「任性雙穴DX」打響頭炮,置床式嚟講已經相當足夠嘅2.4kg重量.
開始進化到有埋上半身嘅「任性雙穴進化 SPDX」,開始有啲覺得重過頭嘅4kg等級.
以及已經接近矽膠公仔嘅「任性雙穴身軀DX」,足足有成10kg重量.
至於今次嘅任性雙穴DX〈極〉就當然係始祖嘅任性雙穴DX再進化啦,由本來嘅2.4kg升級超過一倍,可謂最大型嘅置床式重量5.7kg!
同等級嘅置床式名器有5.4kg嘅極上生腰,外觀同尺寸上都非常相似,不過今次呢個任性雙穴似乎都落咗唔少其他功夫,話唔定可以成為極上生腰嘅進階版本呢.
事前介紹
首先簡單講解下構造,先係屁屁部分,外層用咗高彈嘅柔肌物料,而內層係用咗同「任性S級超肉感雙穴2000」一樣嘅軟綿綿嘅素材,有買過呢隻嘅話肯定都知個手感真係一流,如果放喺今次嘅任性雙穴極上面都可以好好咁發揮到嘅話就無得彈啦.
然後就係內藏骨骼嘅設計,其實任性系列都已經唔係第一次用上內藏骨骼啦,今次嘅5.7kg為咗可以令佢屹立不倒都加入咗骨骼去支撐,但係其實以膠嘅形狀嚟講我諗都係置床式會比較適合,再加上佢又未做到去有埋胸嘅身驅型膠,究竟骨骼設計係咪真係必要呢?
陰道設計上用咗都算厚身嘅兩層設計,由解說文字上可得知係偏硬嘅材質,管道設計係肉粒為主,最深處再做咗細細個子宮位.
後庭方面就比較單調啲,純粹係一直線嘅緊窄橫紋構造,尾段再有條肉紋營造出收窄嘅感覺.
開箱
嚟到開箱環節,包裝盒嘅尺寸係34*37cm,仲大過部PS4,其實保留返個包裝盒可以每次用完收返舊膠入去係有助防止舊膠變形嘅,不過以香港嘅住屋環境嚟講,我諗好少人有能力KEEP到個盒啦…
全長全闊都係一樣差唔多28cm,高度都有接近10cm,尺寸嚟講就好似將任性雙穴身軀DX斬開下半身嘅感覺,不過今次呢個任性雙穴DX〈極〉主要著重各種內部構造,以肉厚度嚟講分分鐘仲高過身軀DX呢.
由陰部位置嘅外層打開見到入面,就好似打開大陰唇見到小陰唇嘅感覺呢.
試用
如同預想一樣重得誇張,攞上手玩真係唔係明智嘅選擇,重到好似拎住包米咁,都係乖乖哋放返上檯面玩啦.
擺脫咗雙手嘅束縛之後,用唔同體位去玩都變得輕鬆,以我自己而言就最鍾意後背位嘅玩法,因為呢舊膠本身個陰道位置都設計得比較偏高,不過以後背位插入其實始終都係有啲難度,要用一隻手扶一扶細佬再慢慢摸啱個位先可以順利插入,然而反轉咗嘅陰道角度係會稍向下彎,同勃起上翹嘅細佬角度完全相反,強行撞開肉粒嘅磨擦感覺直接傳達到身體,非常過癮!
正因為咁麻煩先更加完美提昇到臨場感,當然喜好取向呢啲野各有不同嘅,有時買咗新膠玩過兩次以為舊膠唔啱用,其實可能係未搵到適合你嘅玩法咋!
再嚟就係後庭位,當然都係以後背位方式去玩啦,屁屁隨住每下猛烈碰撞而跳彈,膠表面隱約現地見到自己細佬郁動,真係充滿征服感!
總括而言,雖然今次嘅任性雙穴DX〈極〉喺外型上係仿真設計,重量同骨骼結構都做到仿真人嘅效果,但係陰道同後庭位反而係刺激系嘅結構,其實亦都係任性系列嘅一貫作風呢.講到呢度,又係時候要時洗膠啦….唔知幾時會發明自動洗膠器呢?
刺激度: 4/5
真實感: 2/5
耐用度: 4/5
易清洗: 1.5/5
性價比: 3/5
_____________________________
相關成人用品連結:任性雙穴DX〈極〉
_____________________________
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
年宵年年都係果啲?唔係架!我見到,我真係見到!維園年宵有好多日系產品可以入手!有啲仲真係日本正貨!
1. 注連繩
之前同大家介紹過嘅其中一種日本新年擺設,好過年年都係貼揮春啦~ 佢仲有御守同埋一啲日本傳統玩具都可以買黎係新年玩.
學園祭
維園年宵156-157號檔
2. 加料鯛魚燒
依檔唔係普遍攬枕咁簡單,雪糕鯛魚燒之上仲可以自行加料配搭!仲有章魚小丸子同豆沙包都好好攬~
燒野家
維園年宵172號檔
3. 真 ‧ 熊本熊
估你唔到熊本熊同球會有關?球會話佢地嘅贊助商有機會取得熊本熊係香港嘅代理,今次擺檔係試水溫,全場都係日本正版產品.佢地有3個價錢嘅福袋,仲有限量5隻人咁大嘅熊本熊公仔!
Gospel FC X Kumamon 葛士寶足球會 X 熊本熊
維園年宵149-150號檔
4. 真 ‧ 小丸子
除左熊本熊仲有小丸子嘅日本正貨.依道嘅年宵限定貨係美麗華專門店同皇室堡pop up store都無得賣架.
You and Me (櫻桃小丸子特許專門店)
維園年宵50號檔
5. 惡搞同年回憶
睇下認唔認得出依啲惡搞完嘅卡通人物?除左有大頭咕臣,仲有融入左社會大事回顧設計而成嘅tote bag,好有意思.
我們的廿九座
維園年宵29號檔
6. 甜蝦頸枕
又係走日本風嘅一檔,最多人睇佢隻有pat pat嘅溫泉馬騮.不過小編我就睇中佢隻甜蝦頸枕,像真度極高!
你好猴群
維園年宵72號檔
7. 達摩咕臣被
本地設計品牌公仔Pandaluv今次同yahoo合作,化身為達摩,咪以為係咕臣咁簡單,打開拉鏈係好舒服嘅毛巾被來的,啱曬干物女!
Pandaluv
維園年宵21號檔
8. 美少女轉身變
雖然暖手枕都唔係新鮮事,不過近期美少女熱潮再起,依個變身鏡盒真係好有仙氣~
Monkey In Wonderland
維園年宵209-210號檔
介紹左咁多係咪已經好想出發?記得下載埋Boutir Collect個年宵app,咁就可以睇定曬自己想去嘅檔係邊,唔洗迫到迷失花市啦~
哈~ 送上一張美猴圖 預祝大家猴年快樂!


text:
近期天氣又涷又濕,好想搵一個又溫暖又乾燥嘅地方抖抖氣,喺繁忙嘅生活之中可以深層休息,然後有力量重新出發.呢排喺中環荷李活道行人扶手梯附近行街嘅時候,就見到一個叫做Iyara Day Spa Central Hollywood Road嘅水療美容中心,呢一間Iyara Day Spa係外面望落企理又有亞熱帶風情,見到一啲藤器,木枱,腳底按摩椅,又點埋浪漫舒緩嘅tea light蠟燭.就咁望落去,相比起其他大集團大酒店經營,千篇一律企業式嘅水療中心,Iyara真係好有個人風格,一睇就知係外國人經營,喺裝修設計與及門面方面都好有特色.
呢幾日天氣經常落雨又潮濕,好想做一個香薰精油嘅全身按摩,通通淋巴與及促進血液循環.今日無啦啦經過荷李活道嘅時候,正在落緊好大雨,成個蘭桂坊都煙雨濛濛,咁啱又見到遠處嘅Iyara Day Spa呢間野燈火通明,我就被溫暖嘅燭光吸引,就決定不如試吓呢間Iyara.
打電話去問下,咁啱佢就真係有位而且價錢唔貴,呢幾年蘭桂坊越來越多按摩水療中心,除咗出晒名Sense of Touch,仲有好多本地人同大陸人開嘅個體按摩店,選擇多咗好多.Iyara Spa Central一個一小時有機Lavender Oil全身按摩都係港幣$600左右,已經包括左全天然植物薰衣草精油,因為Iyara beauty以推廣有機與及天然療法為賣點.(本文為全自費分享,沒有收任何贊助或折扣)
(Iyara day spa hollywood road鄰近半山電梯,是蘭桂芳附近少見的小規模自家泰式美容水療中心)
(Iyara Spa Central正門,外表樸實,裏頭卻另有天地)
(Iyara裝修甚有泰國曼谷風情)
當我真係行到去Iyara嘅大廈公用大堂嘅時候,我都打咗個突.因為大堂非常之簡陋,甚至有啲電影花樣年華裏面唐樓果種懷舊嘅風格.同我係天橋上面見到2樓個現代泰式潮流風格完全唔同!不過既然都預訂咗就冇所謂啦試吓啦.好快到達2樓,就見到Iyara Spa Central嘅正門,我就入去登記.我發現呢度入咗室內之後發覺裏面環境以泰國嘅藤,木,竹為主,已經有幾個外藉客人喺度做緊修腳甲同埋頭皮按摩,環境唔算大但係好舒服,而且被tea light蠟燭烘得暖暖,空氣中仲聞到複方植物精油嗰種獨特舒緩嘅香味,播放住緩慢悠揚嘅鋼琴輕音樂.
我留意到Central Hollywood Road Iyara除咗有外國客之外,原來香港客都唔少,而且男女客比例平均.由於我係早到咗,佢哋嘅招待員都非常之有禮貌咁叫我坐低等下,原來招待員本身係識講流利純正廣東話,但係又識講非常流利英文同泰文嘅美女.坐低左之後佢哋就俾咗本外國雜誌我睇,同時比左杯帶檸檬清香嘅暖水我,仲要係用tea light保溫.可能因為好多雜誌真係外國入口,為呢度帶來唔少嘅異國風情,呢度真係好隨意,好有家庭氣息,好溫馨!雖然Iyara地方真係有啲細,都覺得呢度非常之舒服.
(連暖水亦帶有淡淡檸香,更附有tea light保溫)
傳統體貼的泰式美容,美髮,修甲服務
坐低睇下Iyara Central spa menu,就發現原來呢間Iyara來頭都唔細,因為除咗一般嘅瑞典式精油按摩服務之外,仲有修甲,洗頭,做臉,香薰按摩,而且仲有全天然嘅頭髮同頭皮護理服務,一般嘅按摩美容中心最多只會有一間沖涼房,但係Iyara佢竟然一啲外面Hair salon專用嘅洗頭皮椅同埋水龍頭都有.呢度有個頭皮頭髮護理,係用天然蜜糖同avocado深入滋養.
Iyara Hollywood Road好似係泰國家庭式經營,但係無論服務水準,衛生環境等都可以媲美大型連鎖店.
再細心睇,原來Iyara仲有好多純天然嘅有機美容美髮產品,例如香茅同薑油嘅護髮素,洗面奶等等,Sundari,Plai,mamma herbal牌子呢啲都係喺泰國同印度入口.
呢度好多美容美髮嘅產品都係直接由外地包括泰國入口,亦都有一啲純天然嘅植物精油,泰國香茅香草茶出售.我去到嘅時候,就聽到有外籍客人向治療是查詢植物精油嘅使用方法.
(Iyara day spa有好多泰國品牌,包括面部,頭髮,身體護理品)
(有複方精油同diffuser出售)
(房間不大但沿用泰國設計)
來自曼谷的昔日溫暖
等了十多分鐘,好快就有識講泰文,穿着整齊制服嘅治療師出嚟帶我入房,原來發現佢嘅房間設計竟然係用板間房!用屏風來做間隔真係有啲始料不及,因為呢樣野係香港基本上已經失傳中.因為呢度甚為有五六十年代舊香港,似舊電影「蘇絲黃的世界」裏面嘅威廉荷頓同關南絲居住嘅港島公寓,非常懷舊殖民地.板間房一般隔音麻麻,好彩其他客人都是非常安靜,都冇什麼尷尬.之後,就開始咗一個鐘頭嘅薰衣草植物精油全身按摩,同正統嘅泰式按摩一樣,Iyara Spa亦都加插左先用熱毛巾抹腳呢個細心環節,而且做身嘅時候,亦特別喺腳底嘅穴位做咗幾分鐘,刺激身體機能自療能力.
雖然按摩師年紀輕輕,但係佢嘅按摩手法非常之好,而且好有心機,基本上全新重要嘅穴位都照顧到.雖然療程只係一個鐘,但係感覺上就比一個鐘更加漫長而享受.用嘅精油好明顯係貴價嘅天然薰衣草精油.
泰國嘅按摩師專業安靜,只係靜靜咁幫我推油按摩,並無任何推銷,推油嘅過程中我瞓着咗,感覺身處伊甸園.無錯,係一個位於塘西風月之地嘅伊甸園.
蘭桂坊的伊甸園
中環擺花街,荷李活道,閣麟街,蘭桂坊一帶都係夜生活地區,充滿着頹糜.中環呢一帶都係好多名人,富二代出現嘅地方,呢個區域俾人嘅印象就係比較風流同下流,充滿着各種用錢換愛,用性換愛嘅焦慮;荷李活道蘭桂坊,俾人嘅感覺係關於一夜情,狗仔隊記者,好難同休息,休閒拉上關係,因為蘭桂坊真係野心之地,每晚都有好多港女,強國人,洋人同黑人搵食.佢哋嘅共同點就係鍾意比較和競賽,由畢業證書鬥到結婚證書!Iyara Spa Hollywood Road睇起嚟好似係改篇自泰國電影嘅曼谷小店,喺呢個多國文化融合嘅地區真係有如,濁世中未被污染嘅蓮花.
Iyara呢間野真係有啲似老蘭嘅教堂,提供咗情慾金錢輪迴世界之外嘅慰藉.獨特嘅曼谷異國環境,令你在精油髮香深處,忘掉所有世俗色相,仰望那單純的天空.


text:
光仔
「唔該!我想問皇后大道中喺邊度?」光仔問一個十幾歲嘅女仔.
「不知道!」語氣好重咁應光仔就走咗.
光仔皺眉,繼續行,時不時望吓佢嘅筆記簿,又時不時望吓人潮如鯽嘅中環.
企咗一陣,有個女仔拍佢膊頭,好溫柔咁問:「我有冇嘢可以幫到你呀?」
呢個女仔同頭先嗰個大相逕庭.
「唔好意思,我搵緊嗰條上半山嘅扶手電梯.」
「我帶你行?你可以叫我小詩.」女仔微笑答.
「我叫光仔.」
呢一刻光仔真正望清小詩.小詩應該廿歲頭,白裡透紅嘅皮膚,笑起上嚟好迷人.
「係呢,其實光仔你想去邊?」
「我想去返我父母以前去過嘅地方,其中一個係些利街清真寺.」
「些利街我知喺邊!反正我今日放假,我都想四圍行吓,不如一齊?」
當然好啦!
行經大館,好多遊客著住旗袍喺嗰度影相.
同筆記簿寫嘅一樣.光仔心諗.
過咗伊利近街,遊客相對減少.佢地兩個一直向半山嘅方向邁進.
「經過堅道,沿住扶手電梯,右手邊有條列拿士地臺,對面就係淺綠色嘅清真寺.」光仔照住記事簿讀.
兩人企喺列拿士地臺,望住扶手電梯嘅方向.清真寺就喺電梯後方.
「列拿士地臺呢個名,有人以為係當時香港仲喺係英國殖民地嘅時候,因為中國藉翻譯官慣由右至左寫字,所以將原本叫 “Alexander Terrace”,變咗做 “Rednalexa Terrace”呢個咁古怪嘅街名.」光仔好興奮咁講.
「不過有人研究,其實係為咗記念19世紀捍衛非洲人民人權嘅Robert Alexander Young,佢將居住喺非洲以外嘅人叫 “Rednaxela”人而命名.」小詩補充.
清真寺門口有守衛看守,不過冇阻佢地兩個進入.
「香港開埠冇耐,英政府喺當時同係英國殖民地嘅印度,招攬入香港軍警,當中有回教徒.而呢一間位於蘇豪區嘅清真寺就係全香港第一間清真寺.」光仔滔滔不絕咁講.
行上樓梯,有啲教徒喺寺旁洗手,有啲就除鞋入緊去寺入面,有啲喺旁邊空地教緊小朋友誦經.
正如記事簿入面所講:廟入面中間壁龕位置係俾長老誦經嘅地方.圓拱型嘅設計,形成一個自然嘅擴音器,令誦經嘅人唔駛用咪都可以將聲音傳到每一個角落.
筆記簿最後一頁寫住:喺同一個社區,除咗香港人之外,仲有好多唔同嘅少數族群,佢地都係屬於呢個社區.我哋要好好認識屬於我哋嘅地方.
光仔問小詩:「我仲有其他地方想去,你會唔會得閒一齊去?」
小詩
「都已經2050年啦!還有人不說普通話!」
小詩聽到路過嘅女仔自言自語.
難得今日放假,小詩計劃好去中環嘅咖啡室睇吓書,飲吓咖啡,悠閒咁過一日.
經過中環街市,小詩見到有個廿歲尾嘅男人,留咗少少鬚,成熟得嚟又幾有型.男人一睇就知唔係本地人,拎住一本筆記簿同一部單反相機.佢企咗喺中環街市,想舉步嘅時候,又收返步.
喺中環不嬲有好多嘅遊客,大部分都係拖住喼喺唔同嘅藥妝舖頭前面碌嚟碌去.好少會好似眼前呢一個男士咁.好奇心嘅驅使下,就睇吓有冇嘢可以幫佢.
男人自我介紹叫光仔,香港出世,英國長大.爸爸媽媽喺佢出世之後冇耐,過咗去生活,一直都冇返過嚟.
小詩帶光仔走入中環街市,穿過行人天橋,到達扶手電梯起步點.
小詩指指天橋下面條街,同光仔講,「呢條街移家叫『人民中路』,25年前就改咗名啦,後生一輩都唔知佢原本個名.」
去到列拿士地臺,光仔雙眼發光,如獲至寶咁講:「呢啲故事我聽咗好多年,我父母一直都唔俾我嚟香港.佢哋因為後生嘅時候吸入太多中國造嘅催淚煙,搞到身體越嚟越差,一年之前相繼走咗.我喺佢哋嘅遺物入面,搵到呢本記事簿,上面嘅每一個關於香港嘅故事我由細聽佢哋講到大.佢哋成日都話香港好靚,好特別.佢哋真係好鍾意香港.我諗極都唔明點解佢哋要離開.」
小詩冇同光仔講,再過多幾個月,呢度都將會改名,政府覺得呢度太過有殖民色彩.
清真寺入口嘅兩個守衛盯實佢兩個,可能聽到光仔講佢哋唔認同嘅歷史.光仔應該太興奮見唔到.
2025年,政府要壓制宗教自由,所有天主教,新教,回教等嘅宗教場所全部都被掌控.所有教徒都要入愛國教會,唔願意,唔聽話嘅將教堂拆除.好彩嘅係清真寺係二級歷史文物,所以先可以保存.好多人都已經唔知蘇豪區有間清真寺,因為入面都已經唔係真正回教徒去嘅地方.
廟入面都係愛國教徒,小朋友讀嘅係修改過嘅可蘭經,佢哋亦都冇得再學阿拉伯文,只學中文.佢哋嘅文化唔知由幾時開始慢慢咁淡化,變變咁被消滅,就好似香港卅年前一樣.
臨同光仔分別之前,小詩向佢講:「我好耐都冇見過本地人對香港嘅故事咁熟悉,我哋生活喺呢一個城市,圍繞我哋嘅一條街一個建築物都有佢嘅故事.如果卅年前有多啲好似你父母嘅人記住呢啲故仔,香港或者唔會變成移家咁.你比我哋每一個更有資格做香港人.」佢講香港人特別細聲,好驚俾其他人聽到.
小詩送咗佢本書俾光仔.入面有一句小詩好鐘意.
「人與極權嘅抗爭,係記憶與遺忘嘅抗爭.」